# mavzu. Ijod psixologiyasi fanining predmeti maqsadi, vazifalar va asosiy nazariyalari

# Режа

**1.**Ijod psixologiyasi fanining predmeti

2.Ijod psixologiyasining maqsadi.

3.Ijod psixologiyasining vazifalari

4.Ijod psixologiyasini tadqiq etish yo’nalishlari

**5..Ijod psixologiyasining tadqiqot metodlari haqida tushuncha**

**I.1. Ijod psixologiyasining maqsadi.** Bugungi fanimiz oldida turgan yangi vazifalardan biri – ilmiy bilimlar taraqqiyotiga erishish va ilmiy xodimlar sonini deyarli oshirmasdan tadqiqotlar doirasini kengaytirish. Buning uchun har bir ilmiy xodimning, har bir olimning nimaga qobiliyatliligini maksimum darajada namoyon etuvchi sharoitni yaratish kerak. Bundan esa ijodiy iqlimning birinchi darajadagi ahamiyati anglashiladi.

Ilmiy muassasalardagi ijodiy iqlim ijodiy fikrga, ilmiy natija va yutuqlarni qabul qilish, joriy etish va foydalanishga stimul berishi kerak. Ijodiy iqlimni yaratish uchun ijodiy qobiliyatlar tabiatini tushunish zarur. Busiz aniq maqsadga yo’naltirilgan ijodiy guruhlarni shakllantirib bo’lmaydi. Ijodiy qobiliyatlar tabiatini va uni diagnostika qilish metodlarini bilish ilmiy laboratoriyalarga u yoki bu ilmiy tematikaga, ma’lum masalalar doirasiga tegishli xodimlar tanlash imkonini beradi. Biroq, qobiliyat tuzilishi bo’yicha bir-birini o’zaro to’ldiruvchi doiralarni tanlashning o’zi yetarli emas.

**I.2. Ijod psixologiyasining vazifalari.** Psixologik sig‘ishuvchanlikni ta’minlovchi sifatlarni hisobga olmasdan ijodiy guruhni shakllantirish mumkin emas. Busiz guruh ruhan birika olmaydi va ish imkoniyatlari pasayadi.Shuning uchun ijodiy iqlimni yaratish uchun nafaqat qobiliyatlar tuzilishini, balki shaxsning boshqa xususiyatlarini – irodaviy sifatlari, emotsional tomonlarini ham o’rganish talab qilinadi. Bundan tashqari, tadqiqot laboratoriyalaridagi mehnatni to’g‘ri ilmiy tashkil etishning ahamiyati katta bo’lib, buning uchun ijodiy jarayon xarakteri, uning qonuniyatlari va bosqichlari haqida birmuncha aniq tasavvurga ega bo’lish kerak. Jumladan, ilmiy va badiiy ijodning o’zaro munosabati muammosi, olim ijodida badiiy sezgirlik masalasi juda qiziq va e’tiborga loyiq. Ijodiy faoliyat psixologiyasini o’rganish amaliy ahamiyat kasb etyapti. Bizning zamonamizda talant va ijodiy iqtidor iqtisodiy taraqqiyot asosi va milliy nufuz vositasi bo’lib xizmat qiladi.

1. **3. Ijod psixologiyasini tadqiq etish yo’nalishlari.** Ijodni tadqiq qilish bir necha yo’nalishda olib boriladi. Birinchi yo’nalish – ilmda samarali mehnat qilib, uni kashfiyotlar bilan boyitgan va keksalikda o’z mehnatining xarakteri haqida hikoya qilishga intiluvchi olimlar tajribasini o’rganish. Bunday olimlarning hikoyalari juda qiziq. Biroq, g‘oya tug‘ilgan, ilmiy muammo yaralgan sharoitni tahlil qilib, mualliflar ijodiy jarayon mexanizmlari haqida, uning psixologik tuzilishi haqida hech narsa deya olmaydilar.

Ikkinchi yo’nalish – model tajriba metodi. Unda ham muhim kamchiliklar bor. Ulardan biri – sinaluvchiga allaqachon bajarilgan vazifa taklif qilinadi va oldindan uning yechimi borligi aytiladi. Ijodiy jarayon faqat yechimni topish emas, muammo qidirishda maxsus ziyraklik, to’g‘ri vazifa qo’ya olishdir. Bu atrofdagi nomutanosibliklarni maxsus idrok qilish, qabul qilingan nazariy tushunchalar va real hayotning farqlarini ko’ra olishdir. (Tajriba nazariyadan qancha uzoq bo’lsa, u Nobel mukofotiga shuncha yaqin, - deb ta’kidlagan Jolio-Kyuri). Model tajribaning yana bir qiyinchiligi laboratoriyada olingan xulosani real hayotiy vaziyatlarda ijodiy jarayonga tadbiq etish huquqi muammosi bilan bog‘liq.

Ijod tadqiqidagi uchinchi yo’nalish – ijodkor shaxsning psixologik xususiyatlarini o’rganish, psixologik testlar, psixonevrologik tekshiruv, anketa metodi va uni statistik ishlab chiqishdir. Albatta, bu yerda ijodiy jarayonning nozik mexanizmlarini anglash haqida so’z bo’lishi mumkin emas. Tadqiqotchilar faqatgina maktabdan, hech bo’lmaganda universitetdan bo’lajak kashfiyotchilarni tanlash uchun qanday insoniy xususiyatlarni aniqlash kerakligini bilishga urinadilar.

Ijod muammosining bir nechta qirralari mavjud: ijod jarayoni, ijodkor shaxs, ijodiy qobiliyatlar, ijodiy iqlim. Bulardan yana bir nechta masalalar kelib chiqadi: masalan, ijodiy qobiliyatlarni tarbiyalash va qo’llashning shartlari qanaqa? Ijodning qaysi bosqichlari ijodkor shaxsning u yoki bu xislatlari bilan bog‘liq? Ijodiy guruhning oddiy guruhdan farqi nimada? Nima uchun ba’zi odamlar boshqalardan ko’ra ko’proq ijodga intiladilar?

Qadimgi yunon mifologiyasida Apollon aql, sog‘lom fikr, tartib, aniqlik, mantiq xudosi bo’lgan. Dionis aqlsizlik, tasavvur, ijod – inson tabiatidagi barcha alg‘ov-dalg‘ov, jilovsiz narsalar xudosi bo’lgan. Evripid tragediyalaridan birida Apollonning muxlisi Dionis haqida noma’qul gapiradi va qoni qaynagan vakxanlar tomonidan burda-burda qilib tashlanadi. Shu tariqa, aql va ijod bir-biriga qarama-qarshi turadi, degan qarash allegorik tarzda ifodalangan edi.

Biz hozirgacha ijodiy qobiliyatlarni g‘ayritabiiy, faqat alohida shaxslarga tegishli narsa deb hisoblardik. Ijodkor shaxslar uchun qandaydir maxsus psixologik qonunlar bo’lishi kerak deb o’ylardik.

Aslida ijodiy qobiliyatlarning tug‘ma belgilari har qanday odamga, har qanday normal bolaga xos. Faqat uni ochish va rivojlantira olish kerak. Yirik va yorqin talantlardan kichik va sezilmas talantgacha – uzilmas «talantlilik kontinuumi» mavjud. Biroq, ijodiy jarayon mohiyati hamma uchun bir xil. Farqi – ijodning aniq materialida, yutuqlar ko’lami va ijtimoiy ahamiyatida. Ijodni o’rganish uchun faqat genial odamlarni tadqiq qilish shart emas. Ijod elementlari kundalik hayotiy vazifalarni yechishda ko’rinadi, ularni «odatiy» fikrlash jarayonida ham ko’rish mumkin.

Hozirgi zamon psixologiya sohalari hozirgi kunga kelib 300 dan ortiqni tashkil qiladi. Bu sohalarni о‘ziga xos obyektiga ega bо‘lib, bir-birlaridan farq qiladilar. Shu bois fan sohalarini о‘rganish uchun qulay bо‘lishi, tarmoqlarni ma’lum tizimga keltirish maqsadida ma’lum guruhlarga tasniflash joriy qilingan. Bu borada professor A.F.Petrovskiy psixologiya fan sohalarini quyidagi tasniflashni ilgari surdi. Malumki har qanday fan о‘z predmetiga ega bо‘lib, psixologiyaning predmeti psixika bо‘lib u obyektiv olamni psixik hodisalar asosida aks ettirib, yuzaga kelgan va shakllangan obraz subyekt faoliyatni hulq-atvorni maqsad sari yо‘naltiradi. Bundan tashqari har qanday fan qandaydir hodisani qonuniyatini bilish uchun malum bir metodlardan foydalanadi. I.P.Pavlov «Metodning qо‘lida tadqiqot taqdiri yotadi» degan edi. Metodlar tizimi fanning umumiy metadalogiyasiga birlashadi. Metodologiyani keng manoda oladigan bо‘lsak, u malum tizimga ega bо‘lgan va bilimlarni izlab topishga qaratilgan mantiqan ketma-ketlikka ega bо‘lgan metodlardir. Kо‘pchilik olimlar bu atamant ilmiy metod tushunchasiga mos tarzda tushunadilar va foydalanadilar, metodologiya faqat ilmiy tarzda qabul qilinishi takidlaydilar.

Metodologiya (yunoncha methodes - bilish, tadqiq qilish, izlanish о‘li, logos - tushuncha, talumot) amaliyot faoliyatini tashkil etish va amalga oshirishni tamoyillari va usullari tizimi hamda ushbu tizim haqidagi talumotdir. Metodlar – psixologiyani о‘rganish usullari va yо‘llari yiG‘indisi, «Metod» bu bilish, anglash yо‘li bо‘lib, bu usul orqali fanning predmeti aniqlanadi. (S.L.Rubiniyleyn).

Metodlar tizimi yuqorida takidlanganidek fanning umumiy metadalogiyasi metod va metodikalari orasidagi bog‘liqlik sxemasi berilgan.

Shuni alohida takidlash lozimki psixologik tatqiqotlarning tashkil etilishiga va о‘tkazilishiga malum bir talablar qо‘yiladi. Ular quyidagilardir:

1.Tadqiqotlarni rejalashtirish. Metod va metodikalarni tanlash va ularni sinab kо‘rish;

2. Tadqiqotni о‘tkazish joyi;

3. Tadqikotni texnik jixozlash;

4. Tadqiq qilinuvchilarni tanlash;

5. Tadqiqotchi shubxasiz tatqiqotning borishiga tasiretadi va tatqiqotning rejalashtirishdan to xulosa va tavsiyalarga qadar katta ahamyatga ega;

6. Kо‘rsatma – u aniq va qisqa bо‘lishi lozim;

7. Tadqiqot qoidasi bayonnoma tо‘liq va maqsadga yо‘nalgan bо‘lishi kerak;

8. Tadqiqot natijalarini qayta ishlash.

Tadqiqot murakkab jarayon bо‘lib, uning о‘z bosqichlari va pog‘analari mavjud.

Umumiy psixologiyani bu sohalari bilan bir qatorda qо‘yish notо‘g‘ri chunki, umumiy psixologiya inson ruhiyatining umumiy qonuni turlarini metodalogik va nazariy tamoyillari asosida о‘rganish bilan shug‘ullanadi.

Har bir fan taraqqiyotining asosiy sharoitlaridan biri uning malum darajada mumkin qadar obuktiv aniq ishonchli uslublarga ega ekanligidir. Metod- uslubning manosi biror narsaga borish yо‘li demakdir. Umuman psixalogiyada inson psixikasini tadqiq qilish metodlarning turli tasnifi mavjuddir. Tadqiqod metodlarini ilmiy jihatdan tahlil qilgan rus psixologi B.G.Ananyev mazkur metodlarni xususiyatlariga qarab klassifikatsiya qilgan.

B.G.Ananyev psixikani о‘rganish metodlarini turli guruhga ajratib, о‘rgangan:

A) tashliliy- qiyoslash, longtyud,kompleks metodlari kiradi;

B) Empirik guruxga kuzatish, eksprement, suhbat, sо‘rovnoma, test, faoliyat maxsulini о‘rganish metodi, biografiya, sotsimetriya;

V) natijalarni qayta tiklash yoki statistik;

G) natijalarni sharxlash, guruxiga sharhlash va donalash metodlari kiradi.

B.G.Ananyev tomonidan ajratilgan klassifikatsiyaga kо‘ra tadqiqod ishlarida foydalaniladigan emperik guruh metodlari hisoblanadi. Shunday bо‘lsa ham boshqa guruh metodlariga ham qisqacha tо‘xtalib о‘tamiz.

Tadqiqot metodlarining birinchi tashkiliy guruhi о‘z ichiga qiyoslash, longtyud (uzluksiz), kompleks (kо‘pyoqlama) deb ataladigan turlarni qamrab oladi.

Qiyoslash metodidan umumiy psixologiya, ijtimoiy psixologiyalar katta yoki kichik guruxlarni hamda ularning har xil toifalarini о‘zoro toqkoslash uchun, meditsina psixologiyasi – sog‘lom va bemor kishilarning psixik xususiyatlarini qiyoslash maqsadida, sport psixologiyasi sportchilarning holati, о‘quvligini va ishchanligini о‘zoro taqqoslash maqsadida qator fanlardan foydalanadilar.

Qiyoslash metodi turli yoshdagi odamlarning bilish jarayonlari shaxs xususiyatlari bilimlarni о‘zlashtirish, aqliy qobilyati salohiyati rivojlanish dinamikasi jinslarning tafovutlari va о‘ziga xosligini о‘rganishda qо‘llaniladi. Psixologlardan L.S.Venotskiy, P.P.Blonskiy, A.A.Smirnov, B.G.Ananyev, D.B.Elkonin, P.Gamterin va ularning shogirdlari olib borgan tadqiqodlar (chaqoloqlik, gо‘daklik, ilk bolalik, kichik maktab yoshi, о‘smirlik, о‘spirinlik yosh davrlarini о‘zoro solishtirish) shu metoddan foydalanib amalga oshirilgan.

Longtyud metodining boshqa metodlardan farqi bir yoki bir nechta sinaluvchilar uzoq muddat hatto о‘n yillab tekshiriladilar. Longityudmetodidan nemis psixologi V.Shtern, fransuz R.Zazzo, rus psixologlari N.A.Menchinskaya, A.N.Gvozdev, N.S.Leytes, V.S.Muxina va boshqalar kо‘p yillardan beri foydalanmoqdalar.

Mazkur metod orqali bir xil jinsli (Hasan-Husan, Fotima- Zuhra yoki aralash jinsli hasan – Zuhra, Fotima- Husan) egizaklar kuzatilgan. Longityud metodi yordamida subyektiv olimlarning о‘ziga xosligini obyektiv shart –sharoitlari va ijtimoiy muhitning sinaluvchiga ta’sirini о‘rganiladi. Chunonchi egizaklarning о‘xshashligi va tafovuti, ta’sirlanishi, his tuyg‘uni о‘zgarishi kishilar о‘rtasidagi individual farqlar (ishchanligi, temperamenti, oliy nerv faoliyati tizimi va hokazo) bо‘yicha ma’lumotlar olish Longityud metodi orqali amalga oshadi.

Kompleks metodi yordamida о‘rganilgan obyektdagi о‘zgarishlar turli nuqtai nazardan tahlil qilinadi yoki ularga har xil yondashiladi. Masalan bolada oddiy bilimlarni о‘zlashtirish xususiyati psixologik jihatdan tekshirilayotgan bо‘lsa, kompleks yondashish ta’sirida ana shu о‘zlashtirishning falsafiy, mantiqiy, fiziologik, ijtimoiy, biologik xususiyatlari yoritiladi. Aytaylik, keksayishning biologik omillarini о‘rganish, uning psixologik, fiziologik, mantiqiy jihatlarini yoritishga xizmat qiladi.

Ilmiy tadqiqot metodlarining uchinchi guruhi natijalarni qayta tiklashga shug‘ullangan bо‘lib, ular statistik (miqdor) va psixologik (suhbat) tahlil turlariga bо‘linadi. Ilmiy tadqiqot metodlarini turlicha sharhlash guruhi genetik va donalash metodlaridan iboratdir.

Genetik metod bilan tadqiqot davomida tugallangan ma’lumotlar yaxlit holda maqsadga muvofiq tarzda sharhlanadi. Bu metoddan foydalanishning asosiy maqsadi sinaluvchida vujudga kelayotgan ichki jami obrazlarning rivojlanishi ish va bilish jarayonlarining о‘zgarishiga tajriba natijasiga suyanib ta’rif va tavsif berishdir. Shuningdek bunda mazkur fazilat va xususiyatlarning namoyon bо‘lish davri, bosqichi hamda ba’zi mashaqqatli daqiqalarga, paytlarga qо‘shimcha sharhlar berish imkoniyati tuqiladi. Genetik metodiga asoslanib psixik о‘zgarishlar bilan rivojlanish bosqichlarining bevosita bog‘liqligini ildizi aniqlanadi.

Donalash metodi bilan tadqiqot obyektiga kirgan shaxs psixikasidagi barcha о‘zgarishlar о‘ziga xoslik о‘zaro aloqa, о‘zaro ta’sir va uyg‘unlikning о‘zaro bog‘anishlari о‘rgani-ladi. Jumladan, inson xulqini idrok qilish uchun sezgi, idrok, xotira, tafakkur jarayonlarining bir paytda, birgalikda qilinishi bunga yorqin misoldir. Bunda har bir bilish jarayonining usuli ifodalanadi yoki uning ahamiyati alohida ta’kidlanadi, ularning о‘zaro bog‘liqligi asoslab beriladi.

Empirik metodlar guruhi о‘z navbatida ikkiga, ya’ni asosiy va yordamchi metodlarga bо‘linadi. Asosiy metodlarga kuzatish va eksperiment metodlari kirsa, yordamchi metodlariga suhbat, sо‘rovnoma va test

*Kuzatish metodi* – ikki xil bulib, obyektiv (tashki) va subyektiv (ichki) kuzatish turlari mavjud. Inson psixikasidagi uzgarishlarni kuzatish uchun quyidagilarni amalga oshiriladi:

a) kuzatishning maksad vazifasi belgilanadi;

b) kuzatilayotgan obyekt tanlanadi;

v) tadqiqot о‘tkazish vaqti rivojlantiriladi;

g) kuzatish kancha davom etishi qat’iylashtiriladi;

d) kuzatish insonning qaysi faoliyatida (о‘qish, о‘yin, mehnat, sport) amalga oshirilishi tavsiya qilinadi;

ye) kuzatishning shakli (yakka, guruh, jamoa) tanlanadi;

yo) kuzatilganlarni qayd kilib borish vositalari (kundalik suhbat daftari, kuzatish varaqasi, magnitafon, videomagnitafon) tayyorlab qо‘yiladi. Kuzatish orqali turli yoshdagi odamlarning diqqati xis-tuyG‘ulari, asab tizimining tashki ifodalari, imo-ishoralari, sezgirligi, xulq-atvori, nutq faoliyati kabilar о‘rganiladi. Ammo о‘ta murakkab ichki kechinmalar, yuksak xissiyotlar, tafakkur, mantiqiy xotira va aql zakovatni tadqiq etishga bu metodning imkoni yetmaydi.

О‘spirin yoshlarning sport faoliyatini kuzatish orqali ularning irodasi, ishchanligi, xis-tuygusining о‘zgarish xususiyatlari, talabga intilish, о‘z harakatini iroda qila olish yuzasidan materiallar yiG‘ish mumkin.

Tashqi kuzatishda ba’zan tafakkur buyicha ham ma’lumotlar olish mumkin. Ish ustidagi kayfiyatni chehradagi tashvish va iztirobni, sinchkovlik va bu ruhiy holatlarni kuzatib, tafakkurdagi о‘zgarishni aniqlash mumkin. Bundan tashkari qо‘lning titrashi, asabiylashish, nutqning buzilishi ham insonning ruhiyatidagi о‘zgarishlar bо‘yicha ma’lumotlar beradi. Psixologiyada ilmiy bо‘lmagan о‘z-о‘zini kuzatish, ya’ni iterospeksiya metodidan ham foydalaniladi.

***Tajriba yoki eksperiment metodi*** – о‘z navbatida tabiiy va laboratoriya metodlariga ajratiladi. Tabiiy tajriba metodlarining ilmiy asoslarini 1910 yilda ruspsixologi A.F.Lazurskiy kichik maktab yoshidagi bola shaxsini shakllantirishni о‘rganish maqsadida qо‘llagan. Tabiiy metoddan foydalanishda, ishlab chiqarish jamoalari a’zilarining, ilmiy muassasalar xodimlarining, о‘qituvchilar, keksaygan kishilarning psixologik о‘zgarishlari, о‘zaro munosabatlari, ish qobiliyatlari, mutaxassislikka yaroqliligi muammo-larini hal qilish nazarda tutiladi. Tabiiy sharoitda inson psixikasini о‘rganishda sinaluvchilarning о‘zlari bexabar bо‘lishi ta’lim jarayonida berilayotgan bilimlar tadqiqot maqsadiga muvofiqlashtirilishi, katta yoshdagi odamlarga tarbiyaviy ta’sir о‘tkazish, kundalik mehnat doirasida amalga oshirilishi, zavod va fabrikada esa moddiy mahsulot ishlab chiqarish samaradorligini oshirishga qaratilishi lozim.

***Laboratoriya metodi*** yordami bilan diqqatning sifatlari sezgi, idrok, xotira va tafakkurning xususiyatlari emotsional hamda irodaviy va aqliy zо‘riqish singari murakkab psixik holatlar tekshiriladi. Kupincha laboratoriya sharoitida kishilar va kutilmagan tasodifiy vaziyatlarning modellari yaratiladi. Asboblarning kо‘rsatishi bо‘yicha о‘zgarishlar, rivojlanish dinamikasi, jismoniy va aqliy toliqish, emotsional, irodaviy, asabiy zо‘riqish, jiddiylik, tanglik qanday sodir bо‘lganinin ifodalovchi ma’lumotlar olinadi.

#### Yordamchi metodlar

***Suhbat metodi*** bilan inson psixikasini о‘rganishda suhbatning maqsadi va vazifasi belgilanadi. Uning obyekti va subyekti tanlanadi, mavzu о‘tkaziladigan vaqti aniqlanadi, yakka shaxslar guruh va jamoa bilan о‘tkazish rejalashtiriladi, о‘rganilayotgan narsa bilan bog‘liq savol – javob tartibi tayyorlanadi. Suhbatning bosh maqsadi ma’lum bir vaziyat yoki muammoni hal qilish jarayonida inson psixikasidagi о‘zgarishlarni о‘rganishdir. Suhbat orqali turli yoshdagi odamlarning tafakkuri, aql – zakovati, xulq – atvori, qiziqishi, bilim saviyasi, e’tiqodi, dunyoqarashi, irodasi tо‘g‘risidagi ma’lumotlar olinadi. Suhbat chog‘ida о‘zaro izchil bog‘langan savollar beriladi.

Suhbat metodining yuqorida ta’kidlangan ijobiy jihatlari bilan birga ayrim zaif tomonlari ham mavjud. Qaytarik sо‘zlar «galiz» iboralar nutqning tezligi, fikrning mavhumligi, zerikarliligi, muvaffaqiyatsizlikka sabab buladi. Shuningdek savol-javobning bir xil shaklda emasligi sinaluvchida о‘ziga xos ishlash uslubi oshkoralikning yetishmasligi, iymanish, uyalish atroflicha ma’lumotlar olishni qiyinlashtiradi va shu sababli boshqa metodlarga murojaat qilishga tо‘G‘ri keladi.

*Faoliyat mahsulini tahlil qilish metodi.*

Inson xotirasi, tafakkuri, qobiliyati va hayolining xususiyatlarini aniqlash maqsadida bu metod ish davri psixologiyasida keng qо‘llaniladi. Bolalar chizgan rasmlar, yasagan о‘yinchoklar, modellar, yozgan she’rlarini tahlil qilish orqali ularning mantiqiy xotirasi, tafakkuri, texnik, badiiy va adabiy qobiliyati, ijodiy xayoli yuzasidan materiallar qо‘llash mumkin. Mazkur metoddan foydalanishda mahsulotni yaratgan shaxs bevosita ishtirok etmaydi. Obyekt bilan subyekt о‘rtasida muloqot о‘rnatish uchun shaxsning psixikasi tо‘g‘risida sirtdan ma’lum xukm xulosa chiqariladi.

Ijodiy faoliyat mahsullarini tahlil qilish orqali bolalar, о‘quvchilar, talabalar, konstruktorlar, olimlar, hunarmandlar, ishchilar psixik xususiyatlari tо‘g‘risida ma’lumotlar tuplash mumkin. Lekin insondagi psixik о‘zgarishlar kamol topish va ularning kechishini ifodalovchi materiallar yig‘ish uchun bu metodning о‘zi yetmaydi. Shuning uchun inson psixikasini о‘rganish maqsadida boshqa metodlardan ham foydalanish ma’qul.

# Test metodi

Test inglizcha sо‘z bо‘lib sinash tekshirish demakdir. Shaxsning aqliy о‘sishini, qobiliyatini, irodaviy sifatlari va boshqa psixik xususitlarini tekshirishda qо‘llaniladigan qisqa standart masala, topshiriq misol jumboqlar test deb ataladi. Test ayniqsa odamning qanday kasbni egallashi mumkinligi kasbga yaroqliligi yoki yaroqsizligini iste’dodlilar va aqli zaiflarni aniqlashda keng qо‘llaniladi. Test metodining qimmatli tajribaning ilmiylik darajasiga tekshiruvchining mahoratiga va qiziqishiga, yiQilgan psixologik materiallarning obyektivligi va ularni ilmiy tahlil qilishga bog‘liqdir.

1905 yildan fransuz psixologi A.Bine uning shogirdi A.Simon insonning aqliy о‘sishi va iste’dod darajalarini о‘lchash imkoniyati borligi g‘oyasini ilgari surgandan keyin psixologiyada test metodi qо‘lana boshladi.

*Biografiya (tarjimai hol) metodi.*

Inson psixikasini tadqiq qilish uchun uning hayot faoliyati, ijodiyoti tо‘g‘risidagi og‘zaki va yozma ma’lumotlar muhim ahamiyatga ega. Bu borada kishilarning tarjimai holi xotiralari, esdaliklari, о‘zgalar ijodiga bergan baholari taqrizlari alohida о‘rin egallaydi. Shu bilan birga о‘zgalar tomonidan tо‘plangan tarjimai hol haqidagi materiallar, esdaliklar, xatlar, rasmlar, tavsiflar, baholar, magnitafon ovozlari, fotolavxalar, xujjatli filmlar о‘rganilayotgan shaxsni tо‘liqroq tasavvur etishga xizmat qiladi.

Tarjimai hol ma’lumotlari inson psixikasidagi о‘zgarishlarni kuzatishda uning suhbat va tajriba metodlari bilan о‘rganib bо‘lmaydigan jihatlarini ochishga yordam beradi.

*Sо‘rovnoma metodi.*

Psixologiyada keng qо‘llaniladigan metodlardan biridir. Uning yordamida turli yoshdagi odamlarning psixologik xususiyatlari narsa va xodisalarga munosabatlari о‘rganiladi. Sо‘rovnoma odatda 3 xil tuzilishda bо‘ladi. Ularning birinchisi xayoli anglatilgan motivlarni aniqlashga mо‘ljallangan savollardan tuziladi. Ikkinchi xilida har bir savolning bir nechtadan tayyor javoblari beriladi. Uchinchisida sinaluvchiga yozilgan tо‘g‘ri javoblarni ballar bilan baholash tavsiya etiladi. Sо‘rovnomadan turli yoshdagi odamlarning layoqatlarini muayyan sohaga qiziqishlari va qobiliyatlarini, о‘ziga tengdoshlarga, katta va kichiklarga munosabatlarini aniqlashda foydalaniladi.

*Sotsiometrik metod.*

Bu metod kichik guruh a’zolari о‘rtasidagi bevosita emotsional munosabatlarni о‘rganish va ularning darajasini о‘lchashda qо‘llaniladi. Bunga Amerikalik sotsiolog J.Moreno asos solgan mazkur metod yordamida muayyan guruhdagi har bir a’zoning munosabatini aniqlash uchun uning qaysi faoliyatida kim bilan birga qatnashilishi sо‘raladi. Olingan malumotlar matritsa grafik sxema jadvali shaklida ifodalanadi. Ulardagi miqdor kо‘rsatkichlari guruhdagi kishilarning shaxslararo munosabatlari tо‘G‘risida tasavvur hosil qiladi. Bu ma’lumotlar guruhiy munosabatlarning tashqi kо‘rinishini aks ettiradi.

Shuning uchun hozir Y.L.Kolinskiy va I.P.Volkov tomonidan sotsiometriyaning yosh davri psixologiyasi moslab о‘zlashtirilgan turlari yangilab ishlab chiqarilgan.

Bular shaxsning bir-birining tanlash motivlarini keng ifodalash imkonini beradi. Ayniqsa sotsiometriyaning Y.M.Kolominskiy ishlab chiqqan о‘zgartirilgan turi bolalar jamoasidagi shaxslararo munosabatlar haqida tо‘laroq axborot beradi.

О‘z-о‘zini tekshirish uchun savol va topshiriqlar

1.Faollik va faoliyat tushunchalarini izohlab bering.

2.Ehtiyoж va uning turlari.

3.Faoliyat strukturasi дyeganдa nimani tushunasiz?

4.Faoliyat turlari va ularning rivoжlanish xususiyat-larini tushuntiring.

## Mavzuni mustahkamlash uchun savollar

1. Ijod psixologiyasi predmeti va maqsadi nimadan iborat?
2. Ijod psixologiyasining vazifalari qanaqa?
3. Ijod psixologiyasining qanday ilmiy-tadqiqiy yo’nalishlari mavjud?

### Amaliy mashg‘ulotlar uchun vazifalar

1. Ijodiy iqlim haqidagi tushunchalaringizga asoslanib, ijodiy iqlim xarakteristikasini yarating.
2. Model tajriba metodi bo’yicha ijodni tadqiq qiling.
3. Shaxsiy ijodiy qobiliyatlaringizni tadqiq etish maqsadida o’z ustingizda psixologik testlar o’tkazing.

# 4-Mavzu:Ijodiy qobiliyatlarning rivojlanishi

**REJA:**

1. Ijodiy qobiliyat haqida tushuncha
2. Ijodiy qobiliyatlar tasnifi
3. Ijodiy qobiliyatlarning miqdoriy va sifat tavsifi
4. Ijodiy qobiliyatlar tarkibi
5. Ijodiy qobiliyatlarning tabiiy asoslari
6. Ijodiy qobiliyat va irsiyat

Qobiliyatlar odamning shunday psixologiya xususiyatlardirki, bilim, kо‘nikma, malaka oshirish shu xususiyatlarga bog‘liq bо‘ladi, lekin bu xususiyatlarining о‘zi bu bilim va kо‘nikmalarga taalluqli bо‘lmaydi.

Malaka, kо‘nikma va bilimlarga nisbatan odamning qobiliyatlar qandaydir imkoniyat tarzida bо‘ladi. Qobiliyatlar imkoniyatlardan iborat bо‘lib, biror bir ishdagi mahorat darajasi haqiqatdir. Bolada namoyon bо‘ladigan musiqaga qobiliyati uning musiqachi bо‘lishi uchun imkoniyatlar, unga maxsus ta’lim berilishi qat’iylik, salomatligining yaxshi bо‘lishi, musiqa asbobi notalar va boshqa kо‘pgina sharoitlar bо‘lishi kerak. Bо‘larsiz qobiliyatlar taraqqiy etmay turiboq sunib ketishi mumkin.

Qobiliyatlar faqat faoliyatda namoyon bо‘ladi, shundan ham faqat ana shu qobiliyatlarsiz amalga oshirilishi mumkin bо‘lmagan faoliyatlardagina namoyon bо‘ladi. О‘quvchida hali zaruriy kо‘nikma va malakalar tizimi hamda mustahkam bilimlar tarkib topish uslublari yо‘qligiga asoslanib, jiddiy tekshirib kо‘rilsa, shoshilinch ravishda unda qobiliyatlar yо‘q deb xulosa chig‘arish pedagogning jiddiy psixologik xatosi bо‘ladi.

Masalan, Albert Eynshteyn urta maktabda uncha yaxshi ug‘imaydigan о‘quvchi hisoblangan va uning kelajakda genial bо‘lishidan xech narsa dalolat bermas edi.

Qobiliyatlar bilim va malakalarning о‘zida kо‘rinmaydi, balki ularni egallash tizimida namoyon bо‘ladiki, ya’ni boshqacha qilib aytganda, mazkur faoliyat uchun muhim bо‘lgan bilim va kо‘nikmalarni о‘zlashtirish jarayoni turli sharoitlarda qanchalik tez chuqur, yengil na mustahkam amalga oshirilishida namoyon bо‘ladi.

Qobiliyatlar indivilual psixologik xususiyatlar bо‘lishi bilan aql sifatlari, xotira xususiyatlariga, hissiy xususiyatlar va shu kabilarni qarama-qarshi qо‘yib bо‘lmaydi hamda qobiliyatlarni shaxsning bu xususiyatlari bilan bir qatorga qо‘yish ham mumkin emas. Agar ana shu sifatlarning birortasi yoki ularning yig‘indisi faoliyat talablariga javob bersa yoki butalablar ta’siri bilan tarkib topsa, unday paytlar bu shaxsning mazkur individual xususiyatlarini qobiliyatlar deb hisoblashga asos bо‘ladi.

**2. QOBILIYATLAR TASNIFI.**

Qobiliyatlarni quyidagicha tasniflash mumkin:

1. Tabiiy qobiliyatlar – odamlar va hayvonlar uchun xos bо‘lib, idrok qilish, xotirada saqlash, oddiy muloqotga kirisha olish shular jumlasidandir. Biologik jihatdan asoslangan bu qobiliyatlar asosini shartli reflekslar hosil bо‘lish jarayoni tashkil etadi. Odamdagi va yuksak darajada rivojlangan hayvonlardagi bu qobiliyatlar bir-birilan farq qiladi.

2. Maxsus insoniy qobiliyatlar ijtimoiy-tarixiy tabiatga ega bо‘lib, ijtimoiy muhitdagi hayot va taraqqiyotni ta’minlaydi. Maxsus insoniy qobiliyatlar о‘z navbatida umumiy va xususiy qobiliyatlarga bо‘linadi. Umumiy qobiliyatlar insonning turli faoliyatlari muvaffaqiyatini ta’minlovchi aqliy qobiliyatlar, xotira va nutqning rivojlanganligi, qо‘l harakatlarining aniqligi va boshqa xususiyatlardan iborat. Xususiy qobiliyatlar alohida olingan bir faoliyatning muvaffaqiyatini ta’minlaydi. Bu qobiliyatlar alohida muloqotning bо‘linishini taqozo etadi. Masalan, matematika, texnika, badiiy ijodiy sportga bо‘lgan qobiliyatlar shular jumlasidandir.

Nazriy va amaliy qobiliyatlar ham inson qobiliyatlaridan bо‘lib, nazariy qobiliyatlar-mavhum, mantiqiy qobiliyatlar esa aniq amaliy harakatlarga moyillikda namoyon bо‘ladi.

О‘quv qobiliyatlari bilim, kо‘nikma va malakalarni о‘zlashtirish shaxs sifatlarining shakllanishi, nechog‘lik ta’sirlar samaradorligining ortishida ijobiy rol uynaydi.

Ijodiy qobiliyatlar moddiy va ma’nvaiy madaniyat asarlari yaratish yangi g‘oya, kashfiyot va yangiliklar yechishda namoyon bо‘ladi.

Muloqotga qobiliyat shaxsning boshqa kishilar bilan bо‘ladigan о‘zaro jarayonida muhim ahamiyatga ega.

**3. QOBILIYATLARNING MIQDORIY VA SIFAT TAVSIFI.**

Qobiliyatlar sifat va miqdor jihatidan kо‘p bо‘lishi mumkin. о‘quvchining qobiliyatlari nimaga namoyon bо‘lishini va binobarin, о‘quvchishaxsini qanday individual-psixologik xususiyatlari faoliyat tomonidan qо‘yilgan talablarni qay darajada, bajarish qobiliyatiga ega ekanligi, ya’ni о‘quvchining boshqalarga nisbatan malaka va bilimlarning qanchalik tez, yengil va mustahkam egallay olishini bilish pedagog uchun muhimdir.

Qobiliyat xususiyatlarining sifat tomonidan qaralishi-maqsadga xar turli yо‘llar bilan borishga imkon beruvchi "о‘zgaruvchan miqdor" tо‘plami sifatida faoliyat muvaffaqiyatini taminlovchi inson psixologik xususiyatlarini murakkab yig‘indisi sifatida kо‘rinadi. Bir xususiyatlarni о‘rnini ikkinchi bir xususiyatlar bilan bosishning keng imkoniyatlari bor, buni odam о‘zida chidam va qat’iylik bilan ishlash orqali rivojlantirish mumkin. Pedagog va psixolog Skolovyanskiy kо‘r-kar Olga Skoroxodovada faqat ilmiy xodimlik qobiliyati emas, balki adabiy qobiliyat ham namoyon bо‘lishiga erishgan. Bir qobiliyatni boshqa bir qobiliyat bilan boshqarish yordami bilan tо‘ldirish xususiyati xar bir odam oldida kasb tanlash va uni takomillashtirishning nihoyatda keng imkoniyatlarini ochib beradi.

Qobiliyatlarning sifat jihatdan tavsifi odam mehnat faoliyatining qaysi soxada (pedagogik, sport, sando va boshqalar) yengillik bilan "о‘zini topa oladi" va qanday qilib katta yutuq va natijalarga erisha oladi degan savolga javob berish imkoniyatini beradi. Qobiliyatlarni miqdor tavsifi na ularni о‘lchash muammosi bilan kо‘proq chet el psixologlari (Kettel, Termen"Spirmen) va boshqalar shug‘ullanganlar. О‘sha paytlarda qobiliyatlarni ulchash usuli sifatida aqliy iste’dod testlaridan foydalanganlar. Bolaning aqliy iste’dod koeffitsenti

bolaning xaqiqiy yoshi

Bu yosh odamning aqliy qobiliyatlari emas, balki odamda qobiliyatlar bilan aralashtirib bо‘lmaydigan biror bir xildagi ma’lumotlar, kо‘nikma va malakalar borligini namoyon qiladi.

L.S. Vigotskiy bu usulni tanqid qilib о‘zining kelajak taraqqiy zonasini belgilash «metodi» deb ataladigan usulini taklif qildi. Qobiliyatlar odamning aniq faoliyatidan tashqarida mavjud bо‘lmaydi. Qobiliyatlarning tarkib topishi esa ta’lim va tarbiya jarayonida bolaning yutuqlari tezligida namoyon qilishdir.

**4. QOBILIYATLAR TARKIBI**

Odam egallab oladigan faoliyat uning psixologik xususiyatlariga yuksak talablar qо‘yadi. Bu talablarni qandaydir bitta sifat taraqqiyotining juda yuksak darajasida bо‘lsa ham qondira olmaydi. Qobiliyatlar murakkab tuzilishga ega bо‘lgan psixik sifatlar yig‘indisidan iboratdir. Qobiliyatlar tarkibi aniq faoliyat talabi bilan belgilanadi va har turdagi faoliyatlar uchun turlicha bо‘ladi. Masalan, matematik qobiliyat, adabiy qobiliyat, nechog‘liq, musiqaviy, ixtirochilik va shifokorlik qobiliyatlari tuzilishi maxsus tarkibga ega. Aniq qobiliyatlar tarkibini tashkil qiluvchi shaxsning xislatlari orasida ayrimlari yetakchi о‘rinni egallasa, ayrimlari yordamchilik rolini egallaydi. Masalan, pedagogik qobiliyatlar tarkibida yetakchi sifat pedagogik takt, kuzatuvchanlik, bolalarni sevish, ularga nisbatan yuksak talabchanlik bilimlarni berishga ehtiyoj, yordamchilik tarzida tashkilotchilik qobiliyati hisoblanadi. Har turli qobiliyatlarning aniq psixologik tavsifini о‘rganar ekanmiz, biz shu qobiliyatlarda bir emas, balki bir necha turdagi faoliyat turlari talablariga javob beradigan bir muncha umumiy sifatlarni ajratishimiz mumkin, bundan tashqari mazkur faoliyatni bir muncha torroq doirasi uchun javob beruvchi maxsus sifatlarni ajratishimiz mumkin*.* Bu narsa ularda har tomonlama qobiliyatlar borligi, har turli kasblar, mashg‘ulotlarning keng sohalariga doir umumiy qobiliyatlar borligi haqida gapirish imkonini beradi. Bu ikkinchi signallar tizimi haqidagi ta’limot bilan bog‘liqdir. Birinchi signallar tizimi obrazlar, his-tuygular bilan bog‘liq bо‘lsa, ikkinchi signallar tizimi bu obrazlar haqida sо‘zlar orqali signal berishdan iborat.

Inson psixik faoliyatida birinchi signal tizimi ustunlik qilsa, odam badiiy tipga «taalluqli» bо‘ladi, ikkinchi signallar tizimi kuchli bо‘lganlar «fikrlovchi» tipga, har ikkala signallar aralashib ketgan bо‘lsa, ya’ni qaysi birini ustunligini bilib bо‘lmasa odam «о‘rta tipga» taalluqli bо‘ladi. Shaxsning mazkur faoliyatga tayyorligi sifatida namoyon bо‘ladigan har bir aniq qobiliyatlar tarkibi о‘z ichiga bir turkum sifatlarni, ya’ni bu sifatlar orasida yetakchilari va yordamchilari, umumiylari va maxsuslari bо‘lishi bilan о‘zining anchagina murakkabligi bilan ajralib turadi.

**5. QOBILIYATLARNING TABIIY ASOSLARI.**

Qobiliyatlar odamga shaxsning hamma individual psixologik xususiyatlari kabi qandaydir tabiat tomonidan tug‘ma ravishda tayyor holda berilmaydi, balki faoliyat jarayonida tarkib topadi. Odam dunyoga hech qanday psixik xususiyatlarsiz, faqat ularni orttirishga qaratilgan umumiy imkoniyatlar bilankeladi. О‘z zamonasida Platon «qobiliyatlar tug‘ma ravishda berilgan bо‘ladi va odam foydalanadigan barcha bilimlar uning «absolyut bilimlar» ideal olamida bо‘lishligi haqidagi tasavvurlardan iboratdir» degan edi. 17 asrda Dekart tug‘ma g‘oyalar haqidagi ta’limotni gavdalantirilgan. Bu kambag‘allarni uqitib bо‘lmaydi, deb ularga past nazar bilan qarashga, ularni kamsitishga reaksion fikrlarga olib keladi.

Qobiliyatning tug‘maligini inkor qilish absolyut tabiatga ega emas. Psixologiya qobiliyatning tug‘ma ekanligini tan olmas ekan, bu bilan miyaning tuzilishi bilan bog‘liq bо‘lgan differensial xususiyatlarning tug‘maligini inkor qilmaydi. Qobiliyat taraqqiyotining daslabki tabiiy sharti sifatida namoyon bо‘ladigan miya tuzilishining, sezgi a’zolari va funksional xususiyatlari layoqat deb ataladi. Layoqat kо‘p qirralidir. Faoliyat tomonidan quyilgan talablarning tabiatiga bog‘liq ravishda aynan bir xil layoqatlar asosida har xil qobiliyatlar rivojlanishi mumkin.

F.A.Gallning fikricha odamning hamma qobiliyatlari "aql" va "qobiliyat" sifatlari miya yarim sharlarida о‘zining maxsus qa’tiy markazlari mavjud ekan, ya’ni bu sifatlarning taraqqiyot darajasi miyaning tegishli qismlarining miqdoriga tо‘g‘ridan-tо‘g‘ri bog‘liqdir. Shuning uchun odamning "kalla suyagiga bir qarash yoki boshidagi dо‘mboqchalarini shunchaki paypaslab kо‘rish orqali kо‘p odamning qobiliyatlarini aniqlasa bо‘ladi. Layoqatning miya miqdori massasi va og‘irliga bog‘liq haqidagi faraz ham bekor qilingan. Katta yoshdagi odam miyasining о‘rtacha og‘irligi 1400 g. ga yaqin bо‘ladi. I.S.Turgenev miyasining og‘irligi 2002g, D.G.Bayronniki 1300 g, mashhur ximik Y.Libixniki 1360 g, yozuvchi A.Fransniki 1017 gbо‘lgan. Eng katta miya aqliy jihatdan nuqsoni bor odamitaalluqli ekanligi aniqlangan.

**6. Qobiliyat va irsiyat**

1675 yilda F.Galtonning "Talantning irsiyatga bog‘liqligi unint qonunlari va oqibatlari" degan kitobi nashr qilingan. Bunda muallif bir necha yuzlab mashhur kishilarning qarindoshlik aloqalarini о‘rganib, talant yoki onadan irsiyat yо‘li bilan о‘tadi degan xulosaga kelgan. Biroq Galtonning xulosalari ilmiy jihatdan asoslanmagan edi. Baxlar oilasida musiqaga bо‘lgan talant dastavval 1550 yilda ma’lum bо‘lgan. Bu talant 1800 yillarda yashagan qandaydir Regina Susannadan sо‘ng tamom bо‘lgan. Umuman Baxlar oilasida 57 dan kо‘p musiqachi bо‘lgan. Ularning 20 tasi mashhur bо‘lgan.

Bend degan skripkachilar oilasida 9 ta mashxur musiqachi bо‘lgan. Gaydon oilasida ikkita mashhur musiqachi bо‘lgan. Kо‘pchilik hollarda mashhur odamlarning nasl-nasablarini о‘rganish biologik irsiyatdan emas, balki hayot sharoitining nasldan naslga о‘tishidan, ya’ni qobiliyatlar taraqqiyotiga yordam berishdan ekanligi malum bо‘ldi.

**QOBILIYATLARNING RIVOJLANISHI**

Qobiliyatlar taraqqiyotidagi yuksak bosqichga iste’dod deb ataladi. Iste’dod deb, odamga qandaydir murakkab mehnat faoliyatini muvaffag‘iyatli, mustaqil va о‘ziga xos tarzda bajarish imkonini beradigan qobiliyatlar uyushmasiga aytiladi. Qobiliyatlar kabi istedod ham faqat ijodiy yutuqqa erishish imkoniyatidan iboratdir. Biroq oqibat natijada ijodiy yutuqlar odamlarning ijtimoiy yashash sharoitiga bog‘liqdir. Agar jamiyat taraqqiyoti bunday kishilarga muhtoj bо‘lsa, bunday kishilarning paydo bо‘lish imkoniyati tuqiladi. Iste’dod qobiliyatlar yig‘indisidan, ularning majmuidan iboratdir. Alohida olingan yakka qobiliyat garchi u taraqqiyotning juda yuksak darajasiga erishgan va yorqin ifodalangan bо‘lsa ham iste’dod bilan tenglashtirib bо‘lmaydi. Bu xaqda g‘oyat о‘tkir fenomenal xotiraga ega bо‘lgan kishilar haqida о‘tkazilgan tadqiqotlar dalolat beradi.

Moskvalik psixologlar bir necha yillar davomida kuzatgan. О‘zida xotiradan boshqa qobiliyatlarni rivojlantirmadi va shuning uchun uо‘zining ajoyib qobiliyatlarga mos keladigan ijodiy muvaffaqiyatga erisha olmadi.

Shunday qilib, iste’dod shaxs psixik sifatlarining shu qadar murakkab birikmasidirki, uni qandaydir birorta yagona qobiliyat bilan, bu qobiliyat xotiraning yuksak mahsuldorligi kabi muhim ahamiyatga ega.

**1. Muammo izlash.** Odamlar tashqi qo’zg‘ovchilar oqimidan bilim va tasavvurlari doirasiga sig‘adigan narsalarni qabul qilishadi, boshqa axborotni esa ongsiz tarzda «tashlab yuborishadi». Idrokka odatiy ustanovkalar, qadriyatlar, hissiyotlar, shuningdek, umum qabul qilingan qarashlar va fikrlarga tobelik ta’sir etadi. Oldin o’zlashtirilgan bilimlar doirasiga sig‘maydigan narsani ko’ra bilish qobiliyati oddiy kuzatuvchanlikdan yuqori turadi. Yangicha va o’tkir nazar ko’zning emas, tafakkurning, miyaning sifatidir.

300 yil ilgari R. Dekart obektiv kuzatishlarni ta’riflash uchun mutlaqo neytral til kiritish zarurligi haqida gapirgandi. U bu til oldindan belgilangan fikr va ustanovkalar tufayli kelib chiqadigan xatolarni tuzatishiga umid qilgandi. Lekin 300 yil davomida ham bunday tilni ishlab chiqib bo’lmadi. Umuman, bunga imkon bormi?

Geyzenberg Eynshteyndan yaxlitligicha faqat faktlarga tayanadigan, hech qanday ehtimolli fikrlarga ega bo’lmagan fizik nazariya yaratish mumkinmi, deb so’raydi.

* + Berilgan hodisani kuzata olasizmi, yo’qmi, bu sizning qaysi nazariyani qo’llayotganingizga bog‘liq bo’ladi. Nazariya aynan nimani kuzatish mumkinligini belgilaydi, - deb javob beradi Eynshteyn.

1590 yil mashhur Piza minorasiga choyan yadro va qo’rg‘oshin mushket o’qi ko’targan odam chiqadi. U ikkita narsani ham pastga tashlaydi. Pastda turgan o’quvchilar ham, o’zi ham yadro va o’qning yerga bir vaqtning o’zida tushganini ko’radilar. Bu Galileo Galiley edi.

2000 yil davomida, Aristotel zamonidan jismning tushish tezligi uning og‘irligiga proporsional degan ishonch mavjud edi. Daraxtdan uzilgan quruq barg yerga sekin tushadi, pishgan meva esa yerga toshdek otilib tushadi. Buni hamma ko’rgan. Biroq, boshqa narsani ham hamma ko’rgan: qoyadan tushgan katta-kichik toshlar, o’lchamlari turli bo’lishiga qaramay, yerga bir vaqtda kelib tushadi. Bunga hech kim ahamiyat bermagan. Chunki qarash va ko’rish bir narsa emas. (Shunday qonuniyatga ovchi itlar mutaxassisi M. Prishvin ham ahamiyat bergan. Uning ta’kidlashicha, hid bilish itning burnida emas, boshida hosil bo’lar ekan). Demak, Eynshteynning odamlarning kuzatgan narsalari ular qo’llagan nazariya bilan belgilangan, degani to’g‘ri. Galiley Aristotelning mexanikasidan shubhalangani sababligina o’q va yadroning tushish tezligi ularning og‘irligiga bog‘liq emasligini aniqlagan. Shundan keyin tajriba qilish g‘oyasi paydo bo’ladi. Tajriba natijalari ham kutilmagan emas edi. Ular faqat erkin tushish tezligi tushayotgan jism massasiga bog‘liq emasligi haqidagi allaqachon shakllangan farazni tasdiqlar edi, xolos.

Tajriba o’ta oddiy, maxsus qurilma va moslamalarsiz o’tkazilgan. Tomga chiqib ikkita yukni pastga tashlash hammaning ham qo’lidan kelardi. Lekin hech kim 19 asr davomida bu haqda oylab ko’rmagandi. Galiley muammoni hamma uchun aniq, Aristotelning obro’si va ikki ming yillik an’ana bilan chulg‘angan narsada ko’ra oldi.

Nazariya kuzatish natijasiga qanday ta’sir qilishiga amerikalik T. Kun «Ilmiy inqiloblar tuzilishi» kitobida misol keltiradi. N. Kopernik sistemasi qabul qilingandan 50 yil o’tib, astronomlar juda ko’p osmon jismlarini kashf qilishgan. Kuzatish metodlari ham oldingidek edi. Yangi nazariya kuzatuvchilar oldin ko’rmagan narsani ko’rishlariga sabab bo’lgan.

Psixologlarning kuzatishicha, ko’rgazmali obrazlarni idrok qilishda idrok qilingan belgi va so’zlar o’rtasida aloqa o’rnatiladi, ya’ni ko’rish tajribasining verballashuvi yuz beradi.

Antropologlarning kuzatishlari bu qarashni tasdiqlaydi. Ma’lum bo’lishicha, Shimoliy amerika xopi qabilasi hindulari tilida «yashil» so’zi bor, ammo, «havorang» so’zi yo’q ekan. Ular yashil rangni havorangdan ajrata olmaydilar. Biroq, ularning ichida ingliz tilida gapira oladiganlari bu ikki rangni juda yaxshi ajratishadi.

Demak, boshqa kuzatuvchilar e’tibor bermagan yangi narsani topish uchun mos tushunchalarni shakllantirish kerak. Bu ko’pincha so’zlar yordamida shakllanadi. Boshqa axborot kodlari ham qo’llanishi mumkin.

**2. Fikrlash operatsiyalarini umumlashtirish qobiliyati.** Tafakkur jarayonida bir fikr zanjiridan boshqasiga asta-sekin o’tish kerak bo’ladi. Ba’zan shuning uchun birinchi fikrdan to oxirgi fikrgacha tafakkur nazari bilan qamrab olib bo’lmaydi.Biroq, inson fikrlarning uzun zanjiriniumumlashtirib, uni bitta umumlashtiruvchi jarayon bilan o’zgartirish qobiliyatiga ega.

Fikrlash operatsiyalarini umumlashtirish jarayoni – bir nechta tushunchalarni bittasi bilan anglash, simvollardan foydalanish qobiliyatidir. Ba’zi tadqiqotchilar ko’chkidek yopirilib kelayotgan ilmiy axborot oxir-oqibat fan taraqqiyoti tezligining susayishiga olib kelishi mumkin, deb oylagandilar. Ular ijod qilishdan oldin uzoq vaqt davomida zarur bilimlarni yig‘ish kerak deb hisoblashardi. Biroq ilmiy axborot ortishi fan taraqqiyotini susaytirmadi yoki to’xtatmadi. Uni qabul qila olish esa, qisman, insonning umumlashtiruvchi aqli tufayli bo’ladi. Birmuncha mavhum tushunchalardan foydalanib, inson o’z aqliy diapazonini kengaytiradi.

Masalan, ximiyada oksidlanish tushunchasi XVIII asrda paydo bo’ldi va u moddaning kislorod bilan birikishini anglatardi. Yuz yil o’tib tushuncha kengaydi. Endi faqat kislorod birikishi emas, moddaning vodorod yo’qotishi ham tushunila boshladi. Hozirgi kunga kelib bu tushuncha umuman elementning elektron yo’qotishini bildiradi. Bundan ko’rinib turibdiki, bir yarim asr davomida tushuncha hajmi juda kengaygan.

Yana bir misol. Eksperimentga bo’lgan hozirgi qarash F. Bekon va J. Lokk tasavvurlaridan tubdan farq qiladi. Empirik metod asoschilari obro’ va dogmaga ko’r-ko’rona ergashishga qarshi chiqishgan. Ular sezgi organlarini ishonchli bilishning yagona manbasi deb hisoblab, faqat «hissiy tajriba»ga ishonishga chaqirishgan. Bizning zamonimizda esa eksperiment tanqidiy operatsiya sifatida qaralib, bir nechta farazlardan birini tanlashga va shu bilan ilmiy fikrning keyingi yo’nalishini belgilashga xizmat qiladi. Shunday ilmiy tushunchalar borki, ular o’zida juda ko’p tushuncha, fakt va kuzatishlarni sintezlaydi. Shartli refleks tushunchasi juda qisqa, 4 simvolda berilgan: V=IR, ammo favqulodda ko’p axborotni o’zida jamlagan.

Tushuncha va ular o’rtasidagi munosabatlarni oz simvollar bilan belgilash – samarali tafakkurning muhim shartidir. Materialni qulay simvollashning foydasi quyidagi misolda aniq ko’rinadi. O’rta asrlarda arifmetik bo’lishga o’rganish uchun universitetda o’qish lozim bo’lgan. Faqat Italiya universitetida buni o’rganish mumkin bo’lgan. Chunki Rim raqamlari bilan millionli sonlarni bo’lish juda murakab bo’lgan. Arab raqamlari kiritilishi bilan hammasi o’zgaradi. Endi 9 yoshli bola ham algoritm yordamida milliardli sonlarni ham bo’la olgan. Axborot ma’nosi hajmi o’zgarmagan, biroq simvollar mukammallashgan.

Aniq va qisqa simvolli belgilar materialni o’zlashtirishni osonlashtiradi. Allaqachon ma’lum faktni qisqa yozish, ishlab chiqilgan nazariyani ixcham bayon qilish ijodiy xarakterga ega bo’lib, nostandart tafakkurni talab qiladi.

**3. Tajribani ko’chirish qobiliyati.** Bir vazifani yechish davomida hosil bo’lgan malakani boshqasiga qo’llash, muammodagi kerakli va keraksiz nuqtalarni ajratish va mumkin bo’lsa uni boshqa sohaga qo’llash umumlashtiruvchi strategiyani ishlab chiqish qobiliyati demakdir. Matematik S. Banax aytadi: «Tushunchalar o’rtasidagi o’xshashlikni ko’ra olgan odam – matematik; isbotlar o’rtasida o’xshashlik o’rnatgan odam – yaxshi matematik; nazariyalar o’xshashligini ko’ra olgan odam – ancha kuchli matematik; biroq, analogiyalar o’rtasida analogiyalar ko’ra oladigan odamlar ham bor».

O’xshashliklar qidirish – malaka yoki g‘oyani ko’chirishning muhim sharti hisoblangan umumlashtiruvchi strategiyani ishlab chiqishdir.

Afsonaviy Dedalning jiyani Tal baliqning umurtqa pog‘onasi yoki ilonning jag‘idan arra obrazini olgan. 1818 yilda ingliz injeneri M. Bryunel kema qurtiga aynan o’xshash suvosti tunnelini yaratdi. 1903 yilda aka-uka Raytlar qush obrazidan aeroplanni mukammal uchadigan qildilar. Telefonni kashf qilgan amerikalik A. Bell murdaning o’rta qulog‘ini telefon apparatiga joyladi va u texnik vazifani bajardi. Texnik ijodning bu yo’nalishi «bionika» deb ataladi. Albatta, faqat «biologik obektlardan» ko’chirish shart emas, analogiyalar hamma narsada bo’lishi mumkin.

Diqqatning keng bo’linishi muammoni yechish imkoniyatini oshiradi. «Begona» axborotdan foydalanib vazifani yechish – yondosh fikrlashdir. Buning namunali misoli Arximedning gidrostatikaning asosiy qonunini kashf etishida ko’rinadi. Agar muammo faoliyatning o’zgarmas maqsadiga aylansa, dominantlik qilsa, yondosh tafakkur foyda beradi. Fikr harakatini yo’naltiruvchi, maqsadning neyron modelida qo’zg‘alish shakllantiruvchi va uni uzoq vaqt ushlab turuvchi miyaning qobiliyati iqtidorning tarkibiy qismlaridan biridir. Tashqi qo’zg‘ovchini o’ziga tortuvchi dominanta – tushuncha, tasavvur, fikr, muammo bo’lishi mumkin.

I. Mechnikov organizm infeksiya bilan qanday kurashadi, degan muammo bilan qattiq band edi. Bir kuni u shaffof dengiz yulduzchalari lichinkalarini kuzatib turib ularning to’dasiga bir nechta atirgul tikanini tashlaydi. Lichinkalar tikanlarni o’rab olib yeb qoyishadi. Mechnikov darhol bu kuzatishni barmoqqa kirgan tikan bilan bog‘ladi: qo’lga kirgan tikanni oq qon tanachalari (yiring) o’rab oladi va eritib (yeb) yuboradi. Shunday qilib, fagotsitoz nazariyasi yaratiladi.

Shotlandiyalaik vrach J. Danlopning o’g‘li tosh yo’ldan velosipedda yurib qiynalardi. Danlop bog‘ini shlang bilan sug‘ora turib uning yengil prujinasimon sakrashiga e’tibor berdi. Natijada u birinchi bo’lib shinani kashf etdi.

Keltirilgan barcha misollarda yondosh fikrlash qiyin muammoni, aynan uning dominant bo’lganligi, barcha tashqi qo’zg‘ovchilarni o’ziga tortganligi uchun yechgan.

**4. Idrok yaxlitligi.** Bu atama bilan borliqni yaxlit, bo’lmasdan (mayda mustaqil bo’laklarni idrok qilishdan farqli tarzda) qabul qilish qobiliyati belgilanadi. I.P.Pavlov oliy po’stloq faoliyatini ikki asosiy tipga – rassomlar va fikrlovchilarga bo’lib ko’rsatgan edi. I. Pavlov birinchi bo’lib bolalarda idrokning badiiy tipi bo’lishini kuzatdi. Ijodkorlar – yozuvchilar, musiqachilar, rassomlar va h.k.lar ham shunga kiradi. Ular borliqni yaxlit, butun, jonli idrok qila oladilar. Fikrlovchilar avval qismlarga bo’lib, keyin ularni yaxlit idrok qilishga urinadilar. Qismlarga bo’linganda jonli idrok qilish mumkin bo’lmaydi. Tiplarga bo’linish inson psixik faoliyatida o’ng va chap yarim sharlar ishtirokiga ham bog‘liq. Bunday kuzatishni hali 1864 yilda ingliz nevropatologi X. Jekson olib borgan edi. Nutq va mantiq bosh o’rin tutuvchi tahliliy tafakkurda chap yarim shar asosiy ahamiyatga ega. O’ng yarim shar esa idrok qilishda qabul qilingan elementlarni birdan yoki ketma-ket yaxlitlash talab etilganda bosh vazifani bajaradi. Bunda nutq asosiy vazifani bajarmaydi. O’ng yarim sharning funksiyasi musiqiy obrazlarni idrok qilish bilan bog‘liq (tovushlar ketma-ketligini ohangga birlashtirish), chap yarim shar esa notalarni o’qishda ahamiyatga ega.

Agar o’ng va chap quloq bilan ketma-ket musiqa eshittirib ko’rilsa, musiqiy bilimga ega bo’lmagan odam chap quloq bilan eshitilgan ohangni yaxshiroq idrok qiladi: nerv impulslari kesishgan o’tkazuvchi tolalar yordamida birdan o’ng yarim sharga boradi. Professional musiqachilar va musiqiy bilimli odamlar o’ng quloq bilan eshitilgan musiqani yaxshi eslab qoladilar. Ular musiqani alohida notalarga bo’lib, tahliliy qabul qiladilar, bu esa chap yarim shar funksiyasi bilan bog‘liq.

Yarim shar ustunligini aniqlash uchun «ko’zlarning birgalikdagi harakati» kuzatiladi. Agar odamga «Qaysi kitobni yaxshi ko’rasiz» yoki «16 karra 20 necha bo’ladi» tarzida savol berilsa, 75 % holatda o’sha daqiqaning o’zida so’raluvchining nazari chapga yoki o’ngga yo’naladi. Ma’lumki, o’ng yarim sharning ko’z harakati zonasiga qo’zg‘ovchi ta’sir qilganda nazar chapga, chap yarim sharga ta’sir qilsa, o’ngga qaraydi. Savol berilsa, odam nutq simvollari yordamida, ya’ni «chap sharga murojaat qilib» javob qidiradi. Chap yarim shar qo’zg‘aladi. Qo’zg‘alish ko’z harakati zonasini egallaydi va nazar o’ngga buriladi (chap yarim shar odamlar). Ko’rgazmali-fazoviy obrazli tafakkurga moyil odamlar javob qidirishda o’ng yarim sharga «murojaat qiladilar». U qo’zg‘aladi va nazar chapga buriladi (o’ng yarimshar odamlar). «Chap yarimshar»lar ko’proq mavhum-simvolli, so’z-mantiqiy tafakkurga moyil. «O’ng yarimsharlar» - yaxlit, sintezli, obrazli tafakkurga moyil bo’ladilar. Ular musiqani yaxshi idrok qiladilar, ular uchun so’zlarning ahamiyati muhim bo’libgina qolmay, intonatsiya ham ayniqsa ahamiyatli.

I.P.Pavlovning borliqni yaxlit, badiiy idrok qilishni eng birinchi bo’lib bolalarda aniqlagani bejiz emas. Bolalarda ikkinchi signal sistemasi hali kuchsiz, ular beixtiyor «o’ng yarimsharlar»: olamni tahliliy emas, obrazlarda qabul qiladilar. Vaqt o’tgan sari signal sistemasi kuchayadi, chap yarim sharning roli oshadi. «Chap yarimsharlar», «o’ng yarimsharlar» tushunchalarini aynan, tor ma’noda tushunish kerak emas. Ikkita yarim shar ham ishlaydi, lekin ulardan biri u yoki bu funksiyalarda ustunlik qiladi va shunga bog‘liq holda po’stloq faoliyatining badiiy yoki fikrlovchi tipi ustun bo’lishini belgilaydi.

Oliy nerv faoliyatining tipi sifatidagi «fikrlovchi» - bu ideal olimlik degani emas. Fanda fakt va tahlil ham eng zarur narsa. Biroq ijodiy tafakkur jarayonida fikr elementlarini yangi obrazlar tizimiga birlashtiruvchi, fikrlarni mantiqdan uza olish qobiliyati kerak bo’ladi. Busiz muammoga yangi nazar bilan qarab bo’lmaydi.

**5. Tushunchalarni yaqinlashtirish.** Ijodiy iqtidorning keyingi sharti – assotsiatsiyalash (bog‘lash)ning yengilligi va bog‘liq tushunchalar uzoqligi, ular orasidagi «ma’nolar masofasi». Obrazlar va tushunchalarni o’zaro bog‘lash – ularni xotirada saqlashning konkret shaklidir. Tafakkur jarayonida oldindan tashkil etilgan va tartibga solingan (qisman idrok etish davomida) ma’lumotlardan foydalaniladi. Assotsiatsiv bog‘lanishlar xarakteri joriy (o’sha vaqtdagi) idrok bilan birgalikda fikrlash jarayonining borishini belgilaydi va chegaralaydi. Inson xotirasidagi so’zlar assotsiatsiv guruhlarga to’planib turadi va idrok hamda tafakkur jarayonida tayyor holda ishlatiladi. Tayyor assotsiatsiv shablonlar fikrlashni tejaydi. Tayyor assotsiatsiyalarsiz tafakkur uzilgan, pala-partish bo’ladi, ya’ni fikrlash jarayoni og‘ir buzilishga uchraydi.

Assotsiatsiv bog‘lanishlarning optimal diapazoni mavjud bo’ladi. Bu diapazon chegarasidan chiqish standart «shtapm»li tafakkurga, tushuncha va so’zlarning boshqa ma’nosida fikrlashga olib keladi. Ikkinchidan esa, patologik uzilishlar, fikrlash fragmentarligi, fikrlashning borishi va ma’nosini nazorat qila olmaslikka olib keladi. Fikrlash jarayoni erkin assotsiatsiyalashdan shunisi bilan farq qiladiki, fikrlash bu – yo’naltirilgan assotsiatsiyalashdir. Uni nima yo’naltiradi? Assotsiatsiyalarni yo’naltiruvchi va uni fikrlashga aylantiruvchi omil – maqsaddir. Qoyilgan vazifa maqsadni belgilaydi. Masalan, hovuzga quvurlar orqali quyilayotgan suv va hovuz hajmi ma’lum bo’lsa, fikrlash jarayonining borishi va yo’nalishini belgilaydigan maqsad quyidagi savolda aks etadi: hovuz qancha vaqtda to’ladi? Shunda «hovuz-cho’milish-suzish» tarzidagi to’g‘ridan-to’g‘ri bog‘lanishlar tormozlanadi. (Ba’zan ana shunday shablon bog‘lanishlar qo’zg‘aladi, savol esa assotsiatsiv jarayonni tashkil qilishda yo’naltiruvchi ahamiyat kasb etmay qoyadi. Luriya ma’lumotlari boyicha, miyaning peshona qismi zararlanganda shunday holat yuzaga keladi).

**6. Xotira tayyorligi.** Odam muammoni yechayotganda u faqat aynan o’sha vaqt idrok qilayotgan ma’lumotga va xotirasiga kelgan narsaga tayana oladi. Ma’lumotni qayta ishlash idrok va eslab qolish jarayonida yuz beradi. Miyadagi yozib qoyish shakli, tasniflash, adreslar tizimi va qidirish tizimi ham sezilarli ahamiyatga ega. Eng asosiysi xotirada assotsiatsiv tarmoq bo’ladi. Masalan, miyada «tarvuz» tushunchasi shakllangandanoq, u «yumaloq», «shirin», «yashil» va h.k. tushunchalar bilan bog‘liq bo’ladi. Vazifani intuitiv, bir lahzada yechish kerakli ma’lumotni tez eslashni ta’minlovchi ko’p sonli assotsiatsiv bog‘lanishlarga bog‘liq.

**7. Tafakkur egiluvchanligi.** Ma’nosi uzoq bo’lgan bir hodisadan boshqasiga tez va oson o’tish qobiliyatiga tafakkur egiluvchanligi deyiladi. Bunday qobiliyatning yo’qligi inertlik, rigidlik, fikrning turg‘unligi, qotishi hisoblanadi. Ma’nosi uzoq va yaqin degani nima? Ma’no masofasini o’lchash mumkinmi? Bu shanday taxminiy kattalikki, unga odamning funksional belgilashi (diqqati) ta’sir qiladi. Buni amerikalik psixolog K. Dunker quyidagi tadqiqotda ko’rsatadi. Sinaluvchiga eshikka uchta sham o’rnatish taklif etiladi. Foydalaniladigan narsalar orasida bolg‘a, qutichada mixlar, ombir va h.k.lar bor. Qutichalarni eshikka qoqib, ularga shamlarni o’rnatish kerak. Vazifa ikki variantda taklif etiladi. Birinchi holatda qutichalar bo’sh edi, ikkinchisida – mixlar bilan to’ldirilgan. Birinchi variantni yechishda hamma sinaluvchilar qutichalarni sham o’rnatgich sifatida qo’lladilar. Ikkinchi variantda sinaluvchilarning yarmigina qutichani bo’shatib, undan shamdon sifatida foydalanishga aqllari yetdi. Dunker buni quyidagicha tushuntiradi: ikkinchi variantda qutichalar mixlar uchun idish sifatida idrok qilingan, shuning uchun boshqa funksiyalarga o’tish qiyin bo’lgan.

Funksional fiksatsiya (belgilash)ni yengish qobiliyati – tafakkur egiluvchanligining bir ko’rinishidir. Tafakkur egiluvchanligi ko’rsatkichi yuqori bo’lgan odamlar amaliy vazifani yechishda to’g‘ri qarorni tez topa oladilar.

Noto’g‘ri farazni *vaqtida* rad eta olish qobiliyati ham tafakkur egiluvchanligiga kiradi. Agar qiziq, lekin noto’g‘ri g‘oya ustida uzoq bosh qotirilsa, vaqt boy beriladi. Farazni juda tez rad etish esa yechimni topish imkonini boy berishga olib kelishi mumkin. O’z mustaqil fikri natijasida oylab topilgan farazni rad etish juda qiyin. Buni quyidagi eksperimental vazifani yechishda ko’rish mumkin.

Stolda to’rtta qog‘oz bo’lib, ularning bir tomonida harf, ikkinchi tomonida son yozilgan. Birinchisida unli harf, ikkinchisida undosh, uchinchisida juft son, to’rtinchisida toq son yozilgan. «Agar birinchi tomonda undosh harf bo’lsa, orqasida juft son bo’ladi» - degan fikrni tekshirib ko’rish uchun qaysi qog‘ozlarni ochib ko’rish kerak?

Vazifa oddiy ko’rinadi: «unlilar va juft sonlarni ochib ko’rish kerak», yoki «unli harfni ochish kerak». Biroq, bu javob xato. Aslida unli harf va toq sonni ochish kerak, chunki bir qog‘ozdagi faqat shu ikki belgi yolg‘on farazga olib kelishi mumkin.

Agar vazifa mazmuni va yechimi tushuntirilsa, uning mohiyatini tushunish oson bo’ladi. Aks holda, sinaluvchi o’z xatosi atrofida aylanadi va mantiqiy yechimni ko’rmaydi.

Inson ongi o’z atrofida xayoliy chiziqlar tortadi, keyin esa ularga to’qnasha boshlaydi. Shunday ko’rinmas, ammo, kuchli chiziqlardan o’ta olish qobiliyatiga aql egiluvchanligi deyiladi.

**8. Baholash qobiliyati.** Baholash qobiliyati va tanlash muhim ahamiyatga ega. Baholash ish yakunida emas, balki ijodiy jarayonni bosqichlar va bo’limlarga bo’lishda ham xizmat qiladi. Baholash qobiliyatining boshqa qobiliyatlardan farq qilishiga birinchi bo’lib shaxmatchilar e’tibor berishgan.

Baholash qobiliyatini aniqlash uchun quyidagi tajriba amalga oshirilgan. Rahbarlarga 25 ta ish hisobotlari tarqatilgan va ularni 10 balli shkalada baholash taklif etilgan. Tajribaning maqsadi baholovchi rahbarlarning o’zlarini baholash bo’lgan. Ularning ba’zilari 10 ta ball (son)ning hammasidan foydalanib, ba’zan «+» va «-» ishoralarini ham qo’llashgan. Boshqalari esa a’lo darajadagi ishlarga 10, qoniqarlisiga 5, yomonlariga 1 ball qoyishgan, boshqa baholardan ular foydalanishmagan.

Birinchi rahbarlarni (sinaluvchilarni) «yuqori differensiallash darajali odamlar» deb, keyingilarini esa past differensiallash darajasiga ega odamlar deb baholashgan. Baholash qobiliyati past odamlar, umuman, rahbarlikka past qobiliyatli odamlar bo’lib chiqishgan: ular o’z qo’l ostidagilarni yomon bilishgan, ularning individual qobiliyatlarini hisobga olmay vazifalar berishgan, yaxshi ishchilarni yomon, qobiliyatsizlarini esa talantli deb hisoblaganlar. Ularning guruhlari samarasiz ishlagan.

Baholash kelajakda qanday yo’ldan borish kerakligini belgilaydi. Ijodda mantiqiy baholashdan tashqari estetik baholash ham muhim hisoblanadi.

**9. Ulash va bo’shatish qobiliyati.** Qabul qilingan qo’zg‘ovchilarni birlashtirish, shuningdek, avvalgi axborotlardan yangi ma’lumotlarni tez ajratish qobiliyati insonga xos. Busiz qabul qilingan axborot bilimga, intellektning bir qismiga aylanmaydi.

Qabul qilingan ma’lumotni ulash prinsiplaridan biri – oddiylikdir. Odatiy narsa ham oddiylikka kiradi. Ma’lumotlarni birlashtirish, ulash va guruhlash prinsiplari turli-tuman. Yangi ma’lumotni ilgari idrok qilinganlari bilan bog‘lash, guruhlash, bilimlar tizimiga solish «ulash» qobiliyati shartlaridandir. Katta odam narsa va hodisalarni aynan idrok qilmaydi, balki tafakkur elementlari bilan, perseptiv idrok qiladi. Shuning uchun ko’pincha xato xulosa chiqariladi. Qorong‘ida ketayotgan odam ariq boyida turgan narsani boyi uzun odam yoki kichikroq daraxt deb idrok qilishi mumkin. Lekin yaqinlashib qarasa, bu haykal bo’lib chiqadi. Demak, predmetni idrok qilishda, ariq boyida nima turishi mumkin: odam yoki daraxt degan hukm ishtirok etgan.

Ijod qilish uchun narsalarni aynan o’zidek, sof idrok qilish talab qilinadi. Shunda ijod mahsuli – rasm, she’r, hikoya, ilmiy kashfiyot va hokazolar original bo’ladi. Kuzatishlar faqat nazariy xulosalarga asoslansa ham xato, yolg‘on kashfiyotlarga olib kelishi mumkin.

**10. G‘oyalar oqimi.** Ijod samaradorligi uchun kuchli g‘oyalar oqimi ham xizmat qiladi. G‘oyalar qancha ko’p bo’lsa, fikr shuncha tez ishlaydi va eng to’g‘ri g‘oyani tanlash oson bo’ladi.

Fikr yoki g‘oya bir nechta tushunchalarni mantiqiy bog‘lashdir. Fikrning qotib qolganligini, fantaziya, xayol jarayonining darajasini aniqlash uchun shunday vazifa berish mumkin. Bu vazifa g‘oya yaratish qobiliyatini ham aniqlaydi. Quyidagi uchta so’z ishtirokida mazmunli gap tuzish: ko’l, oy, bola. (Javob variantlari: bola oy yorug‘ida ko’lda cho’mildi; bola ko’lda oyning aksini ko’rdi va h.k.). Bu g‘oya yaratishning eng oddiy hodisasi. G‘oyalar chuqurligi va kuchi bilan ham baholanadi. Obektlar yoki ularning alohida xususiyatlari o’rtasida yuzaki bo’lmagan, chuqur mohiyatga ega g‘oyalar nazariyalar, tadqiqotlar va yangi g‘oyalar uchun asos bo’ladi hamda ular chuqur va kuchli g‘oyalar deb hisoblanadi.

Fikr tug‘ilishi uchun ongda bor obraz (model)ning hech bo’lmaganda ikkitasi qo’zg‘alishi zarur. Miya har qanday fikrni u yoki bu konkret kodli shaklga soladi. Turli odamlarda ko’rish, eshitish, so’z, harf, raqam va b. kodlardan foydalanish qobiliyati har xil. Ma’lumotlarni kodlash aks ettirilayotgan hodisa mazmuni va tuzilishiga muqobil bo’ladi.

San’atda va adabiyotda maxsus «kodlash» orqali mazmun yoritiladi. Masalan, mumtoz adabiyotda. Miya konkret kod orqali g‘oya yaratadi. Agar odam ko’rgazmali-obrazli tasavvurlardan foydalanishga moyil bo’lsa, ko’rib idrok qilishi kuchli bo’ladi. Akustik-obrazli tasavvurning ustunligi musiqiy fantaziyadan darak beradi. Borliqni so’z-obrazlar shaklida o’zlashtirishga moyillik shoirlik fantaziyasini xarakterlaydi va h.k. Lekin bu - odamni rassom, kompozitor yoki shoir qilib qoymaydi. Bu kasblar qobiliyat, ko’nikmalarning yaxlit kompleksini, shuningdek, qobiliyatlarni yo’naltirishga yordam beruvchi shaxsiy sifatlarni talab qiladi.

**11.** **Oldindan bilish qobiliyati.** Fikrlash, g‘oya yaratish qobiliyati inson aqli xususiyatlaridan ajralmasdir. U fantaziya yoki tasavvur deyiladi. Tasavvurning uch xil turi bor.

Mantiqiy tasavvur mantiqiy o’zgarishlar yordamida *hozirdan* - *kelajakni* keltirib chiqaradi. Tanqidiy tasavvur zamonaviy texnika, ta’lim tizimi, ijtimoiy hayot va h.k.larda aynan nima nomukammal va o’zgarishlarga muhtojligini topadi. Ijodiy tasavvur yangi g‘oyalar, real hayotda yo’q, ammo, borliqda bor elementlarga tayanuvchi yangi obrazlar yaratadi. Ijodiy tasavvur jamiyat taraqqiyotida muhim ahamiyatga ega.

Inson ongida, ya’ni xayolida hodisalar zanjirini modellashtiradi. Bunda u o’z tajribasiga, borliq qonuniyatlariga suyanadi. Shu yo’l bilan modellashtirilgan voqealar zanjirining yakuniy qismi oldindan bilib olinadi.

**12. Nutq ravonligi.** Fikrni kodlar – analitik (formula) yoki grafik shaklda anglatish mumkin. Lekin so’z - nutqli kod eng universal.

G‘oya qanday simvolga solinmasin, uni so’zli kodga aylantirish kerak bo’ladi. Natijani qog‘ozga tushirish faqat ilmiy muloqot yuritish yoki ilmiy ishni e’lon qilish uchun emas, bulki bu o’ziga xos tanqidiy operatsiya bo’lib, mantiqiy uzilishlarni, uslubiy xatolar va nazariy chetlashishlarni yuzaga chiqaradi. Ongda tug‘ilgan zo’r g‘oya qog‘ozga tushirilgach, oddiy narsadan farq qilmay qolishi mumkin.

Ba’zan xato tarzda ravon nutq - g‘oya yaratish qobiliyati demakdir, deb tushuniladi. Ravon nutq sintaktik jihatdan to’g‘ri qurilishga ega bo’lsa ham hech qanday ma’no anglatmasligi mumkin. Ko’pincha matnni boshqa tilga tarjima qilish jarayonida mazmun bo’shlig‘i ochilib qolishi bunga misol bo’ladi.

Mazmunsiz ravonlik musiqada, raqsda, rassomchilikda ham ko’rinadi. Unda namoyon etish texnikasi bor, lekin namoyish mazmuni yo’q. Bejiz qadimiy ritorikada notiqlikning birinchi qoidasi: «Aytadigan gaping bo’lmasa, gapirma» - deb hisoblanmagan.

**13. To’ldirish qobiliyati.** Boshlangan ishni eng oxirgi detallarigacha ishlab chiqish, mukammallashtirish ijod talablaridan biridir. Akademik A.N. Krilov: «Har qanday amaliy ishda g‘oya 2 % - 5% ni, qolgan 98 – 95 % ijroni talab qiladi» - deb hisoblagandi.

Yuqorida sanab o’tilgan ijodiy qobiliyatlar oddiy fikrlash qobiliyatidan farq qilmaydi. Ijodkor shaxslar uchun maxsus psixologik qonuniyatlar yo’q. Inson aqlining elementar qobiliyatlari hammada bir hil. Faqat ular kuchli va kuchsiz namoyon bo’ladi va bir-biri bilan turli tarzda bog‘lanadi. Masalan, muammo qoya olish, aql egiluvchanligi, g‘oya yarata olish va bir-biridan uzoq narsalarni assotsiatsiyalash qobiliyati nostandart tafakkurni namoyon qiladi. Bu esa talantning uzilmas tarkibiy qismi hisoblanadi.

# 5-mavzu. IJOD ВА FAOLIYAT

REJA:

1.Ijodiy faoliyat mohiyati

2.Ijodiy faoliyat tuzilishi

3.Ijodiy faoliyatning asosiy motivlari

**1. Ijodiy faoliyat mohiyati.** Ijodning yagona ta’rifi hozircha yo’q, biroq u haqida aniq tushuncha hosil bo’lgan. Ijod – insonning shunday faoliyatidirki, uning natijasida biror yangi, ungacha mavjud bo’lmagan narsa yaratiladi. Masalan, yangi surat, yangi doston, yangi kinofilm, yangi stanok. Tabiiyki, ijod chegarasi ham turlicha. Bir tomondan, bu yangi loyiha boyicha qurilgan butun boshli yangi zavod. Boshqa tomondan, bor-yo’g‘i biror oyinchoq. Bundan tashqari, ijod noijodiy, reproduktiv faoliyat bilan birlashib ketadi. Masalan, avtomobilning yangi modeli yaratiladi, ammo hammasi oldingidek bo’ladi, faqat kuzovining yuqori qismi shakli o’zgaradi va h.k.

Ijodning mahsuli faqat moddiy narsalar – binolar, mashinalar, suratlar va boshqalar emas, yangi fikrlar, g‘oyalar, qarorlar ham bo’ladi, faqat ular birdan moddiy samara bermaydi. Ijod bu turli hududli va chegarali, moddiy va nomoddiy yangiliklar yaratishdir. Bularning hammasi ijodiy faoliyat bilan shug‘ullanayotgan odamning subektiv kechinmalariga bog‘liq.

**2. Ijodiy faoliyat tuzilishi.** Ijodiy faoliyat tizimi tarkibida bir nechta kichik tizimlar bor. Bu – ijodiy faoliyat jarayoni, ijodiy faoliyat mahsuli, ijodkor shaxsi, muhit va sharoit. O’z navbatida har bir kichik tizimning asoslari bor. Masalan, ijodiy jarayon vazifa qoyish, fikrni shakllantirish, fikrni amalga oshirishdan iborat; ijodkor shaxsi qobiliyatlar, aqliy xususiyatlar, temperament, yosh, xarakter va boshqalarga bog‘liq; muhit va sharoit atrof-muhitni, jamoani, ijodiy faoliyat stimullari va to’siqlarini namoyon etadi.

**3. Ijodiy faoliyatning asosiy motivlari.** Insonni o’z ijodiy faolligini oshirishga va namoyon etishga nima majbur qiladi?

Agar bu masalaga aniqlik kiritsak, ijodkor insonni tarbiyalash va rivojlantirish yo’llari aniqlashadi.

*Ma’lumki, har qanday tizim, jumladan, inson ichki (shaxsiy) ehtiyojlar va tashqi atrof-muhit talablari ta’siri ostida o’zgara boshlaydi, ya’ni rivojlanadi[[1]](#footnote-1).*

Shu nuqtai nazardan, inson ijodiy faoliyatining ichki motivlariga quyidagilar kiradi:

* 1. Insonga irsiy berilgan izlanish ehtiyojidan foydalanish. Har qanday tirik mavjudot, ayniqsa odam hayotining birinchi kunlaridan o’zi tushib qolgan muhitni faol o’rganadi va uni o’ziga moslashtirishga urinadi.

Tabiiy izlanish ehtiyoji (qiziqish)dan foydalanish vaziyatni tahlil qilishga, xulosalar chiqarishga, ijodiy qarorlar qabul qilishga majbur qiladi.

2. Saqlanish, naslni davom ettirish, yashash uchun kurash instinkti. Ekstremal sharoitlarda hayotni saqlab qolish va uni davom ettirishga qaratilgan ijodiy harakat va ishlar kuchayishi kuzatiladi. Tarixda bunga misollar ko’p.

3. Dastlabki moddiy ehtiyojlarni qondirish (ovqat, uy, kiyim va h.k.). Jahon patent fondining katta qismi insonning aynan shu ehtiyojlarini qondirishga yo’naltirilgan ijodiy qarorlarga ega.

4. Dastlabki ma’naviy-ijtimoiy ehtiyojlarni qondirish (o’z-o’zini hurmat qilish, tan olinish, yaxshi ko’rish, o’zini ko’rsatish, o’zini rivojlantirish). Dastlabki moddiy ehtiyojlar qondirilayotganda hayotda o’z o’rni va ahamiyatini anglash istagiga asoslangan ma’naviy ehtiyojlar namoyon bo’ladi. Inson o’z-o’zini tan oladi, ya’ni qadrlaydi, o’zini hurmat qilish hissini hosil qila boshlaydi va yaqin atrofidagilardan, keyin hammadan o’z shaxsi hurmat qilinishini kutadi. Bu tuganmas va doimo o’sib boruvchi ehtiyoj ijod namoyon bo’lishining kuchli motivlaridan biridir.

5. Manfaatparastlik, hukmronlikka intilish, karerizm. Boy va hukmron bo’lishga intilish ba’zilar uchun o’z ijodiy qobiliyatlarini rivojlantirishda kuchli motiv hisoblanadi. Ehtimol, bu shaxsiy xavfsizlik va yashash uchun kurash ehtiyojini qondirish bilan bog‘liqdir.

6. Dangasalik, o’z kuchini ayash, parazitizm. Ko’pchilik dangasalik va atrof-muhitda parazitlik qilish istagi insoniyat taraqqiyotining, ayniqsa, uning dastlabki davrlarida harakatlantiruvchi kuchlaridan biri bo’lgan, deb hisoblaydi. Ibtidoiy odam ovqat izlashdan charchagan va dehqonchilik bilan shug‘ullana boshlagan, ov qilishga eringan – choh qazib tuzoq qoyishni oylab topgan, piyoda yurgisi kelmagan – ot-arava, parovoz, avtomobilni oylab topgan va h.k.

Inson ijodiy faoliyatining tashqi motivlari:

1. Insoniyat taraqqiyotida oila, mamlakat ehtiyojlarini qondirish. Yuqoridagi ehtiyojlarni qondirish uchun ijod namunalariga juda ko’p misollar keltirish mumkin – oila tashkil etilishidan, to yo’ldoshli aloqa, Internet tizimigacha. Zamonaviy insonda ijtimoiy ehtiyojdan hosil bo’lgan bu motiv birmuncha aniq namoyon bo’ladi.

2. Jamiyat mafkurasi, madaniyati va afsonalariga ergashish. Har bir shaxs u yoki bu darajada o’z jamiyati mafkurasi, umum qabul qilingan afsona va e’tiqodi ta’sirida bo’ladi. Bu elementlar shaxs o’zi yashayotgan jamiyatni saqlash va qo’llab-quvvatlash ehtiyojini qondirishga yo’naltirilgan ijodiy faollik namoyon bo’lishiga sabab bo’ladi va uni stimullaydi.

3. Urf (poda bo’lib yashash) hissi, boshqalardan kam bo’lmaslik istagi. Bu motiv «boshqalarga o’xshamaslik» tushunchasi umum qabul qilingan qoida va normalarni buzish deb hisoblanuvchi jamiyatlarda, ayniqsa rivojlangan. «Boshqalarga o’xshamagan» odam jamiyat tomonidan tan olinmaydi. Bunday jamiyatda agar muhit ijodiy bo’lsa, unga tushgan odam ham qobiliyatlarini rivojlantirishga intiladi.

Sanab o’tilgan motivlar birdan, hammasi turli darajada ta’sir qiladi, lekin bittasi asosiy o’rinda bo’ladi. Bu inson yashayotgan tarixiy va ijtimoiy shart-sharoitlar, uning tarbiyasi, bilimi, dunyoqarashi bilan bog‘liq.

Motivatsiya turlari masalasi o’rganilayotganda quyidagi vazifa paydo bo’ladi: hozirgi zamonda ijodning qaysi motivlarini rivojlantirish, buning uchun qanday metodlarni qo’llash kerak? Bu ijodkor shaxsni tarbiyalovchi ota-onalar, o’qituvchi va pedagoglar uchun katta hajmdagi ishlar borligini bildiradi.

# Mavzuni mustahkamlash uchun savollar

1.Ijodiy faoliyat nima?

2.Ijodiy faoliyatning tarkibiy qismlariga nimalar kiradi?

3.Ijodiy faoliyat qanday motivlar asosida vujudga keladi?

# Amaliy mashg‘ulotlar uchun vazifalar

1. Ijodiy faoliyatning qaysi motivlari yetakchi ekanligini guruhda aniqlang.
2. Jamiyat taraqqiyotida ichki motivlar asosida yaratilgan kashfiyotlarni toping va tahlil qiling.
3. Tashqi motivlar asosida qanday yirik kashfiyotlar yaratilganligini tarixiy tahlil vositasida aniqlang.

# 6- Mavzu. Shaxs ijodiyotning rivojlanishi va muammosi

**Reja:**

1.Shaxs ijodiyotning rivojlanish va muammosi

2. Shaxs ijodiyotning rivojlanishda irsiyatning ta’sir

3.Shaxs ijodiyotning rivojlanishda makro va mikro muhitning rol va о‘rni

**1. Irsiyat.** Shaxs iqtidorli bo’lishi uchun irsiyat muhimmi yoki tarbiya degan savol atrofida ko’p bahslar bo’ladi. Ularning qaysi biri ustun ekanligiga javob qidiramiz.

Tarixdan ma’lum bo’lishicha, buyuk shaxslarning avlod-ajdodlari orasida ko’p talantlilar, hatto geniylar bo’lar ekan. Amir Temur siyosatda, ijtimoiy faoliyatda talantli, genial shaxs deb tan olingan. Uning ajdodlari va avlodlari ham bu sohalarda boshqalardan ustun turishgan. Alisher Navoiy Amir Temur haqida «Majolis un-nafois» tazkirasida « - agarcha nazm aytmoqqa iltifot qilmaydurlar, ammo nazm va nasrni andoq xub mahal va mavqe’da o’qubdurlarkim, aningdek bir bayt o’qug‘oni ming yaxshi bayt aytqoncha bor» - deb yozadi. Shu tazkirada 21 ta temuriy shahzodaning shoirlik iqtidoriga ega ekanliklari birma-bir ta’kidlanadi. Tarixda nom qoldirgan genial shaxslar – Ulug‘bek Mirzo, Bobur Mirzo, Husayn Mirzolar Amir Temur avlodiga mansub bo’lishgan. Alisher Navoiy tazkirasiga kirgan ijodkor shahzodalarning aksariyati devon tuzishgan. Bu royxatga hali Bobur Mirzoning qizlari kiritilmadi.

I.S. Bax oilasining besh avlodidan 16 ta kompozitor yetishib chiqqan. L. Tolstoy va A.S. Pushkinning katta onalari opa-singil bo’lishgani va boshqa ko’p misollar qobiliyatli bo’lishda irsiy omil kuchliroq degan xulosani beradi.

Lekin tarixda yuqorida keltirilgan misollarga qarama-qarshi misollar ham uchraydi. Genial matematik D. Gilbertning o’g‘li tashqi ko’rinishi boyicha xuddi otasiga o’xshardi, ammo, matematik qobiliyatga ega emas edi.

Shaxs va uning avlodlari yetishtirilayotgan biror paxta naviga o’xshab, bir xil xususiyatga ega bo’lmaydi. Faqat unda genotipga bog‘liq holda u yoki bu xil qobiliyatni aniqlash va rivojlantirish mumkin. Har bir odam o’z genetik konstitusiyasiga, ota-onasidan berilgan genlar umumlashmasiga ega.

Inson zotiga xos bir xil genotipga ega odamlar, bir vaqtning o’zida yakka, faqat o’zlariga xos genotipga ham egadirlar. Monozigot (bir tuxumdan shakllangan) egizaklargina o’xshash genotipli bo’lishlari mumkin. Aytmoqchimizki, ijodiy iqtidor ham avlodda o’zgarmas darajada, aynan takrorlanmaydi. U faqat qulay, yetakchi omil bo’lib xizmat qiladi. Yozuvchilarning farzandlari ko’pincha tarjimon, muharrir, jurnalist bo’lib yetishadilar, hech bo’lmaganda ularning nutq qobiliyatlari o’rtachadan yuqori bo’ladi. Buning sababi regressiya qonuni. Intellektual koeffitsiyenti (IK) yuqori bo’lgan ota-onalarning bolalarida iqtidorli bo’lish imkoniyati kuchli. Lekin ular o’rtacha darajaga (regressiya) tushib qolishlari kuzatiladi.

Bunga misol: umumiy aholi IK si – 100. Nevropatolog shifokor yoki nazariyotchi fiziklarning IK si – 160 deb aytaylik. Shunday IK lilarning bolalari IK si aholi umumiy IK si va ota-onalari IK si o’rtasida bo’ladi, ya’ni pasayadi va taxminan 130 IK ga teng bo’ladi.

|  |  |  |  |
| --- | --- | --- | --- |
| **Aholi** | **Ota** | **Ona** | **Bola** |
| IK = 100 | IK = 160 | IK = 160 | IK = 130 |

|  |  |  |  |
| --- | --- | --- | --- |
| **Aholi** | **Ota** | **Ona** | **Bola** |
| IK = 100 | IK = 160 | IK = 120 | IK = 140 |

Albatta, yuqoridagi ko’rsatkichlardan 160, 170 IK li yoki 100, 80 IK li bolalar ham bo’ladi, lekin, kam hollarda.

Inson ongi fenomenal xususiyatga ega. Shuning uchun dehqonning farzandidan yetuk olim yoki yozuvchi chiqishi mumkin. Talantli odam har qanday oilada, har qanday xalq orasida, har qanday ijtimoiy guruhda ham tug‘ilishi mumkin.

**2. Muhit.** Agar talant faqat biologik (genetik) shartlarga boysunganda hamma kashfiyotlar miqdori vaqtga nisbatan bir xil bo’linardi. Nima uchun bir tarixiy davrda musiqa san’ati yuksak rivojlangan, boshqa tarixiy davrda she’riyat yoki fizika fani? Bunda jamiyat ehtiyojini namoyon qiluvchi ma’lum bir kasb nufuzi muhim ahamiyatga ega bo’lgan. Davr, muhit talantlarni kashf qiladi. Ba’zi odamlarda musiqaga, matematikaga yoki tilga qobiliyatlilik aniq seziladi. Ko’pchilik esa umumiy qobiliyatli hisoblanadi. Ular biologiya, fizika, meditsina sohasida bir xil qobiliyat ko’rsatishi mumkin. Bu holda kasbning ijtimoiy nufuzi, o’sha kasbga nisbatan hurmat, qiziqish, moddiy ta’minlanish va ilmiy o’sish istiqbollari kabi omillar ishga tushadi. Natijada o’spirin o’zi xohlagan sohani tanlaydi. Fan nufuzi qancha baland bo’lsa, unga shuncha kuchli iqtidorlilar jalb qilinadi.

Inson miyasining potensial imkoniyatlari oxirigacha o’rganilmagan. Geniylar ijodiga qarab insonning nimalarga qodirligini ko’rish mumkin. Ko’p odamlar o’z ongidan juda past foydali ish koeffitsiyenti bilan foydalanishadi. Balki, faqat buyuk yozuvchilar, olimlar, musiqachilar va h.k.lar o’z aql kuchidan to’g‘ri foydalansalar kerak. Har bir odam o’z qobiliyatidan ijodiy samara olishi uchun nima qilishi kerak?

Ilgari ijodiy qobiliyatni rivojlantirishga e’tibor berilmagan. Talant hamma vaqt o’ziga yo’l ochadi, deyishgan. Aslida bunday emas. Ijodiy qobiliyatlarni rivojlantirish darajasi ularni tarbiyalashga bog‘liq. Irsiy omilning ijodga ta’siri, shubhasiz. Ijodiy qobiliyatni qo’llash uchun esa qulay sharoit kerak. Aks holda, bitta o’ziga yo’l ochgan talantga yuzta ochilmagan talant to’g‘ri keladi.

# Mavzuni mustahkamlash uchun savollar

1. Shaxs iqtidorli bo’lishi uchun irsiyat muhimmi yoki tarbiya?
2. Inson intellektual koeffitsiyenti deganda nimani tushunish lozim?
3. Individ, shaxs va individualliqni bir-biridan farqlab bering.
4. Shaxsning tuzilishi deganda nimani tushunasiz?
5. Shaxsning qiziqishi, dunyoqarashi, e’tiqodi nima?
6. Shaxs shaqllanishining asosiy omillari qaysilar?

**Amaliy mashg‘ulotlar uchun vazifalar**

1. Biror tarixiy shaxs (geniy) psixobiografiyasini tahlil qiling.
2. O’z qobiliyatlaringiz ko’proq qaysi omilga bog‘liq ekanligini subektiv kuzatish asosida aniqlang.

**7- Mavzu. IJODKOR SHAXSNING SHAXSIY SIFATLAR**

**Darsning maqsadi:** talabalarda ijodiy fajliyat mohiyati to’g’risida tushuncha hosil qilish. Ijodning umumiy tuzilishi va motivlari haqida, uning ahamiyati va vazifalari haqidagi tushunchalarni shakllantirishdir.

**Tayanch iboralar**: stimul, motiv, motivatsiya, ehtiyoj.

**Dars o’tish usuli:** ma’ruza.

**Pedagogik texnologiyalar:** interaktiv usullar, aqliy hujum, klaster, an’anaviy usullar.

**Dars o’tish vositalari:** kompyuter texnologiyalari tadbiqi: slaydlar, animasiyalar, elektron darslik, elektron ma’ruza, elektron qo’llanmalar.

**Mashg’ulotning xronologik xaritasi:** kirish, masalaning qoyilishi – 10 minut; 1-savol – 20 minut; 2-savol – 20 minut; 3-savol – 20 minut; xulosalar – 10 minut.

**Darsning mazmuni:**

**1. To’siqlar.** Ijod bilan shug‘ullanuvchi kishi ko’p qiyinchiliklarni yengishga majbur. Bu turli xildagi to’siq, antistimulyatorlar bo’lib, ijodiy jarayonga ozmi-ko’pmi salbiy ta’sir qiladi.

Tashqi to’siqlarga quyidagilarni kiritish mumkin: noqulay sharoit (masalan, bino), tashqi xalaqit beruvchi narsalar (shovqin, issiq, sovuq va b.), jamoadagi yomon psixologik muhit, faoliyatga past baho berish va boshqa bir qator narsalar.

Ichki to’siqlarga quyidagilar kiradi: parishonlik, dangasalik, ishga qiziqish yo’qligi, kasallik, ayni vaqtdagi noxush ruhiy holat, yomon odatlar, tartibsiz ishlash, vaqtdan unumli foydalanmaslik, xarakter va umuman psixikaning qator salbiy sifatlari.

**2. Stimullar.** Inson ijodiy faoliyatga kirishish uchun unga albatta stimul kerak bo’ladi. Stimul (lotinchadan stimulus – hayvonlarni haydash uchun mo’ljallangan uchli tayoq, ximich) – individ psixik holatlari dinamikasini vujudga keltiruvchi va uning natijasiga sabab bo’luvchi ta’sir. «Stimul» tushunchasi fiziologiya va psixofiziologiyada «qo’zg‘ovchi» degan ma’noni bildiradi. Bixeviorizmda stimul va reaksiya o’rtasidagi munosabat mexanik nuqtai nazardan tushuntirilar edi: stimulga ko’proq muhitning o’zgarishi (tashqi ta’sirot) kiritilar, reaksiyaga – organizmning javob harakatlari kiritilardi. Aslida psixologiyada stimul tushunchasi – qo’zg‘alish bo’lib, uning samarasi inson psixikasi, dunyoqarashi, hissiyotlari, kayfiyati, qiziqishlari, intilishlari va h.k.larga bog‘liqdir. Stimul motiv bilan bir narsa emas, biroq u ba’zi hollarda motivga aylanadi.

Ijodiy qobiliyatlar o’z-o’zidan ijodiy yutuqqa aylanib qolmaydi. Ijodiy natijaga erishish uchun xohish va iroda zarur. Inson psixikasi ijtimoiy-tarixiy taraqqiyot bilan bog‘liq. Bu ijtimoiy ehtiyojlardan paydo bo’luvchi ijodiy faoliyat – insonning yuksak ruhiyatiga bog‘liq. Ijtimoiy ta’sirlar tug‘ma intilishlar va qobiliyatlarni ijodiy faoliyat tizimiga aylantiradi.

Insonga ajdodlardan meros qolgan va ijodiy barqarorlashgan mayllar xos. Bular – yashash uchun kurashga intilish: ovqatlanish va himoya instinktlari; nasl qoldirishga intilish: jinsiy va ota-onalik instinktlari.

Shuningdek, tug‘ma xususiyatlar hisoblanuvchi irsiy dasturlangan imkoniyatlarni amalga oshirish uchun faollikka intilishni ham alohida ta’kidlash mumkin. Bu oriyentirovka (aniqlash, mo’ljallash), maqsad va erkinlik reflekslarida namoyon bo’ladi.

O’ziga o’xshashlar bilan muloqot qilishga tug‘ma intilish ham bo’lib, u taqlid qilish va o’zini tan oldirish reflekslarida ko’rinadi.

Ko’pchilik psixologlarning fikricha, inson xulq-atvorida asosiy o’rinni mayllar (intilishlar) emas, ehtiyojlar egallaydi. Ijtimoiy tajribani aks ettiruvchi ehtiyojlarning o’zi mayllar asosida shakllanadi. Buni quyidagi chizmada aks ettirish mumkin:

hissiyot fikr

Mayl xohish

ehtiyoj harakat

Odatda odam bu tushunchalar ketma-ketligini anglamaydi: mayl (ehtiyoj) – hissiyot – xohish – fikr – harakat. Bu ketma-ketlikning to’rtinchi bosqichida (tafakkur) u maqsad qoyadi, keyin uni amalga oshirishga kirishadi. Odamning o’ziga aynan maqsadni anglash vaqti faoliyat motivini qo’zg‘atuvchi bo’lib ko’rinadi. Bajarilgan ish haqida gapira turib, u shunday momentlarni ajratib ko’rsatadi: maqsad – obekt – usul – natija. Bunda yana bir bosqichni ko’rsatish mumkin: maqsad – obekt – usul – natija – xulosa.

**3. MotivatsiY.** Inson hatti-harakatlari uning tafakkuridan emas, ehtiyojlaridan kelib chiqadi. Keltirilgan chizmadan ko’rinib turibdiki, tafakkur ehtiyoj va erishilgan natija orasidagi bir bosqich, xolos. Xohish kuchi va faoliyat natijasi orasidagi munosabat qanday? Bu munosabat Yerkes-Dodson qonuni bilan aniqlanadi va quyidagicha tasvirlanadi.

**Natija**

**Motivatsiya**

Xohish qancha kuchli bo’lsa, natijalar shuncha yuqori. Faqat ma’lum chegaragacha. Agar motivatsiya bu chegaradan o’tib ketsa, natija yomonlashadi.

Yerkes-Dodson qonuni – bir nechta tadqiqotlar umumlashmasi, xulosasidir. Masalan, shu tajribalardan biri quyidagicha: sinaluvchiga bir nechta masalalarni yechish taklif etiladi. Tajriba vaqti – 30 daqiqa, masala yechishga qat’iy 12 daqiqa beriladi. Har bir ortiqcha ishlangan masalaga mukofot beriladi. Mukofot geometrik progressiya boyicha oshirib boriladi: 2, 4, 8 va h.k. marta.

Ma’lum bo’lishicha, mukofot oladigan sinaluvchilar moddiy stimul berilmagan guruhga nisbatan masalalarni yaxshiroq ishlashar ekan. Ammo, mukofot juda oshib ketsa, natija yana yomonlashar ekan. Shoshilish va kuchli qo’zg‘alish tufayli sinaluvchilar ko’p xatolarga yo’l qoyishgan.

**Natija**

**Motivatsiya**

Demak, juda kuchli stimul fikrni qotiradi, odam aqlli qarorlar qabul qilish qobiliyatini yo’qotadi (sikllanish). O’sha ziddiyatli (jiddiy) vaziyatlarda qo’rquv reaksiyasi ham yuz beradi. YA’ni, o’ta xavfli daqiqalarda fikr juda aniq, tez va samarali ishlay boshlaydi.

Ijod har qanday boshqa faoliyat singari hissiyot bilan bog‘liq. Ijodning har bir bosqichi to’g‘ridan-to’g‘ri mayllar, ehtiyojlar va hissiyotlar bilan bog‘liq.

Ilmiy ijod uchun oriyentatsiya refleksi o’ta muhim. Uning asosida qiziqish paydo bo’ladi. O’zini ko’rsatish va taqlid reflekslari ham ahamiyatga ega. Yana o’z-o’zini yuqori baholashga ehtiyoj va atrofdagilarning tan olishlari ham ijod qilishga stimul beradi. Bundan ko’rinadiki, bu ijod stimullari ijodiy faoliyatning ichki va tashqi motivlari bilan funksional jihatdan yaqin.

Ijod stimulyatorlari qatoriga boshqalardan ajralib turish istagini namoyon qiluvchi hissiyotlar kiradi. Juda ko’p ijod namunalari, san’at asarlari esa moddiy foyda olish uchun yaratilgan.

Ijodning oxirgi bosqichida maqsad refleksi katta ahamiyatga ega. Sanab o’tilgan ijod motiv-stimullari hammada har xil va ular har xil darajada namoyon bo’ladi.

**4. Hissiyot va ustanovka.** Yuksak hislarning ilmiy ijodga stimul bo’lishiga venger olimi, bioximik A. Sent-Derdi skeptik munosabatda bo’ladi. Uning fikricha, «...o’spirin insoniyatni baxtli va farovon qilish uchun ilmga intilayotgan bo’lsa, u yaxshisi, mehribonlik jamiyatiga ishga kirsin». Olimning asosiy harakatlantiruvchi stimuli – qiziqish. Ijodkorning qiziqishi fanning taraqqiyot darajasi, olimning hayotiy tajribasi, u yoki bu muammoga bo’lgan ijtimoiy qiziqish bilan belgilanadi. Lekin bu ongsizlikdagi holat bo’lib, uni olim o’zi hamma vaqt ham anglayvermaydi.

Ilmiy ijodning yana bir stimuli – ajralib turish. Londonning yetakchi ilmiy-texnik kutubxonalaridan biri 1996 yilda o’z o’quvchilariga 7820 ta davriy nashrni taklif qila olgan. Ulardan 4800 tasi bir marta ham o’quvchilarning qo’liga tegmagan, 2274 tasi faqat bir martadan talab qilingan, birmuncha nufuzli jurnal 382 marta, 60 ta jurnal esa har biri 100 martadan o’qilgan. Bu raqamlar ilmiy axborotning katta qismi tor doiradagi yetuk olimlarning maqolalarida bo’lishini va ilmiy jamoatchilik faqat ularning maqolalarini o’qishini tasdiqlaydi. Biroq, olimlar o’z maqolalarini e’lon qilish uchun nashr tanlamaydilar. Bosilgan maqola ilmiy ish yakunlanganligidan guvohlik beradi va odamning fanga taalluqli ekanligini his qilishiga sabab bo’ladi.

Ijodiy faoliyatni stimullovchi hissiyotlardan tashqari, ijodni tormozlovchi hissiyotlar bor. Ijodning eng xavfli dushmani – qo’rquv. Muvaffaqiyatsizlikdan qo’rqish tasavvurni va tashabbusni siqadi.

Ijodning ikkinchi dushmani – o’z-o’ziga tanqidiy nazarning juda yuqoriligi. O’z-o’ziga va ijodga obektiv baho bera olish ijodiy faoliyatning davomli bo’lishiga sabab bo’ladi. Ijodiy tafakkurning uchinchi dushmani – yalqovlik. Odam biror narsa qilishni xohlasa, uni albatta boshlashi kerak. Boshlash, davom ettirish va yakunlash – uch psixologik bosqich bo’lib, u turli darajadagi irodaviy kuchni talab qiladi. Ko’p odamlar ishni boshlashga qiynaladilar. Bejiz, turli xalqlar bu mavzuda maqollar yaratmaganlar. Faoliyatni boshlash bilan bog‘liq qiyinchilikni ko’proq «kasbi ijodkorlik bilan bog‘liq odamlar» his qiladilar.

Psixologik ustanovka bu bosqichda juda muhim bo’lib, u ijodning samarasiga ham ta’sir qilishi mumkin. Ustanovka – subektning tayyorligi, moyilligi bo’lib, berilgan obektga nisbatan faoliyatning barqaror maqsadga yo’nalib kechish xarakterini ta’minlovchi, ma’lum obektga nisbatan ijobiy hisning yuzaga kelishidir. (Ustanovka dastlab eksperimental psixologiyaga nemis psixologlari tomonidan kiritilgan).

Ishni boshlash tezligi temperamentga va boshqa omillarga ham bog‘liq. Masalan, flegmatik birdan ishga kirishib ketmaydi. Melanxolik atrofdagilardan ruhiy madad olib, keyin boshlashi mumkin. Sangvinnik bu masalada tez (shoshadi) va h.k.

Keyingi bosqichlar osonroq kechadi. Odam ishga kirishadi, qiziqish hosil bo’ladi, ish jarayonidan va olingan oraliq natijalardan yoqimli hissiyotlar paydo bo’ladi. Boshlash uchun esa itaruvchi kuch – ish jadvali, qat’iy belgilangan tartib, huquqiy majburiyatlar yoki bevosita buyruq lozim. Ba’zilarga tashqi tartibning qat’iy chegarasi yaxshi ruhiy kuch beradi, boshqalarga faqat eslatish kifoya qiladi. Eslatish ham buyruqning kuchsiz shakli hisoblanadi.

Passivlik, faoliyatni to’xtatishga moyillik faollikka intilish kuchsizligidan, maqsad refleksi yaxshi shakllanmaganligidan yuz beradi.

Demak, ijod stimullari ichida eng ahamiyatlisi maqsadga yo’nalganlik. Maqsad aralash-quralash assotsiatsiyalarni anglangan izlanishga aylantiruvchi, faoliyat boshini tashkil etuvchi narsa. Bir maqsadga diqqatni to’plash fikrlash jarayonining samarasi uchun juda muhim. Aqliy mehnat bilan shug‘ullanish uchun, avvalo, shaxs bo’lish lozim. Shaxs esa bilim, ko’nikma va qobiliyatlar bilan birga yuksak rivojlangan hissiyotlarga ham ega bo’ladi. Busiz aqliy iqtidorni va keng qiziqishlarni amalga oshirib bo’lmaydi.

# 

# Mavzuni mustahkamlash uchun savollar

1. Ijodning asosiy stimuli nima?
2. Ijod antistimuli nima?
3. Ijodiy jarayonda shaxs hissiyotlari, ustanovkalari va motivatsiyasi qanday namoyon bo’ladi?

# 

# Amaliy mashg‘ulotlar uchun vazifalar

1. Guruhda ijodiy faoliyatni stimullovchi omillarni kuzating.
2. Ijodiy guruhda tormozlovchi omillarni kuzating.
3. O’z ijodiy faoliyatingizda qanday hissiyotlar stimul bo’lganligini subektiv kuzatish vositasida aniqlang.

# 8- mavzu. IJODIY QOBILIYATLARNI PSIXODIAGNOSTIKASI

**Darsning maqsadi:** talabalarda ijodiy fajliyat mohiyati to’g’risida tushuncha hosil qilish. Ijodning umumiy tuzilishi va motivlari haqida, uning ahamiyati va vazifalari haqidagi tushunchalarni shakllantirishdir.

**Tayanch iboralar**: umumiy qoboloyatlar, maxsus qobiliyatlar, creativlik testlari, psixika.

**Dars o’tish usuli:** ma’ruza.

**Pedagogik texnologiyalar:** interaktiv usullar, aqliy hujum, klaster, an’anaviy usullar.

**Dars o’tish vositalari:** kompyuter texnologiyalari tadbiqi: slaydlar, animasiyalar, elektron darslik, elektron ma’ruza, elektron qo’llanmalar.

**Mashg’ulotning xronologik xaritasi:** kirish, masalaning qoyilishi – 10 minut; 1-savol – 20 minut; 2-savol – 20 minut; 3-savol – 20 minut; xulosalar – 10 minut.

**Darsning mazmuni:**

**1. O’quvchilarda ijodiy qobiliyatlarni aniqlash.** Ijodiy potensial samaraga qarab baholanadi. Uni aniqlash, oldindan ko’ra olish kerak. O’quvchilarning ijodiy iqtidorini aniqlash uchun faqat o’zlashtirishga emas, noakademik qiziqishlarga ham e’tibor berish kerak bo’ladi. Pedagog V. Litvinov o’zining sinfdoshi Yuzikni eslaydi. Uning hech qaysi fanni umuman o’zlashtira olmaganligini, lekin baliq ovlashda hammadan, baliq ovining mohir ustalaridan ham zo’r ovlaganligini aytadi. Baliq ovi odamdan faqat jismoniy chaqqonlikni emas, balki nozik kuzatuvchanlikni, tabiatni va uning injiqliklarini, baliqlar xulq-atvorini yaxshi bilishni talab qiladi. Bir so’z bilan aytganda, u biroz rassom, biroz olim, biroz naturalist va, albatta, aqlli bo’lishi kerak. Demak, Yuzikda bor iqtidor ochilmagan, aniqlanmagan va bunda o’qituvchilarning, ayniqsa, birinchi o’qituvchilarning xatosi bor, deydi V. Litvinov.

Ijodiy qobiliyatlarni aniqlash maktabda ularni bevosita rag‘batlantirish bilan bog‘liq. Qobiliyatlarni har kuni mashq qildirish, trening qilish va rivojlantirish lozim. Ular namoyon bo’lish uchun qulay vaqtni kutib tura olmaydi, so’nadi. Qobiliyatlarni rivojlantirish uchun kichik yosh davrlari senzitiv bo’ladi.

Maktabda qobiliyat uchqunlarini rag‘batlantirish oddiy narsalardan boshlanadi. Birinchi yil o’qituvchi o’quvchilarga faqat darslikdagi materialni esga tushirishni talab qiluvchi savollarni 99% gacha beradi. Qolgan 1% savollargina ijodiy fikrlashni talab qiladi.

O’qituvchilar nostandart tafakkur va mustaqil fikrni stimullovchi savollar tuzishlari o’quvchilarning qobiliyatlarini aniqlashga yordam beradi.

Iqtidorli o’quvchi va fikrlash doirasi cheklangan o’qituvchi orasidagi sovuq muloqot, hatto, ziddiyat yuqori sinflarga borib tipiklashib borishi mumkin. Nima uchun? Masalan, geografiya o’qituvchisi o’quvchilardan konspekt yozish va geografik konturni boyashni talab qiladi. Ba’zi o’quvchilarga fanni o’zlashtirishda bu usul samarali bo’lishi mumkin. Ammo, geografiya boyicha iqtidorli o’quvchiga bu mashg‘ulot bema’ni tuyuladi. Bu hol ijodiy fikrni rag‘batlantirishning aksi hisoblanadi.

Nostandart fikrlash talab qilinadigan fanlar – matematika va fizika. Biologiya, geografiya, til eruditsiyani talab qiladi. Tarix esa ko’p bilimlar zahirasini talab qiladi. Ximiyadan iqtidorli deb tan olinish uchun maktab dasturidan tashqari bilimlarga ega bo’lish kerak. Fanlar boyicha iqtidorlilarni tanlash va rag‘batlantirishda yuqoridagi xususiyatlarni hisobga olib savollar tuziladi va konkurs hamda olimpiadalar o’tkaziladi.

**2. Psixologik testlar.** Intellektni, ijodiy qobiliyatlarni aniqlovchi testlar chet ellarda juda keng tarqalgan. Endilikda bizda ham ular keng qo’llanilmoqda. Ilgari bizda iqtidor va qobiliyatlar bilim va ko’nikmalarni mehnat faoliyatida faol qo’llash jarayonida namoyon qilinar edi.

Mashg‘ulot doirasi qancha turli-tuman bo’lsa, iqtidorni aniqlash imkoniyati shuncha keng. Agar sinfda aniq fanlar boyicha qobiliyatli va biroz qobiliyatsizlar orasida farq ko’rinib tursa (norasmiy iyerarxiya), adabiyot darslarida vaziyat birdan o’zgarishi mumkin. Rasm darsida yana o’zgarish yuz beradi. Fanlar boyicha (masalan, informatika, biologiya, musiqa) o’quvchining qo’shimcha mashg‘ulotlarga borishi qobiliyatlar haqidagi ma’lumotlarga yana aniqlik kiritadi. Qobiliyatlar boyicha xulosa shaxs va uning faoliyatini har tomonlama o’rganish, shuningdek, testlar natijasiga asosan chiqariladi. Faqat test natijasi boyicha shoshilinch xulosa chiqarish xatoga olib kelishi mumkin.

Intellektual koeffitsiyentni aniqlash testlaridan tashqari ijodiy qobiliyat uchun maxsus testlar ishlab chiqilgan:

1. *Muammo topish tezligi.* Qog‘ozga oddiy obekt bilan bog‘liq (masalan, daraxt) oddiy bo’lmagan muammolarni yozish. Ba’zi savollar quyidagi shaklda qoyiladi: «Bu daraxt sizga berilsa, uni nima qilar edingiz?»
2. *Fikr yuritish tezligi.* Shunday so’z aytish taklif etiladiki, unga birdan uch xususiyat tegishli bo’lsin. Masalan, yumshoq, oq, iste’mol mahsuloti.
3. *Assotsiatsiyalashning osonligi.* Berilgan so’z ma’nosiga teskari so’zlarni aytish. Masalan, «eski» yoki «quruq» so’zlariga.
4. *Nutq ravonligi.* Bir xil yuklama yoki qo’shimcha bilan tugaydigan so’zlarni oylab topish.
5. *Obektlar kategoriyasini bilish qobiliyati.* Ma’lum bir ta’rif barchasiga tegishli bo’lgan so’zlarni yozish (masalan, yumaloq).
6. *Guruhlash qobiliyati.* Sinaluvchiga so’zlar royxati beriladi: o’q, ari, baliq, yaxta, timsoh, qirg‘iy, chumchuq. Bu so’zlarni imkon darajasida ko’proq sinflarga (qushlar, suzuvchilar, tirik jonzotlar, yirtqich va b. obektlar) ajratib guruhlash talab qilinadi.
7. *Xulosa chiqarish.* Vaziyat ta’rifi beriladi va uning natijasini oylab topish taklif qilinadi. Masalan, «To’xtamasdan yomg‘ir yog‘sa nima bo’ladi?» (javob odatda – «hammamiz ho’l bo’lamiz», «soyabonlar qimmatlashadi», «tog‘larga ko’chib chiqamiz», «Tibetda aholi ko’payib ketadi», «suvosti suzish kiyimi qimmatlashadi» va h.k. tarzida bo’ladi).
8. *Kasb ramzi.* Tanish predmet tasvirlangan rasmni, masalan, elektr lampochkasi rasmini sinaluvchiga beramiz. Bu predmet qaysi kasblar uchun ramz bo’la olishini topish kerak. (Elektrik, o’qituvchi, olim va h.k.).
9. *Simvollarni shakllantirish.* 12 ta katakka bo’lingan qog‘ozda «odam ketyapti», «samolyot osmonga ko’tarilyapti», «g‘azab», «faxr» jumlalari berilgan. Bu jumlalarni qalam bilan simvolik (illyustratsiya shaklida emas) ifodalash kerak.
10. *So’rab topish.* Sinaluvchiga syujetli rasm beriladi. U rasm syujetida javobi bo’lmagan savolni berishi kerak. Shuningdek, unga rasmda tasvirlangandan oldingi vaziyatlar haqida savollar beriladi.
11. *Obektni yaxshilash.* Oyinchoqni (kuchukcha, maymun) mukammallashtirish, ya’ni uni yoqimtoyroq qilish kerak. Fikr egiluvchanligi, originallik, kashfiyotchilik baholanadi.
12. *Tasavvur.* Taklif qilingan 10 ta mavzudan biriga kichik hikoya yaratish. Mavzuda g‘ayritabiiylik bo’lishi kerak, masalan, «uchadigan timsoh», «yig‘layotgan erkak» va h.k.
13. *Rasmni tugallash.* Sinaluvchi tugallanmagan rasmni nihoyasiga yetkazishi kerak. Bunda rasm mohiyatiga chuqur kirib bora olish, originallik, fantaziya e’tiborga olinadi.
14. *Aylana va kvadratlar.* Qog‘ozda tartibsiz 35 ta aylana va kvadratlar joylashgan. Aylana asosiy qismi bo’lgan turli predmetlar chizish kerak. Rasm ostiga predmet nomi yoziladi. Odatda tovoq, havo shari, monokl, g‘ildirak chizadilar. G‘ayritabiiy rasmga misol – yuqori labga qo’ngan chivinga odamning burni qanday ko’rinar edi. Yengil, egiluvchi fikr, originallik baholanadi.
15. *Fikrni anglata olish.* Fantastik vaziyat rasmi boyicha uning mumkin bo’lgan oqibatlarini ta’riflash. «Tasavvur qiling, odam kir yuvish mashinasiga kirib, undan yassi va quruq bo’lib chiqdi. Test natijasida erkin fikr, originallik baholanadi.
16. *Konstruktorlik.* Standart detallardan – rangli qog‘oz yoki karton parchalaridan surat tuzish kerak. Syujet mazmunli bo’lishi, unga sarlavha qoyilishi kerak. Eksperimentchi tasvir originalligini, axborot yetkaza olish darajasini, fantaziyani baholaydi.

Fikr «yengilligi», «egiluvchanligi», «originalligi» tushunchalari yuqorida ko’rsatilgan vazifalarning bajarilishida namoyon bo’ladi.

Fikr yengilligi vazifalarni bajarish tezligida va berilgan vaqtda topilgan javoblar soni bilan belgilanadi. Fikr egiluvchanligi – bir obekt sinfidan boshqa obekt sinfiga ko’chish soni. «Konserva qutisidan nima qilish mumkin?» - degan savolga sinaluvchi kastryul va piyola deyishi mumkin. Fikr yengilligi boyicha bu ikkita javob hisoblanadi. Biroq, kastryul ham, piyola ham suyuqlik solinadigan idish. Demak, fikr egiluvchanligi baholanayotganda bu javoblar bitta deb hisoblanadi. Chunki, bu yerda bir obekt sinfidan boshqasiga fikrni ko’chirish yuz bermadi.

Originallik berilgan javobning bir xil guruhga tegishli bo’lmasligi bilan belgilanadi. Agar sinaluvchilarning 15% bir xil javob berishsa, baho nolga teng. Agar 1 %dan kam sinaluvchi bir xil javob bersa, uning originalligi eng yuqori – 4 ball, agar 1 dan 2 % gacha bo’lsa – 3 ball.

Bunday so’z (audial) testlari vaqti chegaralangan qat’iy test sharoitlarida yaxshi natija beradi. Ko’rgazmali-fazoviy (vizual) vazifalarni yechishda vaqti chegaralanmagan, maksimal darajada uy sharoitiga yaqin vaziyat ko’proq yaxshi natijaga sabab bo’ladi.

**3. Nashr etilgan maqolalar ijodiy potensial ko’rsatkichi sifatida.** Ijodiy qobiliyati bir xil xodimlarni tanlash uchun uning maqolalari soni va bu ilmiy ishlardan boshqa tadqiqotchilar nechta havola keltirganlari (havola berish indeksi) kabi kriteriylardan foydalanadilar. «Havola berish indeksi» maqolaning foydaliligini, kuchini aniqlashtirib beradi. Matematik E. Galua juda yosh vaqtida duelda halok bo’ladi. Undan qolgan birgina qo’lyozma vafotidan keyin chop etiladi. Undan keltirilgan iqtiboslar esa yuz mingdan ko’p. Fiziolog va anatom Bisha 28 yoshida vafot etib, kam sonli maqolalar qoldiradi, lekin 200 yil o’tsa ham uning asarlaridan sitata keltirishmoqda.

Sitatalarni sanash usuli ham to’liq ishonchli emas. Avval havola berish motivini aniqlash kerak.

Sitata keltirishning birinchi turi – o’zining soha boyicha axborotga egaligi haqida tasavvur berish uchun berilgan mavzuda ishlaganlarning hammasini sanab o’tish. Sitata keltirishning yana bir motivi – eng obro’li olimning ishlaridan eng ko’p havola berish va h.k. Bu sitatalar kimningdir bu mavzuda ish olib borganligini eslatish, xolos. U sitata keltirilgan maqola haqida keng tahlil bersa ham 1 ballga baholanadi.

Sitata keltirishning ikkinchi turi – kimningdir aniq ilmiy natijasidan (formula, hisoblash usuli, diagnostika yoki davolash uslubi) foydalanish. Bunday ilmiy ishga havolaga (ssilka) 10 ball beriladi.

Sitata keltirishning uchinchi turi – taklif etilgan g‘oyani rivojlantirish va ishlab chiqish. Bunday havola uchun muallifga 100 ball berish mumkin.

Ballar yig‘indisidan tashqari maqolaga ilmiy qiziqish hisobga olinadi. Masalan: ilmiy ishlar – 10 ta, ularga berilgan havola (o’z maqolasiga havola hisobga olinmaydi) 34 ta: 32 tasi 1-turdagi havolalar, 2 tasi 2-turdagi, 3-turdagi havolalar yo’q. 32+(2x10)=52. Bu yig‘indini maqola soniga bo’lamiz va koeffitsiyentini topamiz – 5,2.

Faqat maqola soni ortidan quvish eng og‘ir oqibatlarga olib kelishi mumkin. Ijodiy qobiliyatlarni baholashda turli-tuman empirik metodlardan ham foydalaniladi.

# Mavzuni mustahkamlash uchun savollar

1. O’quvchilar ijodiy qobiliyatlarini aniqlashning ahamiyati nimada?
2. Intellektual testlar qanday ijodiy qobiliyatlarni aniqlab bera oladi?
3. Nima uchun nashr etilgan maqola ijodkorlik ko’rsatkichi hisoblanadi?

# 

# Amaliy mashg‘ulotlar uchun vazifalar

1. Intellektual testlar bilan o’z ijodiy qobiliyatlaringizni aniqlang.
2. Qobiliyatlar uchun maxsus testlar to’plang.
3. Qobiliyatlar mavzusida insho yozing va uning ilmiy maqoladan farqlarini tahlil qiling.

# 9- mavzu. IJODKOR SHAXSI VA UNING HAYOT YО‘LI

**Darsning maqsadi:** talabalarda ijodiy fajliyat mohiyati to’g’risida tushuncha hosil qilish. Ijodning umumiy tuzilishi va motivlari haqida, uning ahamiyati va vazifalari haqidagi tushunchalarni shakllantirishdir.

**Tayanch iboralar**: tafakkur, o’ng va chap yarim sharlar, motivatsiya, psixika.

**Dars o’tish usuli:** ma’ruza.

**Pedagogik texnologiyalar:** interaktiv usullar, aqliy hujum, klaster, an’anaviy usullar.

**Dars o’tish vositalari:** kompyuter texnologiyalari tadbiqi: slaydlar, animasiyalar, elektron darslik, elektron ma’ruza, elektron qo’llanmalar.

**Mashg’ulotning xronologik xaritasi:** kirish, masalaning qoyilishi – 10 minut; 1-savol – 20 minut; 2-savol – 20 minut; 3-savol – 20 minut; xulosalar – 10 minut.

**Darsning mazmuni:**

Ijod jarayonini o’rganish san’at va ilmiy faoliyatini o’rganish bilan chegaralanmaydi. Bugungi kunda ijod mehnatning ajralmas qismi degan nuqtai nazar tarqalib bormoqda. Ijodga taalluqli barcha masalalar bir asosiy masala atrofida jipslashadi. Bu – ijodkor, yaratuvchi shaxs masalasi.

**1. Ijodiy potensial va ruhiy sog‘lomlik.** Har bir inson o’z ijodiy qobiliyatlariga ega. Ijodiy potensialdan foydalanish insonni ruhan yengil qiladi. Ba’zi afsonalarda geniallik va ruhiy barqarorlik, hayotdan qoniqmaslik va nimanidir kutish (frustratsiya) bir obrazda gavdalanishi bejiz emas. Psixonevrologlarning fikriga ko’ra, har qanday psixoterapiyadan maqsad, nevrozni bemorning ijodiy kuchini uyg‘otish yo’li bilan davolashdir. Ijodiy qobiliyatlarni tarbiyalash xulq-atvorni ishlab chiqish (shakllantirish) psixoterapevtik muolajasiga tenglashtiriladi, bu nevrotik subektlarning (ruhan ezilgan odamlarning) ular uchun qiyin bo’lgan vaziyatlarni yengishlariga yordam beradi. Hayotiy vazifalarni yechish strategiyasini ishlab chiqish mashg‘ulotlari inson ruhiy barqarorligini oshiradi. Bunda, muhimi, olingan bilimlar emas, balki taktikani o’zgartirishga sabab bo’luvchi va shu bilan birga, xulq-atvorni normallashtiruvchi aql egiluvchanligidir. Demak, «ijodiy iqtidorli shaxs» va «ruhan sog‘lom odam» tushunchalari bir-biriga juda yaqin.

Ijodiy iqtidorli odamlar odatda yuqori intellektga ega bo’ladilar. To’g‘ri, intellekt va talant o’rtasida bevosita bog‘liqlik yo’q. «Intellekt darajasining chegarasi» mavjud bo’lib, u 120 IK ga teng. Undan past bo’lsa, ijodiy qobiliyatlardan foydalanib bo’lmaydi. IK ning 120 dan oshib ketishi ham inson ijodiy imkoniyatlariga qo’shimcha samara bermaydi.[[2]](#footnote-2)

**2. Ijodkor shaxs xususiyati** – xato qilish xavfiga tayyorlik. Ijodkor shaxs o’z g‘oyalarini ochiq aytishdan qo’rqmaydi. Xulosa va qarorlar chiqarishda axborotlarning yetishmasligi tufayli u ko’pincha xato qilish xavfiga duch keladi. Mutlaqo to’g‘ri dalillar bo’lmaganda ham ijodkor shaxs tomonidan «erkin fikr» aytiladi. Qobiliyatsizlik esa bexavotirlikni, faqat barqaror malakalar shakllantirilgan vazifalarni yechishni talab qiladi. Talant o’zini bir kasb, bir mavzu, bir fan yoki bir janr bilan chegaralamaydi, u odatdagi chegaradan chiqishga qo’rqmaydi.

Impulsivlik, ishga bor kuch bilan kirishish, fikr va baho berishda erkinlik ham ijodkor shaxs belgilaridir. Bunday shaxslar talabalik davrlarida o’qituvchi va o’quv dasturlariga nisbatan tanqidiy munosabatda bo’ladilar, qaysi fan va qaysi mavzu bilan shug‘ullanishni o’zlari hal qiladilar.

I.P. Pavlov «Avtobiografiya»sida eslashicha, u o’qigan diniy seminariyada barcha fanlardan besh bahoga o’qish eng zo’r muvaffaqiyat hisoblanmagan. Bu odatiy hol bo’lib, ko’pchilik yaxshi o’qigan. Ammo, seminarist bir-ikki fandan zo’r o’qib, boshqalaridan yomon o’qisa, «Balki bu talantdir?» - deb, unga darhol e’tibor berishgan. Chunki ijodkor shaxsining yana bir xususiyati – o’zi qiziqqan sohada katta mehnatsevarlik ko’rsatishdir.

Oyinga moyillik ham iqtidorlilik xususiyati. Fikr erkinligi, assotsiatsiyalashning yengilligi, dadil «g‘oyalar oyini» ijodkor shaxsga xos. U yumorga moyil. Yumor hissi kuchli aql va ijodiy tafakkur hosilasidir.

Temir intizom va qat’iy reglamentlangan hukm chiqarishga moyil odamlar o’zlarining nozik fahmi va kashfiyotchiligi bilan o’ta kam taassurot qoldiradilar. Har qanday ongli faoliyatning birinchi sharti erkinlik deb qabul qilingandagina fikr ham ijodiy bo’ladi.[[3]](#footnote-3) Fikr aynan ichki erkinlikdan keladi, busiz ijodning bo’lishi mumkin emas.

#### Mavzuni mustahkamlash uchun savollar

1. Ijodiy potensial nima?
2. Ijodkor shaxs qanaqa xususiyatlarga ega bo’ladi?
3. Ijod va fikr erkinligining munosabati qanaqa?

### Amaliy mashg‘ulotlar uchun vazifalar

1. Shaxsning ijodkorlik xususiyatini aniqlovchi testlar toping.
2. O’z shaxsinigizdagi ijodkorlik xususiyatlarini testlar yordamida aniqlang.
3. Yumor hissining ijodga aloqasini tahlil qiling.

# 

**10-Mavzu:** **INTELLEKT VA KREATIVLIK KONSEPSIYALARI**

Reja:

1 Kreativlik tushunchasining mohiyati va. mazmuni

2. Kreativlik - pedagogik ijodkorlikning asosi sifatida

3.Intellekt va ijodkorlikni rivojlantirish shart-sharoitlari.

4.Kreativlikning rivojlantirishga ta’sir etuvchi subektiv va obektiv omillari.

Ilmiy manbalarda qayd etilishiga kо‘ra, intellekt, lotincha (inntellektus) sо‘zidan olingan, u odatda aql-idrok, anglash, tushunish, fahmlash degan ma’nono anglatadi. Intellekt individning ma’lum darajada mustahkam, barqaror aqliy qobilyatlari tuzilishidan iboratdir.

Insonning aqliy taraqqiyotini tadqiqot qilish bugungi kundagi fan oldida turgan muhim vazifalardan biri bо‘lib qolmasdan, balki bu muammo qadimgi davrlardan beri mutafakkir, ma’rifatparvar olimlarning diqqat markazida bо‘lib kelgandir, hatto mazkur masala antik yashab, ijod etgan atoqli olimlarining diqatini о‘ziga jalb qilgan. Ularning nuqtai nazariga kо‘ra, “nus” inson ruhining oliy, shuning bilan birga о‘ziga xos aqlli tarkibi bо‘lib, chunonchi Platon va Aristotellar olam hamda borliqni bilishning eng mafbul yо‘li ekanligini ta’kidlab о‘tadilar. Huddi shu boisdan “nus” (aql) bilishning eng yuksak bosqichi sifatida talqin qilinadi.

О‘rta asrga kelib, “intellekt” tushunchasining mazmuni va mohiyati ilm-fan mahsullariga asoslangan holda yanada kengaydi, yangicha alomatlar bilan boyib bordi. Masalan, о‘sha davrdagi eng keng tarqalgan ta’limotlardan hisoblangan sxolastikada ilohiy intellekt tushunchasi tadqiqi qilina boshlandi, hamda mazkur atama (termin) bilan oliy, yuksak, yuqori bilish qobilyatlari tushuntiriladigan bо‘ldi. Mashhur faylasuf Kantning ta’limotiga binoan, intellekt (nemischa-verstant) – bu bizdagi mavjud barcha tushunchalar tuzilishining strukturaviy bilish qobilyatidir, zotan aql esa metafizikaviy g‘oyalar tuzilishining bilish qobilyatidir.

Intellektning mohiyati va taraqqiyotini tushuntirishda qadimgi zamondanoq turli xususiyatga ega bо‘lgan oqimlar xukm surib, ular ma’lum bir fikrlar, mulohazalar negizida birlashgan hamda xuddi shu yondashuv kurshovida bahslashganlar. Olimlar о‘rtasida intellektning mohiyatini tushuntirishda, uni talqin qilishda va xaspо‘shlashda ikki xil qarash mavjud bо‘lgan:

1. Birinchi guruh vakillarining qarashicha, iyetellektual xususiyatlar odamlarga nasliy yо‘l bilan ota-onalar tomonidan beriladi.

2. Ikkinchi guruh namoyondalari esa intellektni bola idrokining tezligi va tashqi kо‘zg‘atuvchilarga nisbatan munosabati bilan bog‘lab tushuntirganlar. Shuningdek “intellekt” sо‘zi qadimgi grek tilidan tarjima qilinganda aql degan ma’nono anglatadi. Doimiy bilish qobilyatiga sinonim sifatida XIV asrda lotinchadan zamonaviy tillarga о‘tdi. Etnolingvistik tekshiruvlar guvohlik berishicha turli dunyo tillarida kо‘plab, turli aqliy qoilyatini kо‘rsatuvchi tushunchalar mavjud.

О‘zini bir ishida L.B.Torndayk shunday yozadi, intellekt – bu psixikaning shunday sifatini, bunga munosabatda bо‘lgan Aristotel, Platon va Fukididlar о‘sha zasondagi afinaliklardan har tomonlama farq qilib turgan.

E.Borincha, intellekt bu shundayki, u intellektual testlar yordamida о‘lchanadi, - deydi.

Hozirgi davrga kelib esa insonning aqliy taraqqiyotini о‘rganish uchun hech vaqt kechiktirib bо‘lmaydigan qator amaliy ishlar olib borilmoqda. Intellekt muammosi sobiq sovet psixologiyasida ham eng kо‘p о‘rganilayotgan mavzulardan biriga aylanib qolmoqda. О‘zbekistonda, Sobiq sovet psixologiyasida va chet elda intellekt mohiyatini talqin qilishda turlicha yondashilsa ham, lekin umumiy maqsad bitta bо‘lib, u ham bо‘lsa, insonning intellektual taraqqiyoti, uning xususiyatlari, о‘ziga xosligini ochib berishdan iboratdir. Kо‘pgina manbalarda Sobiq sovet psixologiyasida aqliy iste’dod yoki qobilyat, deb yuritilishi aneana tusiga kirib qolgan. AQSH va g‘arbiyo Yevropa mamlakatlari psixologiyasida qobilyatni miqdor jihatdan о‘lchash uni tavsiyalash uchun intellekt tushunchasi qо‘llanilgan. О‘z davrining yirik psixologlari hisoblangan Kettel, Termen, Spirmen va shu kabilar о‘tgan asrning oxiri va XX asrning boshlarida inson qobilyati darajasini о‘lchash maqsadida turli xususiyatli intellektual jismlarni ishlab chiqqanlar.

Jahon psixologiyasi fanida intellektni о‘rganish о‘tgan asrning oxirlaridan e’tiboran jiddiy e’tibor berila boshlandi. Mazkur muammoni tadqiqi etishning alavbardori sifatida A. Bine intellktni jahon ilm maydoniga olib chiqdi. Tadqiqotchi о‘z g‘oyasini amaliyotda sinab kо‘rish maqsadida shogirdi T.Simon bilan hamkorlikda bolalar intellektining rivojlanish darajasini о‘lchash uchun psixologik aqliy testlar ishlab chiqdilar. Mazkur ta’limotga nazariy tatbiq etilgan bо‘lib, unda psixik rivojlanish bir nechta tug‘ma funksiyalar rivojining natijasida yuz beradi degan fikr qat’iyatlilik ustunlik qilar edi. Ushbu konsepsiyaga asoslangan holda Bine shunday masalalarni tanladiki, bunda bolaning ilgarigi bilimlar va kо‘nikmalarini qо‘llash imkoniyatlari sezilarli darajada kamaytirildi. A.Binening maqtovga sazovor jihatlaridan biri shuki, uhar bir yosh davri uchun shunday testlar seriyasini tuzish kerakki, toki uning yechilishi faqat aynan shu davrga taaluqli bо‘lsin. Test maktab bilimlaridan mustaqil bо‘lishi kerak, faqat ana shundagina bolaning haqiqattan ham aqliy rivojlanish darajasi tekshiriladi, degan mulohazalari muhim ahamiyat kasb etadi. Uning fikricha, bola intellekti har qanday masala yechish jarayonida rivojlanadi, degan g‘oyadan kelib chiqqan holda u test topshiriqlarini nazariy asoslash shart emas deb hisoblaydi, natijada ayrim shubhalar tug‘ilishiga imkon yaratadi, tanqidiy fikrlashga tadqiqotchini dvat qiladi.

Asrimizning boshlarida esa iyetellektni tadqiqi qilish yuzasidan Bine va Simon ta’limotlari jahon psixologiyasi fanida keng quloch yoydi, natijada bir qator mamlakatlarda ularning tarafdorlari, hamfikrlari vujudga kela boshlaydi. Bine va simonlardan keyin bir qator boshqacha shaklga va kо‘rinishga ega bо‘lgan testlar va ularning muayyan tizimlari hamda mazkur mualliflar testlarining kо‘p sonli modifikatsiyalari yuzaga keldi.

Ular orasida amerikalik psixolog L.Termen tomonidan ishlab chiqilgan modifikatsiya alohida ahamiyatga moliqligi ajralib turar edi. U о‘z tadqiqotlarida Galtonning aqliy qobilyatni genetik jihatdan shartlashganligi tо‘g‘risidagi nazariyasiga kо‘proq murojat qildi.

Turli shakl va kо‘rinishdagi testlar tizimining paydo bо‘lishi va bir qator testlarning kо‘p sonli modifikatsiyalari ishlab chiqilishi natijasida yangidan-yangi tadqiqot ishlari amalga oshirila boshlandi. Shu sababdan 20-yillarda test tadqiqotlari butun dunyoga keng tarqala bordi, oqibatda standartlashtirilgan testlar о‘quvchilarning qobilyatlariga kо‘ra ularni muayyan guruhlarga saralashda katta yordam kо‘rsata boshladi. 1921 yilda “Psixologiya ta’limi” jurnali sahifalarida Amerikaning yirik psixologlari tomonidan uyushtirilgan ilmiy bahs va munozalar bosilib chiqildi. Ularning har qaysidan intellektni tushuntirish va uni tadqiq qilishning eng yaxshi usuli sо‘ralganda, deyarli barcha olimlar test tadqiqotlarini eng maqbul, eng omilkor usul deb baholadilar, vaholanki ularning intellekt haqidagi tushunchalari bir-birlarini inkor qilarli darajada edi.

Intellekt strukturasini aniqlash asrimizning boshlarida, ayniqsa psixolog olimlarning diqqatini о‘ziga tordi. Mashhur amerikalik olim Spirmen individning xulq-atvoridan kelib chiqqan holda intellekning allaqanday bosh omilini ajratib kо‘rsatdiki, natijada uni O fakat deb atadi. Spirmen O faktorga qо‘shimcha tariqasida 8 faktorni fanga olib kirdi. Muallif uni mahsus qobilyatning kо‘rsatkichi deb ataydi. Spirmenning nazariyasiga binoan, har bir inson umumiy intellektning muayyan darajasini о‘zida aks ettiradi, bu esa о‘z navbatida uning tashqi muxit bilan munosabatiga bog‘liqdir.

Intellekt tuzilishini tadqiqi qilish Spirmendan tashqari bir qator olimlarning izlanishlarida о‘z ifodasini topdi. Jumladan, Amerikalik psixolog F.Frimen intellekt oltita tarkibdan iborat degan g‘oyasini ilgari surdi:

1. Sonli operatsiyalarga nisbatan qoilyatlilik.
2. lug‘at boyligi.
3. Geometrik shakllar orasidagi о‘xshashlik va farqlarni ajrata olish uquvi.
4. Nutq tezligi yoki sur’ati.
5. Fikrlashga qobilyatlilik.
6. Xotira.

Mashxur olim Tyorstoun esa statistik metodlar yordamida umumiy iyetellektning turli xil jabhalarini tadqiq qiladi hamda ularni umumlashtirib “Birlamchi aqliy potensiallar” deb ataydi. Tadqiqotchi yetti xil potensiallar о‘zaro farqllanishini ta’kidlab о‘tadi:

1. Hisoblash qobilyati.
2. Og‘zaki verbal ixchamlik, nutq orqali tez о‘qish.
3. Og‘zaki ma’lumotlarni idrok qilish yoki idrok qilingan sо‘zlarni tushunish.
4. Fazoviy operatsiya qilish yoki chamalash qobilyati.
5. Xotira.
6. Fikrlashga qobilyatlilik.
7. Idrok qilishning tezligi yoki sur’ati.

Mashxur psixologlar R.Kettel va J.Xormlar esa iyetellektni 2 ta ta’kidlaydilar, hamda ularning mohiyatini tushuntirib berishga xarakat qiladilar.

1. Flyuidlashgan intellekt.
2. Kristallashgan intellekt.

Flyuidlashgan intellek inson faoliyatining deyarli har bir jabhalarida kо‘zga tashlanib, dastavval u ilk bolalik davrida yorqinroq namoyon bо‘ladi, keyinchalik esa asta-sekin inson ruhiyatiga suqilib boradi. Fiyuidlashgan intelekt tarkibi gо‘yoki nasldan-naslga meros tariqasida о‘tadi, “kristallashgan” intellekt tarkibi esa hayot davomida ontogenezda orttirilgan kо‘nikmalardan tashkil topadi.

Mavzu bo’yicha savollar:

1.Kreaktivlik haqida nima bilasiz.

2.J.Gilford va E.P.Torrensning konsepsoyas haqida to’liq tushuncha bering.

3.Kreaktivlikning asosiy yo’nalishlari.

4.Kreaktivlikning shakillanishiga ta’sir etuvchi omillar.

**12-MAVZU: SHAXS KREATIVLIK DARAJASINI DIAGNOSTIKA QILISH MUAMMOSI**

**Reja:**

1.Ijodkor shaxslarida ijodkorlikni rivojlantirish bosqichlari.

2.Kreativ fikrlashni rivojlantirish strategiyalari.

Biz quyida intellektual faollikning yuqori darajasi hisoblanish kreativlik haqida mulohaza yuritishga xarakat qilamiz, chunki bu narsa psixologiya fanida juda kam о‘rganilgan, lekin muhim ahamiyat kasb etuvchi jabha bо‘lib hisoblanadi. Umumiy holatda krektivlik tushunchasi jarayonning о‘tmishdagi, hozirgi davrdagi yoki keyingi xususiyatlarin i о‘z ichiga kamrab oladi. Ushbu jarayon natijasida odam yoki odamlarning guruhi oldin mavjud bо‘lmagan biror narsani yaratadi, kashf qiladi, yangilik elementlarini vujudga keltiradi. X.YE.Trik kreativlikni о‘rganishning tо‘rt yо‘nalishni kо‘rsatib beradi va ularning xar birini izohlashga intiladi:

1. Kreativlik natija sifatida.
2. Kreativlik qobilyat sifatida.
3. Kreativlik jarayon sifatida.
4. Kreativlik shaxsning xususiyati sifatida.

Atoqli psixologlar Mak Fersom, K.Teylor, D.Teylor va boshqalar birinchi yо‘nalish tarafdorlari safiga kiradilar. Ular ijodiy natijaning 3 ta xususiyatini belgilab beradilar: miqdor, sifat, ahamiyat. Kо‘pchilik tadqiqotchilar natijani ijodning yagona mezoni deb hisoblaydilar, goho bu fikrga antiteza sifatida ishonchsizlik bildiradilar, unga shubha bilan qaraydilar. Jumladan Teylor, Smit va boshqa olimlarning kо‘rsatishicha, ijodiy natijaning kо‘pchilik belgilagan ta’riflari faqat ayrim jihatlari bilan ijodga bevosita aloqasi bor, qolganlari esa sinovdan о‘tkazilayotgan subektni ishlarining umumiy natijalarini ta’riflashga yо‘naltirilganligi bilan ajratib turadi.

Ikkinchi yо‘nalish vakillari kreativlikni qobilyat tariqasida talqiq qiladilar. Simpson kreativlikka odam fikrlashning bir xildagi usullarini rad etish qobilyati sifatida qaraydi.

J.Gilfordning fikricha, qobilyat intellektning umumiy modelining ichida joylashadi, shu boisdan kreativlikning 4 omilini ajratib kо‘rsatadi:

1. Originallik-izohlanishga mо‘ljallangan birikmalar, о‘zgacha javoblar natijalarini kо‘rsatish qobilyatidir.

2. Semantik egiluvchanlik-obektning funksiyasini ajratish va undan yangicha foydalanishni taklif qilish qobilyati.

3. Ifodali moslashtirilgan egiluvchanlik-yangi imkoniyatlarni kо‘rish uchun rahbartlantiruvchi omillar shaklini о‘zgartirish qobilyati.

4. Sematik о‘z-о‘zidan yuzaga keluvchi egiluvchanlik-nisbatan cheklangan vaziyatlarda turli xil g‘oyalar yaratish qobilyati.

Gorrens bu qobilyatlarni odamlar orasida mavjud bо‘lmagan tafovut tariqasida ta’riflaydi. Gorrens kreativlik deb, nihoyatda kuchli darajada kamchiliklarni idrok qilish, bilimlardagi kamchiliklarni, yetishmaydigan elementlarni, disgarmoniya va hokazalarni idrok qilish qobilyatlarini tushunnadi.

Kreativlikni jarayon sifatida о‘rganishda ijodiy fikrlarning bir necha bosqichlari, darajalari va turli ta’kidlab о‘tiladi. Psixolog Uolles 1926 yildan e’tiborant ijodiy jarayon bosqichlarini tadqiq qilishga boshlagan edi, chunki ushbu izlanish tasviriy xususiyatga egadir. Muallif ijodiy jarayondan bosqich, mavjudligini alohida uqtirib о‘tadi:

1. Psixologik jihatdan vaziyatga tayyorlanish.
2. Har qaysi shaxsiy, kongnitiv, motivatsion jabhalari bilan yetilish.
3. Yuzaga kelgan vaziyatga nisbatan ruhlanish.
4. Muammo yoki vaziyatning haqiqatliligini tekshirish. Kreativlikni о‘rganishdagi yо‘nalish uning shaxs xususiyati sifatida qarashdan iborat bо‘lib, unda shaxs muammosi mazkur holat bilan uyg‘unlashtirilgandir. Ushbu yо‘nalishning vakillari bо‘lishi Geldshteyn Rodjers, Masloular ijodiy jarayonni “о‘zini-о‘zi faollashtirish” bilan bog‘lab tushuntirishga xarakat qilganlar.

Psixologlardan Kettell, Golland, Makkennon, Madli kabilarning fikricha, kreativlikni о‘lchab beruvchi, mezon vazifasini о‘tovchi testlarni boshqarishda sinaluvchilarning shaxsiy fikr hamda mulohazalarini о‘ragnish hech qachon foydadan holi emasdir. Koliforniya universitetida olib borilgan tadqiqotlar shuni kо‘rsatdiki, yetarlicha ijodkor bо‘lgan insonlar sezilarli darajada intellektual ustunlikka ega bо‘lishlari ashrt emas, chunki ularning intellektual darajasi о‘z-о‘zidan yetarlicha yuqoridir. Ijodkor shaxsning psixologik xksksiyatlari mohiyati shundaki, u bolaning rostgо‘yligi, tasavvur qilish kо‘rsatkichi, ajablanishi, taajjublanishi bilan yetuk, amaliy tajriba yoshidagi kishining bilimi mahoratini о‘zida birlashtira olimga qodir bо‘ladi.

Shunday qilib, intellekt muammosi chet el psixologiyasida juda kech о‘rganilgan bо‘lib, ular turlicha nazariyalar konsepsiyalar, yondashishlar, pozitsiyalar, yо‘nalishlarga asoslangan holda tadqiqi qilingan. Shuning bilan birga intellektni о‘lchami mezonlari, kriteriylari, taraqqiyoti kо‘rsatkichlari, о‘ziga xos xususiyatlari, test yaratish va undan turli yoshdagi kishilar aqliy rivojini tekshirishda foydalanish xilma-xil ilmiy-nazariy negizlarga qurilgandir. Ana shu boisdan biz ularni tahlil qilganda bir nechta yо‘nalishga ajratib, talqin mohiyatini osonroq tushunish, idrok qilish muayyoyan xususiyatga, shaklga, darajaga, izchillikka, mantiqiy izchillik va fikrlarning uyg‘unligiga, о‘zaro sababiy bog‘lanishlarni taqozo etishga yо‘naltirilgan umumlashmalar umumlashmasiga murojat qilishga intildik, о‘ylaymizki, bu borada ma’lum, ixchamlikka, fikriy tejamkorlikka erishdik. Biroq chet el psixologiyasi materiallari, metodikalari, nazariyalari tо‘g‘risidan-tо‘g‘ri amaliyotda qо‘llanish imkoniyatiga ega emas.

Atoqli psixolog J.Gilfordning (1959 yil) intellekt strukturasini о‘rganishga yо‘naltirilgan tadqiqotlari ayniqsa qiziqarlidir. Gilford intellektning 120 ga yaqin faktorini ajratib kо‘rsatadi.

Gilford о‘zining kubik modelida tafakkur о‘lchamlaridan (operatsiyalar: bilim funksiyasi, xotira, divergent va konvergent tafakkur, baholash) mazmun: obrazli, belgili, semantik, xulqiy, natija: elementlar, darajalar, aloqa, munosabat, tizim, о‘zgartirish, islohat: qо‘llash, tatabiq qilish kelib chiqqan holda 120 ta qobilyat turlarini ajratib berishga xarakat qiladi. Gilfordda divergent va konvergent tafakkur turlari negizida ijodiy tafakkur yetilishni dalillab beradi.

Psixologiya fanida intellekt taraqqiyoti muammosi ham juda qiziqarli nazariyalar kelib chiqishiga sabab bо‘ladi.

Atoqli fransuz psixologik maktab namoyondasi Riboning fikricha, inson psixologik jihatdan taraqqiy etish jarayonida u о‘zini kurshab turgan barcha obektlarni о‘zgartirib boradi va ular tо‘g‘risida ba’zi ta’sirlar, tasavvurlarni umumlashtiradi deydi. Uning mulohazasiga kо‘ra, idrok kо‘lamining kengayishi bilimning olishi, diqqatni bir davrning о‘zida bir necha obektlarga qarata olishi-inson psixologik taraqqiyotiga olib keladiyu uning taraqqiyotini 3 ta bosqichga ajratadi:

1.Imitatsiya (tashqi taklid).

2. Identifikatsiya (о‘qituvchining bilimlarini о‘zida singdirish, uning shaxsiy fazilartlari, xususiyatlarini о‘zlashtirib borish).

3. Refleksiya (inson о‘zini-о‘zi anglagan holda bо‘lg‘usi faoliyatini amalga oshirish, muayyan rejalar tuzish, ularni hayot va faoliyatga tatbiq etish).

Yana bir fransuz psixologik maktab vakili bо‘lmish Byulerning ta’biricha, intelekt taraqqiyoti quyidagi bosqichlardan tarkib topishi shart:

1.Sinkretizm (tushunchalarni bir-biridan ajrata olaslik).

2. Agglyutinizm (maktab yoshiga yaqin bolalarda fantaziyaning kuchayishi, vaqtni notо‘g‘ri idrok qilib xar bir obrazlarni muayyan bо‘laklarini bir umumiyatga yaxlitlashtirish).

3. Realizm.

4. Xayolot (ijodiy xayol yordamida inson о‘zi tuhilib о‘sgan Vataniga biror jihatdan yordam berishi).

Fransuz psixologik maktab namoyondalarining fikricha, shaxs shakllanishining dastlabki belgilari unda paydo bо‘layotgan affektiv holatlardir. Masalan imo-ishoralar, verbol ma’no kasb etuvchi holatlar. Inson shaxsining shakllanishi dastavval instinktlar va shartli reflekslar orqali amalga oshiriladi. Insondagi qoniqish, maroqlanish empatiya, ruhlanish singari murakkab kechinmalar shaxsning shakllanishini belgilovchi asosiy mezonlar bо‘lib hisoblanadi. Fransuz maktabi namoyondalarining nuqtai nazaricha, emotsional holatlar insonning taraqqiyotini belgilovchi asosiy mezonlar, о‘lchamlar va kreteriylar sanaladi. Ular intellektual taraqqiyotini:

a) spontpn (favqulotda paydo bо‘lovchi)

b) impulsiv (ichki)

v) imitatsiya (tashqi taqlid) holatlari bilan bog‘lab tushuntirishga intiladilar.

**Mavzu bo’yicha savollar:**

1.X.YE.Trik kreativlikni о‘rganishning tо‘rt yо‘nalishni kо‘rsatib bering.

2.Simpson kreativlikka odam fikrlashning bir xildagi usullarini rad etish qobilyati sifatida nmalar kiradi.

3.Gilford intellektning nechtaga yaqin faktorini ajratib kо‘rsatadi.

4. Yana bir fransuz psixologik maktab vakili bо‘lmish Byulerning ta’biricha, intelekt taraqqiyoti nechta bosqichlardan tarkib topishi shart:

**13.MAVZU** **: Ijod jarayonlarining shakllanishda hayol va fantaziyaning o`rni.**

REJA:

1. Xayol xaqida tushuncha

2. Xayolning fiziologik asoslari

3. Xayol jarayonlari

Odam о‘z hayoti davomida ilgari idrok qilgan narsa va hodisalarni tasavvur etibgina qolmay, balki hech qachon hayotida uchratmagan narsalarni ham tasavvur eta olmaydi. Boshqacha qilib aytganda odam faqat ilgari idrok qilgan narsalarinigina eslash bilan cheklanib qolmay, balki shu paytgacha hech qayerda uchratmagan yangi narsalarini ham о‘z hayotida yarata oladi.

Shuningdek avlod-ajdodlarimizning hayotiga doir tarixiy kitoblarni о‘qiyotganimizda yoki bо‘lmasa, о‘qituvchining uzoq chet el mamlakatidan haqidagi qiziqarli gaplarini eshitar ekanmiz, yuqoridagi narsalarga nisbatan tasavvurlar hosil bо‘ladi. Xayol qilish jarayonida idrok qilingan obrazlar orqali hosil qilingan tasavvurlar va bunday tasavvurlarni ongimizda xotira orqali orttirilishi tufayli yuzaga keladi. Demak, xayol jarayonining bо‘lishi uchun xotira tasavvurlarining bо‘lishi shart. Shuning uchun xayolning rivojlanishi insonning bilim boyligi, turmush tajribasi bilan bog‘liq.

Xayol deb odamning ongida ilgaridan bor bо‘lgan vaqtli aloqalarning (assotsiatsiyalarni qaytadan tiklanishi va bir-biri bilan yangicha qо‘shilishi orqali yangi narsa va hodisalarning obrazlarini hosil qilishga aytiladi.

Xayol – obraz tasavvur yoki g‘oya shaklida yangi narsaning yaratilishi, ong faoliyati ya’ni ilgari idrok qilinmagan narsalarning obrazlarini mavjud tasavvurlar asosida miyada yaratishda ifodalanadigan faoliyatdir.

Xayolning inson hayotidagi о‘rni juda kattadir. Istalgan mehnat faoliyatini oladigan bо‘lsak, xayolning ishtirokisiz dearli amalga oshirib bо‘lmaydi. Masalan, biror narsa yasash biror о‘simlikni о‘stirish uchun qо‘lga kiritiladigan natijalarni oldindan bilish ya’ni xayolda tasavvur etib kо‘rish lozim buladi. Shuning uchun xayol juda kо‘p faoliyatlarning tarkibiy qismiga kiradi.

Kishining butun ruhiy hayoti shaxsning bilish faoliyati va emotsional irodaviy holatlari bilan uzviy bog‘liq. Xayol, idrok, xotira, tafakkur kabi mantiqiy bilish jarayonidir. Xayolning mahsuli shundaki, u orqali avvalgi tajribalar qayta ishlanadi. Xayol tafakkur bilan shunday bog‘liqki xayol ham tafakkur ham muammoli vaziyatlarda kelib chiqadi va shaxs ehtiyojlariga asoslanadi. Tafakkurda fikrlar tushunchalar asosida ifodalanadi.

Xayol jarayonlarning nerv fiziologik asoslari.

Xayol qilish jarayoni juda ham murakkab aks ettirish jarayoni bо‘lishiga qaramay uning asosida yotgan fiziologik mexanizmlarni akademik I.P. Pavlovning oliy nerv faoliyati haqidagi ta’limoti asosida ma’lum darajada tushuntirib о‘tish mumkin. Xayolning nerv fiziologik asosida ham miyaning pо‘stida ilgari hosil qilingan vaqtli aloqalarning (assotsiatsiyalarning) yana qayta tiklanib bir-biri bilan yangicha qо‘shilish jarayoni yotadi. Shuni ham aytish kerakki, bosh miya yarim sharlarida ilgari hosil qilingan vaqtli aloqalar birin-ketin tiklanadilar va binobarin ularning qо‘shilishlari ham asta-sekin yuzaga keladi. Ana shuning natijasida bosh miyaning pо‘stida inson о‘z shaxsiy hayotida hech qachon idrok qilmagan narsalarning obrazlari paydo bо‘ladi. Bu obrazlarning kо‘pi voqelikka mutlaqo tо‘g‘ri kelmaydi va natijada tormozlanib qoladilar. Boshqa birlari esa voqelikka tо‘g‘ri kelganligi hamda inson faoliyati uchun miyadan yangi imkoniyatlar ochib bergani tufayli amaliyot faoliyat natijalari bilan mustahkamlanadilar. Xayol qilish jarayoni hamisha nutq orqali amalga oshirilishi tufayli nutqning nerv-fiziologik asosida ikkinchi signallar tizimining faoliyati ham faol qatnashadi. Bundan tashqari xayol qilish jarayonida diqqat, xotira, tafakkur va iroda jarayonlari ham ishtirok qiladi. Ana shu nuqtai nazardan olganda xayolning (xususan ijodiy xayolning) nerv fiziologik mexanizmlarni tо‘la tushuntirib berish uchun yetarli ilmiy ma’lumotlar yо‘q. Hozirgi kunda fan va texnikaning juda tez temp bilan rivojlanishi ijodiy xayol jarayonining oldiga katta vazifalar quymoqda. Masalan, kosmik fazoni zabt etish, insonning oyga chiqishi, murakkab aqlli mashinalarning yaratilishi va shu kabilar inson tafakkuri hamda ijodiy xayolning yuksak-taraqqiyotining natijasida qо‘lga kiritilmoqda.

Odamning uyg‘oq paytida yuzaga keladigan xayol jarayoni ma’lum darajada tartibot va ixtiyoriy xarakterga ega bо‘ladi. Shuning uchun odam о‘zining xayol qilish jarayonini oldidagi maqsad va vazifalarga bо‘ysindira oladi. Odam о‘zining bilimlari, tushunchalariga asoslangan holda xayoliy obrazlarning paydo bо‘lishini idora qila oladi.

Bosh miya katta yarim sharlarining barcha tomonlarini tormozlanib, odam uxlagan paytida ham tush kо‘rish shaklida yuzaga keladi. Odatda odam uxlay boshlagan paytida ikkinchi signallar tizimining faoliyati bilan bog‘liq bо‘lgan nerv hujayralari hammadan oldin tormozlanadi. Uyqu bilan bog‘liq bо‘lgan tormozlanish jarayoni miyaning hamma joyiga baravar ravishda tarqalmaydi. Natijada ayrim joylar tormozlanmasdan qoladi va kutilmagan darajada ajoyib munosabatlarga kirisha boshlaydi. Ana shuning uchun tush kо‘rish ikkinchi signallar tizimining nazoratsiz juda betartib pala-partish ravishda yuzaga keladigan assotsiatsiyalardan iborat bо‘ladi.

Xayolning asosiy xususiyatlari: Xayol jarayoni va uning vujudga kelishi bir qancha sharoitlarga bog‘liqdir. Xayol har doim ma’lum bir yо‘nalishga ega. Odatda vujudga kelgan xayol odamning о‘z faoliyati davomida nimaga intilayotganini, nimani istayotgani bilan bog‘liq bо‘ladi. Masalan, tarbiyachi tarbiyalangan bolalarning qism bо‘lib yetishishlarini xayolan kо‘z oldiga keltirib kо‘radi.

Xayol jarayonining xususiyatlaridan biri shundan iboratki, xayol odamning ehtiyojlari qiziqishlari va о‘z oldiga qо‘ygan vazifalari bilan bog‘liq holda yuzaga keladi. Lekin shuni aytib о‘tish lozimki, odamning ehtiyojlari va qiziqishlari hamma vaqt ham istagan narsalarga erishavermaydi. Kо‘prok odamning xayolida hamma vaqt qо‘rqinchli narsalar gavdalana boradi.

Ana shu paytdagi ehtiyojining ta’siri bilan odamning xayoli о‘tmishda idrok qilingan narsalardan hosil bо‘lgan tasavvurni ijodiy ravishda kayta ishlab yangi obrazlar yarata boshlaydi.

Xayol jarayonining о‘ziga xos xususiyatlaridan yana biri shundaki xayol xamisha boy tajriba hamda bilimlarga asoslanadi. Agar bilim yetishmasa, xayoliy tasavvur hosil bо‘lmaydi. Masalan: kichik maktab yoshidagi о‘quvchilarga qadimgi davr insonlari haqida gapriisa, ular xuddi hozirgi zamon kishilari singari tasavvur qiladilar. Buning asosiy sababi bilimlarning yetishmasligi, shuningdek mazkur yoshdagi bolalar tarixiy muzeylarda bо‘lmaganliklari teatrlarga tushib tarixiy asarlarni kо‘rmaganliklari, tarixiy kinolarni hali juda kam kо‘rganliklari tufayli bunday tasavvurlarni hosil qilishning uddasidan chiqa olmaydilar.

Xayol jarayonining о‘ziga xos xususiyatlaridan navbatdagisi xotira tasavvurlarini analiz va sintez qismidan iboratdir. Xayol uchun material bо‘ladigan tasavvurlar xayol yaratib berayotgan obrazlarga kо‘pincha tо‘liq holda kirmasdan balki, qisman faoliyati ruy beradi. Bunda muayyan tasavvurlardan ajratib olingan elementlarni boshqa tasavvurlar bilan qushish va bir turkum qilish jarayoni ruy beradi. Mana shunday sintez qilish faoliyatida foydalanadilar, ular ya’ni yozuvchilar о‘z asarlaridagi qaydnomalarning tiplarini bir qancha ayrim tasavvurlardan vujudga keltiradilar. Nihoyat xayolning о‘ziga xos xususiyatlaridan yana biri shundaki, agar idrok obrazlari ayni hozirgi paytdagi narsalar bilan bog‘liq bо‘lsa xotira obrazlari о‘tgan zamondagi narsalarning obrazlarini tiklash bilan bog‘liq bо‘lsa xayoliy yо‘l bilan yaratilgan obrazlar esa hozirgi va о‘tgan zamongagina emas, balki kelajak zamonga, odam kelajakda nima ishlar qilishini xayolan tasavvur qilib kо‘rish mumkin.

Xayol jarayonlari insonning tajribasi va bilim doirasi shuningdek о‘tmish tajribalari bilan belgilanadi. Shuningdek xayol jarayonlari sifatida quyidagilar belgilanadi.

Agglyutinatsiya – «yelimlash» degan ma’noni bildirib, unda turli qismlarni bitta qilib yangi obraz yaratiladi. Masalan: yalmog‘iz kampir, suv parisi, kentavr, sorinks obrazlari va boshqalar.

Giperbolizatsiya- obrazlarni kattalashtirish yoki kichiklashtirish shuningdek alohida qismlarni о‘zgartirishdir. Masalan: Gulliver, liliput, Alpomish, Rustam paxlavon obrazlari kabilar

Tizimlashtirish - о‘xshatish orqali ayrim tasavvurlarni ular orasidagi farqlarni silliqlash tipiklashtirish-bir xil obrazlarni qaytarilishi bо‘lib har bir davr uchun tipik bо‘lgan obrazlarni yaratish Masalan: A.Kahhor hikoyalari («О‘g‘ri», «Bemor») A.Qodiriy («О‘tgan kunlar») romani kabilar.

Aksentirovka - ayrim belgilarni ta’kidlash orqali obrazlar yaratish Masalan: о‘rtoqlik hazillari aksentirovka adabiyotda kо‘p qо‘llaniladi.

Yuqoridagi xayol jarayonlari orqali yaratiladigan obrazlar analiz va sintez jarayonida ruy beradi. Chunki har bir narsani yoki hodisani avval analiz (tahlil) qilib kо‘riladi, keyin ularni sintez (birlashtirish) qilish orqali yangi obrazlar hosil qilinadi. Xayol jarayonida xayol tasavvurlarning xotira tasavvuridan farqi muhim ahamiyatga ega.

1. Xayol tasavvurlari ongda paydo bо‘ladi va barqaror bо‘ladi.
2. Xotira tasavvuridagi narsa doimo tanish narsadek his qilinadi. Xayol tasavvurlari esa yangilikni his qilish tuyg‘ularini beradi.
3. Xayol tasavvurlari insonning qiziqish va ideallari bilan bog‘liq bо‘lgani sababli yangilikni his qilish tuyg‘ulari oqibatida vujudga keladi.

Odatda biz tasavvur xayoli, ijodiy xayol, ixtiyoriy va ixtiyorsiz xayol deb xayolni bir necha turlarga ajratamiz. Tasavvur xayoli deb о‘tmishda bо‘lib о‘tgan yoki hozirda bor bо‘lgan lekin bizning turmush tajribamizda shu paytgacha uchratmagan ya’ni biz idrok qilmagan tasavvur va obrazlar yaratishga aytiladi.

Tasavvur xayolini odatda tiklovchi xayol deb ham yuritiladi. Tiklovchi yoki tasavvur xayolini inson hayotidagi roli g‘oyat darajada kattadir. Agar tiklovchi xayol bо‘lmaganda odam о‘qiy xam olmagan edi. Biz juda kо‘p narsalarni kо‘rmagan ya’ni bevosita idrok qilmagan bо‘lsak, xam ularni tasavvur eta olamiz: bunda biz boshqa odamlarning aytib bо‘lgan sо‘zlari asosida о‘qigan kitoblarimiz asosida xayoliy tasavvur va obrazlar yaratamiz. Masalan: bolalar kitobchalardan о‘qib berilgan ertaklardagi qahramonlarni ularning bag‘oyat botirliklarini, qо‘rqoqliklarini va bir-birlariga yordam berishlarini xayoliy tasavvur orqali aks ettiradilar. Tiklovchi yoki tasavvur xayoli jarayonida odam kо‘z oldiga keltirayotgan obrazning obekti haqiqattan xam muayyan bir joyda bо‘lganligini anglatadi. Tasavvur yoki tiklovchi xayol bog‘cha yoshidagi bolalarda ham bо‘ladi. Masalan: ularga о‘qib berilayotgan hikoyani eshitar ekanlar, hikoyadagi afsonaviy qaxramonlar ularning baland qoyalar ustidagi qurilgan kasrlari kо‘z о‘ngilarida gavdalana boshlaydi.

Ijodiy xayol- deb tajribamizda bо‘lmagan va voqelikning о‘zida ham uchrashmagan narsa va hodisalar haqida tasavvur hamda obrazlar yaratishdan iborat xayol turiga aytiladi.

Ijodiy xayol murakkab aks ettirish jarayoni bо‘lib odamning hayotida juda katta ahamiyatga egadir. Odam о‘zining ijodiy xayoli orqali biror yangi shu paytgacha qurilmagan narsa yaratadi. Masalan: Yozuvchi asari uchun tipik obraz yaratganda uning xayoli ijodiy bо‘ladi. Tadqiqotchining biror tadqiqot ustida ishlaganida ham uning xayoli ijodiy bо‘ladi.

Ijodiy xayol obrazlari sо‘zlarda yoki moddiy obektlarda tasavvurlanishi mumkin. Ijodiy xayol mahsuli ya’ni tasavvur va obrazlari san’atning hamma turlarida arxitekturada fan va texnika sohasidagi ixtirolarida namoyon bо‘ladi. Shuni ham nazarda tutish kerakki, tasavvur xayoli bilan ijodiy xayol о‘rtasidagi farq faqat nisbiy xarakterga egadir. Xuddi ijodiy xayol jarayonidagi kabi tasavvur xayoli jarayonida ham aslida narsalarning obrazlari yangidan ijod qilinadi. Ana shuning uchun xayolning bu ikki turini bir-biridan batamom ajratib bо‘lmaydi. Ijodiy xayolning maxsus turi orzudir. Orzu ijodiy xayol tilakning kelajakka qaratilgan shaklidir. Orzusiz kishi bо‘lmaydi. Orzu odamning u yoki bu faoliyatiga undaydigan stimul turtkich hisoblanadi. Lekin orzuning boshqa salbiy turlari ham bor. Masalan: odamni asosiy ish faoliyatidan ishga sudraydigan orzular ham bо‘ladi. Shunday odamlar ham bо‘ladiki, ular о‘zlarining aniq faoliyatlarini orzu bilan almashtirib tilak va istaklariga shirin orzudagina yetib yuradilar «Quruq xayolparastlar» deb yuritiladi.

Xayol qilish jarayoni hamma bilish jarayonlaridagi kabi ixtiyorsiz va ixtiyoriy xayol turlariga bо‘linadi.

Ixtiyorsiz xayol deb – odam о‘zining oldiga hech qanday maqsad quymasdan irodani ishga solmasdan qandaydir о‘z-о‘ziga obraz va tasavvurlarni yaratishga aytiladi.

Ixtiyorsiz xayol shu topdagi kuchli ehtiyoj tufayli maydonga keladi. Masalan: odam juda tashna yoki juda och bо‘lgan paytida uning xayolida har turli taomlar daryo va buloq suvlari paydo bо‘la boshlaydi. Odamning ayni shu choqdagi hissiy holati ya’ni his-tuyg‘ulari ham ixtiyorsiz xayolning maydonga kelishiga sabab bо‘ladi. Chunonchi vahima yoki qо‘rqinch hissi paytida odamning xayoliga qо‘rqinchli narsalarning obrazlari kela boshlaydi.

Odamning tush kо‘rishi ham ixtiyorsiz xayol faoliyatlaridan hisoblanadi. Yuqorida aytib о‘tganimizdek odam uxlay boshlagan paytda bosh miya pо‘stining hamma joylari tormozlanmay, ayrim joylari ishlab turadi. Ana shu ishlab turgan joylaridagi nerv hujayralarida ilgari hosil qilingan obraz va tasavvurlar qayta tiklanib, odam tush kо‘ra boshlaydi. Bunda miya pо‘stining eng asosiy markazlari (ikkinchi signallar tizimi) tormozlangan bо‘lgani tufayli hech qanday nazorat bо‘lmaydi. Natijada obraz va tasavvurlar bir-biri bilan allaqanday munosabatlarga kirib odam palapartish tush kо‘ra boshlaydi. Ixtiyoriy xayol jarayonlari betartib ravishda, balki muayyan bir jarayonda о‘tadi. Bu tartib odamning ehtiyojlari, maqsadlari, hissiyotlari fikr hamda maslaklari bilan belgilanadi.

Ixtiyoriy xayol deb oldindan belgilangan maqsad asosida iroda kuchini ishga solib muayyan, obraz va tasavvurlarni yaratishga aytiladi. Demak, ixtiyoriy xayol hamisha ma’lum maksad va vazifalarni bajarish bilan bog‘liq bо‘ladi. Bunday maqsad va vazifalar boshqalar tomonidan qо‘yilishi mumkin. Masalan: rassom о‘zi ishlamoqchi bо‘lgan suratning mavzusini о‘zi belgilaydi. Yozuvchi yozmoqchi bо‘lgan asarning mavzusini о‘zi tanlaydi va о‘zi badiiy obrazlarni yaratadi. Umuman san’at asarlarining hammasi ixtiyoriy xayol natijasida maydonga keladi.

Biroq shuni ham aytib о‘tish kerakki, ixtiyoriy xayol ba’zan ixtiyorsiz xayolga о‘tib ketishi mumkin. Shuning uchun ixtiyoriy xayol ixtiyorsiz xayoldan batamom ajralgan holda rо‘y bermaydi. Ixtiyoriy xayol jarayoni hamisha beixtiyor qilinadigan xayol daqiqalarini о‘z ichiga oladi. Masalan: rassomlar yoki kompozitorlar о‘zlarning biror yangi asarlarini ixtiyoriy tarzda yaratayotganlarida ba’zan ixtiyorsiz ravishda ayrim fikrlarga berilib ketishlari mumkin.

Realistik xayol – turida vokelik aks ettiriladi orzular amalga oshadi. Fantastik xayol – amalga oshmaydigan xayol turi.

**Xayol sifatlari**.

Kishilarning xayoli kengligi, mazmundorligi , kuchi va realligi fantaziya boyligi jihatidan farq qiladi. Xayol kengligi voqelikning kishilar faoliyati uchun bо‘ladigan doirasi bilan belgilanadi. Masalan kishi san’at, texnika sport bilimga qiziqsa va ular haqida xayol qilsa bunday kishining xayoli keng bо‘ladi. Xayolning unumdorligi biror narsaga nisbatan xayolning boyligi, xilma-xilligi bilan belgilanadi. Xayol keng bо‘lsa, u mazmundor ham bо‘ladi. Xayol faoliyatning biror sohasida namoyon bо‘ladi. Xayolning kengligi va mazmundorligi kishining bilim va tajribasiga bog‘liq.

Xayol kuchi kuchsiz va kuchli bо‘ladi. Kuchli xayolda odam juda tez ta’sirlanadi. Masalan biz о‘tgan kunlar romanini, Shaytanat romanlarini о‘qiganmizda xayol kuchli bо‘lishi natijasida ta’sirlanamiz. Ilmiy asarni zerikarli hikoyalarni о‘qiganimizda esa xayolimiz kuchsiz bо‘ladi. Qiziqish kuchli bо‘lsa xayol ham kuchli bо‘ladi. Bolalarning xayoli fantaziyaga boy bо‘ladi. Mehnat faoliyati natijasida xayol sifatlari rivojlanadi xayol kuchi quyidagilarga bog‘liq bо‘ladi.

1. Xayol kuchi ehtiyoj, qiziqish, istaklarning kuchiga bog‘liq bо‘ladi. Masalan: faqat shu bugungi kun haqida uylasa, odamning xayoli kuchsiz bо‘ladi.
2. Xayol kuchi hissiyotga bog‘liq bо‘ladi, hissiyot qanchalik kuchli bо‘lsa xayol shunchalik erkin bо‘ladi.
3. Xayol kuchi idrokka bog‘liq bо‘ladi. Biz idrok qilganimizda diqqat bilan idrok qilsak, xayol kuchayib kengayadi, agar diqqatimiz xayoliga qaratilsa unda idrok qilsak, xayol kuchayib kengayadi, agar diqqatimiz xayolga qaratilsa unda idrok susayadi. Masalan: ba’zan bir xayolga berilib atrofdagi narsalarni kо‘rmaymiz, eshitmaymiz.
4. Xayol kuchi kishining ahvoliga asab tizimiga bog‘liq bо‘ladi, ya’ni asab tizimining tetikligiga, charchab qolganligiga , sog‘ligiga va betobligiga bog‘liq bо‘ladi. Masalan: harorat juda baland bо‘lishi natijasida obrazlar juda yorqinlashib ketadi.Natijada bunday paytda odam alahsiraydi. Gallyusinatsiya xayolning kuchli namoyon bо‘lishidir.
5. Xayolning realligi – vokelikning tо‘g‘ri aks ettiruvchi xayoliy obrazlarning yaratilishi geniylarning xayoli kuchi real xayoldir. Masalan: kosmosga uchish xayolni oldindan tasavvur etish.
6. Xayolning realligi odamning tajribasiga, bilimiga, tafakkuriga bog‘liq bо‘ladi. Obrazlar amalga oshmasa bu real xayol bо‘lmaydi, balki fantastik xayol bо‘ladi. Bolalarda xayol kattalarga taqlid qilish orqali о‘sadi. Bolalarda fantaziya juda kuchli masalan: ular oddiy chо‘pli «uchqur ot» deb tasavvur qilib uynaydilar. Ularni qahramon deb his qiladilar. Yasli yoshiga nisbatan bog‘cha yoshidagi bolalar xayoli bir muncha kengroq bо‘ladi. Ularda xayol asosan kengroq bо‘ladi. Bola kattalarga taqlid qilib, shofyor, doktor bо‘ladi va hokazo. Bog‘cha yoshidagi bolalarda xayol ixtiyoriy bо‘ladi. Masalan: katta odam bolaga kubiklardan uy yasash, rasm chizish kabi topshiriqlar beradi. Bog‘cha yoshidagi bolalarning xayoli kattalar bilan muloqotda bо‘lish ta’sirida о‘sadi. Bolalar ertaklarni tinglashni voqealarni eshitishni yoqtiradilar.

Kattalarning fikrlarini eshitish natijasida bolalarda ular hali kо‘rmagan narsalar tо‘g‘risida obrazlar paydo bо‘ladi. Bolalar uyin vaqtida erkin obrazlarni yaratadilar.

Kichik yoshdagi bolalar xayolining о‘sishi uchun tarbiyachining olib boradigan mashg‘ulotlari, turli о‘yinlarini tasavvur etishlari katta ahamiyatga ega. Asosan qiziqishlar xayolning о‘yinga yordam beradi.

Xayol faoliyati kuchli bо‘lsa uning mazmuni kengroq idrok qilinadi. Xayol tasavvurlari esda olib qolish, esga tushirish bog‘lanishlarni vujudga keltirish uchun tayanch bо‘ladi. Tafakkur jarayonidagi yaqqollik xayol faoliyati tufayli sodir bо‘ladi. Xayol faoliyati tufayli tuqiladigan hislar kо‘pincha ancha kuchli va barqaror hislar bо‘ladi.

Mavzu bo’yicha savollar:

1. Xayolning inson xayotidagi axamiyatini tushuntiring.

2. Xayol turlarini sinab bering.

3. Xayol obrazlarining xosil bulish yullarini tushuntiring.

4. Xayolning individual farqlari qaysilar?

# 14-Mavzu. ILMIY VA BADIIY IJOD

**Reja:**

1.Ilmiy ijod haqida tushuncha.

2.Badiy ijod haqida tushuncha.

3. Ijod bosqichlari.

4. Intuitsiya va ijod

**1. Ijod bosqichlari.** Ijodni qadimdan badiiy va ilmiy turlarga bo’lishadi. Badiiy ijod jarayonini odatda uch bosqichga bo’lishadi: oylash, oy-fikrni rejaga solish, rejani moddiy shakllantirish. Aslida ijod qat’iy belgilangan reja va bosqichlarda amalga oshmaydi. Har bir bosqich ijod jarayonining zarur va yaxlit komponentini tashkil qilib, doimo bir-biri bilan bog‘liq bo’ladi. Ijod hosilasini, masalan, tasviriy san’at asarini oldindan «ko’rish» mumkin emas. Adabiyotda g‘oya, mavzu, syujet, kompozitsiya asosiy bosqichlar hisoblansa, kashfiyotchilikda tayyorgarlik, inkubatsiya, anglash, sinash (ba’zan oxirgi bosqich – to’ldirish) bosqichlari hisoblanadi.

Kanadalik endokrinolog, stress haqidagi ta’limot muallifi G. Sele ilmiy ijod jarayonini ko’payish jarayoniga juda o’xshash yetti bosqichga bo’ladi:

Muhabbat yoki istak. Ilmiy kashfiyotning birinchi sharti – kuchli qiziqish, entuziazm, bilishga moyillik, haqiqatga intilish. Qiyinchilik va to’siqlarni yengish uchun bu intilish hissiyot bilan bo’lishi kerak.

Urug‘lanish. Olimning ilmiy potensiali qanchalik yuqori bo’lmasin, agar u o’qish va kuzatish davomida aniq dalillar orttirmasa, uning aqli ko’rinmay qolib ketadi.

Homila. Bu davr mobaynida olim g‘oyani miyasida olib yuradi. Lekin, dastlab uni o’zi anglamasligi ham mumkin.

Tug‘ilishdan oldingi og‘riq. G‘oya yetilgach, olim psixologik noqulaylik his qiladi. Bunday o’ziga xos «hal etish yaqinligini sezish» faqat haqiqiy ijodkorlarga tanish. Buni his etish uchun kimningdir ismini qiynalib eslagan vaziyatingizni tasavvur qiling.

Tug‘ilish. Haqiqiy tug‘ilishdan farqli tarzda yangi g‘oyaning tug‘ilishi og‘riq emas, balki doim shodlik va mamnunlik his qildiradi.

Ko’rish va ishonch hosil qilish. Tug‘ilgan chaqaloqning yashab ketishi va anomaliyasi yo’qligiga ishonch hosil qilish uchun darhol ko’rikdan o’tkaziladi. Tug‘ilgan g‘oya ham mantiqiy va eksperimental tekshiriladi.

Hayot. G‘oya sinovdan o’tib, o’z hayotiy qobiliyatini isbotlagach, u mustaqil yashay boshlaydi va undan foydalanishadi.

Amaliyotchi psixolog, olim P. Artemev o’zining «Psixologiya samopoznaniya» (Moskva, 2002) kitobida ijodiy jarayonni quyidagi sxemaga soladi:

Jimlik

Intuitiv kuch

Fikr

Irodaviy tayyorlik

Faoliyat (harakat)

Hayotiy maqsad

Ko’pchilik mualliflar ilmiy yoki texnik muammoning yechimi uning anglanishi, analiz, g‘oyani ilgari surish, uni tekshirish va tanlash holatlariga bo’linadi deb hisoblashadi.

Bu va boshqa ko’pchilik sxemalarni taqqoslash natijasida xulosa qilish mumkinki, ijod akti va odatda aytiladigan «muammo yechimi» bir xil psixologik tuzilishga ega. Uni shartli beshta bosqichga bo’lish mumkin.

1. Vazifani qat’iy tushunish va ifodalash uchun zarur bilim va ko’nikmalar yig‘indisi. Vazifani aniq ifodalash – yechimning yarmi hisoblanadi.
2. Maqsadga qaratilgan hatti-harakat (kuch) va qo’shimcha ma’lumot qidirish. Agar vazifa yechimi topilmasa, keyingi bosqich boshlanadi.
3. Goyoki muammodan chekinish, boshqa ma’lumotga ko’chish. Bu inkubatsiya davri.
4. Anglash yoki insayt. Bu har doim ham genial g‘oya bo’lmasligi, balki oddiy faraz ham bo’lishi mumkin. Zohiran, insayt mantiqiy uzilish, fikriy sakrash sifatida ko’rinadi. Har qanday ijodiy aktda (holatda), hatto oddiy arifmetik vazifani maktab o’quvchisi yechayotganda ham bu holat yuz beradi.
5. Tekshirish. Ilmiy va badiiy ijod bosqichlari aynan bo’lmasada, ko’p jihatdan o’xshash. Ayniqsa bu inkubatsiya bosqichidagi ongsizlik holatiga tegishli. Masalan, badiiy ijodda oylash va ilmiy ijodda vazifani ifodalash bosqichlari juda o’xshash.

Ilmiy ijodda ham, badiiy ijodda ham estetik did, fantaziya, tasavvur bir xil ahamiyatga ega. Amerikalik fizik D. Rich, ba’zan ish jarayonida o’zimni elektron yoki yorug‘lik nuri deb tasavvur qilaman, deb yozadi. Xuddi shu gapni yapon rassomi Xokusai ham qaytaradi: qushni chizish uchun qush bo’lish kerak. Tug‘ilgan chaqaloqni o’z onasi qanchalik «tushunsa», ijodkor mehnatining obekti va samarasi uning o’zi uchun shuncha tushunarli va yaqin.

Badiiy ijod ham, ilmiy ijod ham o’zining qat’iy qoidalari, prinsiplari va qonunlariga ega. Bu qonunlarni bilmaslik yoki buzish erkin ijod qilish degani emas. Ijod qonunlari va prinsiplaridan chetga chiqish uchun avval uni yaxshi o’zlashtirish kerak. Shunda ijod professional darajada bo’ladi. Shoir til qonuniyatlari va an’analariga boysunadi. Va, shu doirada yangi asar yaratadi. Eskirgan poetik an’analardan chiqib, yangi, original she’r yozishi uning erkin ijodkorligi hisoblanadi. Ilmiy ijod ham qat’iy mantiqiy chegara va dalillar doirasida bo’ladi.

**2. Intuitsiya va ijod.** S. Rubinshteyn ta’kidlaganidek, muammoli vaziyat hosil bo’lgan joyda tafakkur yuritish boshlanadi. Muammoli vaziyat bu ikki yoki undan ortiq imkoniyatni yoki yo’lni tanlash kerak bo’lgan vaziyat (murakkab va jiddiy holatlarda o’sha imkoniyat yoki yo’lni ham izlash kerak, chunki uning mavjudligi oshkor emas, u hali ongsizlik darajasida).

Agar tanlanishi kerak bo’lgan yo’ldan birining ustunligi aniq sezilib tursa bu muammo qiyin hisoblanmaydi. Qilinadigan qarorlar teng yoki deyarli teng subektiv ehtimollarga ega bo’lsa, bunday muammo murakkab hisoblanadi. Shu nuqtai nazardan «buridan ho’tigi» eng murakkab muammoli vaziyatga tushib qolgan. Bejizga u ikki bog‘ somonning o’rtasida turib, qaysi birini yeyish lozimligini bilolmay, ochdan o’lmagan. Buridan ho’tigi voqeasi bir maqol, xolos. Aslida miyada maxsus mexanizm mavjud bo’lib, u tig‘iz vaziyatlarda bir xil qimmatga ega subektiv variantlardan (qarorlardan) birini tanlashga majbur qiladi. Ammo, inson nima uchun aynan shu yo’lni tanlaganiga o’ziga hisob bermaydi.

Qaror qabul qilish mavhumlikdan chiqish yo’lidir. Mavhumlik – idrok etilayotgan narsalar mazmuniga xotira mazmunining mos kelmasligi, jumladan, bor tajribaning shakllantirilgan kelajak modeliga mos kelmasligidir. Bu nomutanosiblik o’ziga hissiyotlarni biriktiradi va muammoli vaziyat mohiyatini tashkil etadi hamda tafakkur yuritishning boshang‘ich nuqtasi hisoblanadi.

Demak, tafakkur jarayoniga yo’l ochuvchi vaziyatlarning mantiqiy tuzilishi – *ajablanish hissini* qo’zg‘ovchi vaziyatlar tuzilishiga o’xshaydi. Chunki ajablanish ham kutilgan va haqiqiy vaziyatlar orasidagi nomutanosiblikdir. Shuning uchun ajablanish hissi aqliy mehnatning doimiy komponentidir.

Biz qaror qabul qilishda ong ishtirok etmagan holatni ko’rib chiqdik. Fikrlash jarayoni ma’lum vaqt oralig‘ida fikrlovchi subekt ixtiyorisiz kechishi mumkin. Lekin baribir u ongli fikr yuritish qonunlari boyicha kechadi.

Intuitsiya yoki sezgirlikning mohiyati – *anglanmagan tajribalilikdir*. Inson o’z anglanmagan (ongsizlik darajasidagi) tafakkuridan foydalanadi. O’z fikrini pishitish uchun ishni keyinga olib qoygan odam to’g‘ridan-to’g‘ri o’z ongsizlik darajasidagi tafakkuri faolligiga ishonadi.

Ongsizlikda murakkab vazifalar yechilishi mumkin. Bunda axborotni ishlab chiqish jarayoni anglanmaydi, ongda faqat natija chiqadi va retikulyar formatsiya yordamida unga diqqat qaratiladi. Inson bu jarayonni ba’zan «fikr ilohiy berildi» deb baholaydi.

Intuitsiya va mantiq munosabati matematik tahlil misolida kuzatiladi. Hosilani topish – qat’iy qoidalar bilan belgilangan davriy jarayon va unda hech qanday ijodiy tafakkur talab qilinmaydi. Integrallash esa – haqiqiy san’at. Usul va yo’llarni (qoidalarni emas!) bilishdan tashqari, u tajriba va sezgirlikni talab qiladi. Agar vazifaning javobi berilgan bo’lsa, uni defferensiallab va orqaga qarab ishlab integralni topish mumkin. Biroq, aniq va tezkor yo’l bu emas, balki o’zgaruvchilarni almashtirish yoki biror aqlli va ayyorona usulni qo’llashdir. Umuman, mavjud dalillar umumlashtiruvchi nazariyaga olib kelmasa, aksincha, nazariyani dalillar bilan solishtirish osonroq. Shuning uchun ijodning oddiy yo’llaridan biri – variantlarni aqlan ishlab chiqish va optimal yoki hech bo’lmaganda haqiqatga yaqin variantni tanlashdir. Bu usuldan olimlar, kashfiyotchilar va detektivlar keng foydalanishadi.

Ilmiy ijodda variantlarni «qarab chiqish» anglanmagan holda (ongsizlikda) kechadi. Keraksiz yo’llardan voz kechiladi, yechimga olib keluvchi yo’l esa «miyaga keladi». Bu o’sha anglash momenti yoki insaytdir. Bu shunday subektiv hissiyot bo’lib, u «yarq etib miya ochilib ketishi», «birdan miyaga fikr kelishi» yoki yechimni tushda ko’rish holatlari bilan kechadi.

Variantlarni bir boshdan tahlil qilish va tanlash ijodning ko’p vaqt talab qiladigan usulidir. Evristikaning maxsus usullari mavjud bo’lib, u «izlanish doirasini» siqadi va to’g‘ri qaror chiqarish ehtimoli bo’lgan sohani topadi. Ko’p odamlar o’z evristik usullarini anglamaydilar va undan intuitiv foydalanadilar.

##### Mavzuni mustahkamlash uchun savollar

1. Ijod bosqichlari nima?

2. Intuitiv bilim nima?

3. Badiiy va ilmiy ijodning farqi nimada?

##### Amaliy mashg‘ulotlar uchun vazifalar

1. Psixologik tahlil yo’li bilan intuitiv bilimlaringizni aniqlang.
2. O’z ijod jarayoningizda insayt yuz bergan vaqtni aniqlang.
3. Ilmiy va badiiy ijod qonunlarini o’rganing.

# 16- mavzu. BADIIY IJOD VA PSIXOANALIZ

Reja:

**1. Psixoanaliz badiiy ijod sifati.**

**2. Badiiy ijodning terapevtik jihatlari.**

**3. Psixoanaliz va ijodkor.**

**Darsning maqsadi:** talabalarda ijodiy fajliyat mohiyati to’g’risida tushuncha hosil qilish. Ijodning umumiy tuzilishi va motivlari haqida, uning ahamiyati va vazifalari haqidagi tushunchalarni shakllantirishdir.

**Tayanch iboralar**: psixoanaliz, kechinmalar, hissiyot, ong, ongsizlik, psixika.

**Dars o’tish usuli:** ma’ruza.

**Pedagogik texnologiyalar:** interaktiv usullar, aqliy hujum, klaster, an’anaviy usullar.

**Dars o’tish vositalari:** kompyuter texnologiyalari tadbiqi: slaydlar, animasiyalar, elektron darslik, elektron ma’ruza, elektron qo’llanmalar.

**Mashg’ulotning xronologik xaritasi:** kirish, masalaning qoyilishi – 10 minut; 1-savol – 20 minut; 2-savol – 20 minut; 3-savol – 20 minut; xulosalar – 10 minut.

**Darsning mazmuni:**

Psixoanaliz (yunonchadan psyche – ko’ngil va analysis – yoyish, qismlarga ajratish) psixoterapevtik maqsadlarda insonning anglanmagan motivlaridan kelib chiqqan harakatlari va kechinmalarini aniqlash usullari yig‘indisidir[[4]](#footnote-4).

**1. Psixoanaliz badiiy ijod sifatida.** Nemis psixoanalitiki Alfred Lorenser o’zining «Psixoanaliz arxeologiyasi» kitobida psixoanalizni psixologiyadan ko’ra, ko’proq «kechinmalar tahlili» deb atash to’g‘riroq, deb aytadi. Freydning «shifokor-mijoz»iga nisbatan Lorenserning fikricha, mijozga berilgan o’z-o’zini ko’rsatish (hikoya qilib berish) huquqi – uning yashayotgan olamidagi ma’lumotlarni olish predmeti bo’lib xizmat qiladi. Analitik mijozning hikoyasidan bosqichma-bosqich axborotlar tizimiga ega bo’lib boradi. Shifokor yozib borayotgan kasallik tarixining o’zi ham hikoya tarziga ega bo’lishi kerak. Bu xususiyatni Freyd «Asabiylik tadqiqlari»da belgilab o’tgan: «Meni hanuzgacha qoyil qoldirgani shuki, men yozgan kasallik tarixlari xuddi qissadek o’qiladi... Asabiylikni o’rganishda lokal diagnostika va elektrik reaksiyalar kam ahamiyatga ega. Yozuvchiga xos ruhiy kechinmalarni tahlil qilish faqat kichik psixologik formulalarnigina qo’llab, kasallikning davom etish jarayonini ko’rib turish imkonini beradi».

Aytish lozimki, badiiy ijod usuli - ongsizlikning uzoq nuqtalarini tahlil etish instrumenti hisoblanuvchi erkin assotsiatsiyalar bilan yuqori darajada bog‘liq.

Rassomning ijodiy faoliyati mohiyati haqida gapirar ekan, Shiller aytadi: «Mening fikrimcha, ongning hosil bo’layotgan fikrlarni tinmay tanqid qilishi va tazyiq etishi ijod uchun halokatlidir. Ong tazyiqi ostida g‘oya kuchsiz va o’zgaruvchan bo’ladi, biroq ijodiy g‘oya tanqidiy nazardan o’tishi lozimligi esda tutiladi. Har qanday ijodiy g‘oyada kuzatilganidek, fikr g‘ayritabiiy, isbotlash zarur xususiyatlarga ega bo’ladi. Bu g‘ayritabiiy fikrlarning davomiyligi fikrlovchi ijodkorni xayolparastdan ajratib turadi. Ijodingiz samarasizligidan nolishingiz sababi shundaki, siz hosil bo’lgan fikrlaringizni tez chetlashtirasiz va g‘oya tanlashda o’ta qattiqqo’lsiz». Psixoanalizda biz shunga o’xshash vaziyatga duch kelamiz. Klassik psixoanalizning asosiy, psixoanalitik ishni tashkil etuvchi qoidasiga ko’ra, mijozdan o’ta ochiq, miyasiga kelgan fikrlarni tartibga solib o’tirmay (aynan ketma-ketligida), his etayotgan va oylayotganlari ishga aloqador bo’lmasa ham, nazokat, uyat doirasidan chetda bo’lib, pastkashlik namoyon etsa ham aytishi lozimligi talab etiladi. Agar mijozda o’z aytayotgan narsalariga nisbatan ba’zi e’tirozlar tug‘ilsa, ularni ham oxirigacha aytishi lozim. Aks holda, hissiyotlar to’la ochilmay qoladi. Erkin assotsiatsiyalash analitikka bayon etilayotgan materialdan mijozning anglanmagan muhim motivatsiyalarini va ular o’rtasidagi sababli bog‘lanishlarni o’rnatishga, nihoyat, mijoz shaxsi tarkibini (tuzilishini) tushunishga yordam beradi.

**2. Badiiy ijodning terapevtik jihatlari.** Freyd ijodni bolalikdagi oyin davomi, oyin o’rnini bosuvchi, shoirning yaratgan jiddiy olami deb qaraydi. Uning fikricha, baxtli odam emas, hayotdan qoniqmagan odam asar yarata oladi. Chunki yozuvchi yoki shoir qalbida obraz taraqqiy etishi uchun yechilmagan ichki ziddiyatlar ta’sirida uni kuchli hissiyotlar o’rab olishi lozim. Ijodkor bu hislardan ozod bo’lmasa (yozmasa) ongsizlikdagi energiya nevroz hosil qilishga sarflanadi.

Shoir (yozuvchi) o’z ichki ziddiyatlarini yaratgan obrazlari yordamida, qarama-qarshi shaxsiy xususiyatlarini proyeksiya va eksternalizatsiyalash yo’li bilan yengishi mumkin. Qahramon xarakteri qancha chuqur tahlil qilinsa, shoir (yozuvchi) ziddiyatlardan qutulishi va hayotga sog‘lom munosabatda bo’lish imkoni shunchalik oshadi.

Hasad hissi frustratsiyaga olib keluvchi, psixoanalizga salbiy terapevtik ta’sir etuvchi, shuningdek, ijodiy jarayonni bo’g‘uvchi holat hisoblanadi. Analizda hasad his etayotgan mijoz analitikni chalg‘itadi va kuchsizgina tahlilga erishadi, xolos. Chunki, samarali ta’sir berayotgan va hayotiy kuch-qudratga to’la analitik bilan muloqotda uning hasadi yanada ortadi. Bunday mijozlar davolash jarayonidagi har qanday harakatdan qo’rqishadi. Bu ularning nazoratdan chiqqan hasad hislarini yanada kuchaytiradi. Ijod jarayonida ham, M. Klyayn degan amerikalik olimaning fikricha, ijodiy qobiliyatlar va ijod jarayonini buzuvchi asosiy unsur – hasaddir.[[5]](#footnote-5)

Hasadgoy odam doimiy tragik kolliziyada yuradi. Zero, undan ustunlikka erishayotgan har qanday odam unda depressiv holatni hosil qilaveradi. O’zining qadr-qimmatga ega emasligi haqidagi og‘riqli fikr muvaffaqiyatli obektni ezib-yanchish istagini uyg‘otadi. Taniqli amerikalik psixoanalitik K. Xorni inson shaxsiga e’tiborsizlik nevrotik holatni keltirib chiqaradi. Nevroz holatidagi odamlarda yaratuvchilikdan ko’ra, barbod etuvchilik jihati kuchli: uning uchun muvaffaqiyatga erishish emas, boshqalarning mag‘lubiyatini ko’rish muhimroq, - deb aytadi.

Hayotdan eng kuchli qoniqish hissi bola o’z onasini emganida yuz beradi, deb hisoblaydi Melani Klyayn. Uning fikricha, bola ongsiz holda qoniqish va rozilik hissini tuyadi. Bu – dunyoni do’stona nazarda introyeksiyalashga sabab bo’ladi. Xulosa qilish mumkinki, inson hayotining dastlabki yillaridagi qoniqmaslik va norozilik hissi – yorqin namoyon bo’lgan kompensatsiyaga ehtiyojli, asotsial mavjudotning shakllanishiga sabab bo’ladi. U faqat tor shaxsiy maqsadlari yo’lida formal tafakkur bilan faoliyat yuritadi. Bu taraqqiyot bosqichini muvaffaqiyatli o’tgan odam esa hayotga mutanosib va sog‘lom munosabatda bo’la oladi.

**3. Psixoanaliz va ijodkor.** Muvaffaqiyatli psixoanaliz insonning qizg‘in, ziddiyatli ichki kechinmalarini sovutadi, uni ancha sog‘lomlashtiradi. Ammo bir vaqtning o’zida uning ijodini yo’naltiruvchi – dilidagi ziddiyatlar olovini o’chirib, shoirona ijod stimulidan ayiradi. Bu haqda Lu Salome o’z mijoziga analiz jarayonida gapirib beradi: «Bir kuni men poyezdda Rilke (yozuvchi) bilan erkin assotsiatsiyalar oyinini oynar edim. Bu oyinda suhbatdoshingiz va siz navbat bilan miyaga kelgan birinchi fikrni aytasiz. Oyin ancha davom etdi. Kutilmaganda men Rilkega uning nima uchun harbiy maktab haqida qissa yozmoqchi bo’lganini anglatgim keldi. Men unga ongsizlikning mohiyatini tushuntirdim. Uning maktabda harbiylikka bo’lgan qiziqishlari majburiy so’ndirilganini aytdim. U avval kuldi, keyin jiddiy bo’lib, endi umuman bunday qissa yozgisi kelmayotganini aytdi: men bu istakni uning ko’nglidan sug‘urib olgan edim. Bu meni hayratga soldi, psixoanalizning ijodkor uchun xavfli ekanini tushundim. Shuning uchun doim Rilkeni psixoanalizdan qaytardim. Muvaffaqiyatli analiz ijodkor ilhomini yo’qotadi». Freyd ham xuddi shunday nuqtai nazarini bayon etadi. Uning huzuriga shoir Bruno Gets qattiq bosh og‘rig‘idan shikoyat qilib keladi. Freyd uni diqqat bilan eshitadi va shoirni psixoanaliz qilmaslikka qaror qiladi. Freydning fikricha, shoir «o’z murakkab ichki olamini saqlab qolishi va she’r yozishda davom etishi kerak. Bosh og‘rig‘i esa bu vaziyatda dori bilan davolanishi lozim»[[6]](#footnote-6).

#### Mavzuni mustahkamlash uchun savollar

1. Psixoanaliz va ijodning bog‘liqligi nimada?
2. Ijodning ruhiy holatga ta’siri qanaqa?
3. Ichki ziddiyat nima?

### 

### Amaliy mashg‘ulotlar uchun vazifalar

1. Psixoanaliz va ijodga doir materiallar to’plang.
2. Psixoanalizning terapevtik jihatlarini o’rganing.
3. Ijod ongsizlikdagi jarayonlarini tahlil qiling.

**17-MAVZU:PEDAGOGIK FAOLIYATDA IJODNING О‘RNI**

Reja

**1.Sharq allomalari asarlarida о‘qituvchi shaxsi muammosi**

**2. О‘qituvchi shaxsining muhim kasbiy sifatlari**

**3. Hozirgi zamon о‘qituvchisiga qо‘yiladigan talablar**

**4. Pedagogik qobiliyatlar**

О‘qituvchining о‘ziga xosligi faqatgina uning har tomonlama pedagogik faoliyatidagi fazilatlari bilan bog‘liqdir. О‘qituvchi faoliyati о‘zaro komponentlardan iborat. Pedagogik faoliyatning 3 komponenti farqlanadi: konstruktiv, kommunikativ va tashkilotchilik.

Konstruktiv komponenti. О‘qituvchining ishida konstruktiv dars katta о‘rin egallaydi, ya’ni sinfdan tashqari ishlar maktab dasturlari bilan bog‘liq о‘quv materiallarni ta’lim oluvchilar uchun turli metodik ishlanmasi va uni ta’lim oluvchilarga ifodasini qamrab olgan. Ushbu barcha ishlar dars konspekti tarkibida uz ifodasini topadi, ya’ni: о‘z faoliyatining tartibi va tizimi ta’lim oluvchilarning faoliyat tartibi va tizimi (yaxlit sinfni va alohida о‘quvchilarni).

Ayni vaqtda pedagogik faoliyatning ushbu komponenti maktab oldida turgan asosiy vazifasi о‘sib kelayotgan avlodning faol fuqarolik holatida tarbiyalash о‘qituvchi shaxsiga ma’lum bir talablarni qо‘yadi.

О‘qituvchi о‘quvchilarning bilimlarini chuqurlashtirishga intilishi kerak, buning uchun esa u eng qiyin nazariy savollarni oson о‘zlashtirilishi uchun о‘quv materialni tanlash va qayta ishlashi lozim.

Birinchi navbatda ta’lim oluvchilarning faoliyati faol bо‘lmasa, chuqur bilim va о‘zlashtirish jarayoni amalga oshirilmaydi.

Ta’lim jarayonini faollashtirish va intensifikatsiyalash yо‘llarini izlash konstruktiv faoliyatning ajralmas qismidir. Bu bilan bog‘liq holda kо‘pgina о‘qituvchilar darsda muammoli о‘qitish va muammoli vaziyatlarni tashkillashtirildi. Taajjubki, о‘qituvchi har qanday qо‘llanmalarni (dastur, metodik adabiyotlar) qо‘llamasin, har bir dars uning bilimlariga, uning ijodiyotiga, tafakkurning о‘ziga xosligiga bog‘liq, hamda pedagogning analitik faoliyati muhim ahamiyatga egadir.

Tashkilotchlik komponenti. Pedagogik faoliyat strukturasida tashkilotchilik faoliyati ham muhim о‘ringa ega. Uni konstruktivdan ajratish qiyin bо‘lib, ular ajralmas yaxlitlikni tashkil qiladi. О‘qituvchi dars davomiyligini rejalashtirishda uning butun о‘quv va tarbiya jarayonini tashkillashtirishni bilishga bog‘liqdir. Faqatgina shunda о‘quvchilarni bilim bilan qurollashtirish mumkin.

Tashkilotchilik komponentida 3 yо‘nalish mavjud: о‘z tabassumining ifodasi: darsdagi tashkilotchilik xulq-atvori; bolalarni faollashtirish tashabbusi, ularning bilish sohasini doimiy ravishda faollashtirish.

Agar о‘qituvchi о‘z mahoratini tashkilotchilik faoliyatining birgina aspektida ifodalasa, masalan: о‘quv jarayonini yaxshi ifoda eta oldi, lekin bolalarni fikrlash faoliyatini faollashtira olmadi, bunda bilimlar о‘zlashtirmay balki dars kо‘ngil ochar xarakterda bо‘ladi.

Agar о‘qituvchi sinfni butunlay о‘zining tashkilotchilik xulq-atvor bilan qо‘lga olsa-yu, lekin о‘quvchilarga materiallarni, aniq ifoda etib bera olmay, materiallni ifoda etayotgan vaqtda о‘quvchilarda yuzaga kelgan savollarga javobni aniqlashtirilgani oqibatida hali yuqoridagidek kamchilikni ya’ni bilimlarni chuqur о‘zlashtirmaslik yuzaga keladi.

Bu о‘quvchilarning muloqotiga, о‘yin va mehnat faoliyatini tashkilashtirishga ham bog‘liqdir.

О‘qish va bilish faoliyatidagi tashkilotchilik jarayoni albatta bir qator vazifalarni bajarishi kerak. Tashkilotchilik mahoratiga ega malakali о‘qituvchi avvalo ta’lim oluvchilarning hamkorlikdagi faoliyatini tashkillashtirib, ularni yil boshidagi о‘qishlari III sinfga borib, jamoaga munosabatlarni shakllantirishga olib keladi. Ta’lim oluvchilarning yakka tartibdagi tashabbuskorlik faoliyati muhim bо‘lib, u jamoaning har bir a’zosining ta’siri, ota-onalarning bolalarga ta’siri, yuqori sinf sardorining sinf tadbirlari sardoriga ta’sirida ifodalanadi. Mazkur barcha aloqa va sinflar munosabatida о‘qituvchining ta’lim oluvchilarning faoliyatining nazorati, tashabbusi muhim о‘ringa egadir.

Kommunikativ komponent. U о‘z ichiga о‘quvchilar bilan, ota-onalar bilan, ota-onalar bilan ma’muriyat bilan, о‘qituvchilar bilan munosabatlarini oladi.

Aynan о‘qituvchining о‘quvchi bilan munosabatida tashkilotchilik va konstruktiv faoliyatidagi yutuqlarini va ta’lim jarayoniga nisbatan о‘quvchilarda emotsional birdamlikni hosil qiladi. Shuning uchun о‘quvchi va о‘qituvchi о‘rtasidagi о‘zaro munosabat boshlang‘ich sinflarda asosiy diqqatni ta’lim oluvchilarga qaratiladi. О‘quvchilar о‘qish boshida о‘qituvchining bilimini yoki uning darsini tashkillashtirish emas, balki uning mehribonligini, e’tiborligini, kuchli emotsionalligini baholashadi. Bu esa kichik yoshdagi о‘quvchilarda bu munosabatlar katta taassurot qoldiradi.

Kichik yoshdagi о‘quvchilarga о‘qituvchining kommunikativ sifatlari ta’siri shunchalik yuqoriki, u jamoa sinfida yuzaga keladigan kо‘pgina munosabatlarni aniqlash usulidir.

О‘qituvchilarning ta’lim oluvchilarga nisbatan 5 xil emmotsional munosabatni о‘z ichiga oladi: ijobiy emotsionallikning sustligi, salbiy emotsionallikning aktivligi, salbiy emotsionallikning sustligi va har xilligi.

О‘qituvchidagi emotsional xilma-xillik о‘quvchilarga nisbatan shubhali va salbiy yо‘naltirilgan bо‘ladi, bu sentimental va о‘quvchilarni asossiz kengaytiradi, bu esa sinfda bir-biriga nisbatan asabiy va va notekis munosabatlarni keltirib chiqaradi. Pedagogik faoliyatning kommunikativ tomoni barcha pedagogik jarayonlarni о‘z ichiga oladi.

Darsda yangi materialni tushuntirishda о‘qituvchining emotsional uzatishi о‘quvchilarda bilimni yaxshi о‘zlashtirishga yordam beradi.

Yakka tartibdagi yondoshuv insonning kommunikativ faoliyatining bir tomoni bо‘lib uning ishdagi yutug‘ini belgilab beradi. О‘qituvchi о‘quvchidagi о‘ziga xos xususiyatlarini sezishi va bilishi kerak, unga nima yordam beradi-yu, nima xalaqit qiladi. О‘quvchining sustligi uning temperamenti bilan bog‘liq bо‘lib, о‘qituvchidan takt va sabr-bardoshlikni va anatomo-fiziologik xususiyatlarning о‘ziga xosligi, nutqdagi kamchiliklar mavjud bо‘lgan о‘quvchilarga alohida e’tiborni talab etadi.

О‘quv faoliyatidagi har bir dars jarayonining bosqichi va ayniqsa sо‘roq о‘tkazilishida oldindan о‘ylangan rejalashtirilgan muloqot imkoniyatlarini talab qiladi. Gapni bо‘lmay tinglashni bilish, о‘z vaqtida yuzaga kelgan savolni berish, javobni haqqoniy baholash, ta’lim oluvchilarga subektiv munosabatda bо‘lmaslik, pedagog shaxsining о‘quvchiga nisbatan ijobiy ta’sirini belgilab beradi.

Shuni ta’kidlab о‘tish kerakki, boshlang‘ich sinfda о‘qituvchining faoliyatida konstruktiv va tashkilotchilik komponentlari emas, balki kommunikativ komponentlari muhim ahamiyatga ega. Bu esa о‘qituvchida о‘quvchilarga nisbatan ijobiy yoki salbiy stereotiplarni munosabatlarini keltirib chiqarib, bu о‘qituvchida xulq-atvorini о‘zgartirish va analiz qilishni talab qiladi.

A.I. Sherbakov yuqorida sanab о‘tilgan komponentlardan tashqari, pedagogik faoliyatning quyidagi tо‘ldiruvchi tomonlarini ochib bergan. Bu axborotli tomoni (materialga ega bо‘lish va uni mahoratini yetkazish); rivojlantiruvchi (о‘quv shaxsining yaxlit holda rivojlanishiga yо‘naltirish); harakatlantiruvchi (ta’lim oluvchilarga aqliy faoliyatlarini faollashtirish va ularni mustaqilligini rivojlantirish mо‘ljallangan (shaxsni motiv va ideallariga yо‘naltirish); izlanuvchan (pedagogik jarayondagi ijodiy izlanishlar), о‘z malakasini oshirish va о‘z mahoratini joimiy ravishda takomillashtirish.

Pedagog kasbi uchun shaxsiy xususiyatlar kо‘lami juda muhim hisoblanib, о‘qituvchida pedagogik faoliyatida va xuddi shu vaqtning о‘zida uning yutuqlarini ta’minlashda anglash va faoliyat yuritish birligi shakllangan bо‘lishi kerak.

Pedagogik faoliyat motivlari. Kо‘pgina motivlar orasidan о‘qituvchi shaxsi uchun bosh motiv sifatida kasbiy motiv hisoblanadi.

О‘qituvchining kasbiy motivi har qanday motivatsiya singari murakkab tuzilishiga egadir. Uning tarkibiga pedagog kasbni tanlash motivi, о‘qituvchining mehnat faoliyatida vujudga keladigan motivlar, pedagogik faoliyatni mukammallashtiruvchi motivlar kiradi. Shubhasiz, mazkur motivlar negizida: jamiyat oldidagi burchi, vatanparvarlik kabi keng ijtimoiy ustanovkalar yotadi. Aynan bu xissiyotlar barcha motivlarni va faoliyatni belgilaydi.

“Ammo pedagogik mehnat jarayonida mazkur ijtimoiy ustanovkalarni aniq faoliyatga jalb qilish motivlari bilan mustaxkamlanadi. Shuning uchun ham о‘qituvchilar ushbu motivga asosiy e’tiborini qaratmog‘i lozim.

Pedagog kasbni tanlash motiv tarkibiga bolalar bilan ishlashga bо‘lgan qiziqish, tashabbuskorlik qobiliyat, taqlid (sevimli о‘qituvchiga nisbatan), bolalarni tekshirish ishlari va boshqalar kiradi.

Pedagog kasbni tanlash motivi va pedagogik faoliyat jarayonida paydo bо‘ladigan motiv kо‘pgina xollarda bir-biriga mos keladi. Masalan: pedagogik kollej va institutlarda о‘qib yurgan kezlarda ham о‘qituvchining barcha ishlariga bо‘lgan tortishi yanada faollashadi. Bunga bolalarga bо‘lgan qiziqish (yoki kо‘pgina о‘qituvchilar aytishicha bolalarni yaxshi kо‘rish), о‘qituvchi mehnatining jamiyatda muhimligi, pedagogik qobiliyatlarning bо‘lishi (masalan, darsning ijobiy tashkil etilishi) kabilar kiradi. Qolgan motivlar о‘qituvchilik ishini boshlashdan oldin joy egallab (masalan: yuqori sinflarda sevimli о‘qituvchiga taqlid qilishi aniq faoliyatga nisbatan yangi ma’lumotlar yig‘ilib yuqoridagi xislatlarga qо‘shilib ketadi.

Pedagogik faoliyatini takomillashtirish motivlarini paydo bо‘lishiga о‘quv dasturi omil bо‘lib xizmat qiladi. Sо‘ngi yillarda kо‘pgina nazariy materiallar murakkablashib umumiy, nazariy tushunchalarni bilish uchun bilim salohiyatini oshirish talab qilinmoqda. Shuning uchun ham boshlang‘ich sinf о‘qituvchilarining pedagogik qobiliyatlarini takomillashtirish maqsadida-о‘zining bilim va malaka darajasini oshirish motivi hosil bо‘ldi. Bu maqsadni amalga oshirish uchun о‘qituvchilar mustaqil о‘qishga malakasini oshirishga oliy pedagogik ma’lumotni olish uchun sirtqi bо‘limga о‘qishga intildilar. Lekin bu umumiy ustanovkalarni-bilim va malakani oshirishda turli ehtiyojlar tegishli bо‘lishi mumkin.

Jamiyatning maktabda о‘qitishning bilimlarni takomillashtirish uchun utilitar yondoshuv kabi yangicha talabni qо‘ydi. О‘qituvchi faqat yig‘indi tarkibini boshqarmaydi. Jamiyatning keskin rivojlanishini о‘qituvchi ijodiy ishida hal etadi. Shuning uchun о‘qituvchi jamiyatning qat’iy pedagogik-psixologik jarayonida yangi nazariy bilimlarga intilishi kerak. Shundagina ta’lim oluvchilarning rivojlanish darajasi zamon talabiga mos keladi. О‘qituvchilarda kasbiy shaxs xislatlari shakllanadi.

Pedagogik qobiliyat. Psixologik tadqiqotlarda aniqlanishicha, о‘qituvchining shaxsida shaxsiy xislatlar va bilim, malaka, kо‘nikmalar sintezi paydo bо‘lar ekan. Shuning uchun ham har bir pedagog о‘zining psixik xususiyatlarni chuqur anglashi natijasida о‘zining tarbiyasi bilan shug‘ulanishga olib keladi.

О‘sib kelayotgan avlodni ta’lim-tarbiyasining muvaffaqiyati birinchi navbatda quyidagi xususiyatlarga, ya’ni mustaqillik ruhini ongiga singdirish, ma’naviy xislatlar va erkin emotsionallikni shakllantirish va pedagogik yо‘naltirish tanlangan kasbga nisbatan muhabbat va sadoqatni о‘yg‘otish kabilarga bog‘liqdir.

О‘qituvchi faoliyati uchun hamda boshqa turdagi faoliyat mutaxassislari uchun diqqatning barqarorligi, mustaqil fikrlash, dadillik kabi umumiy qobiliyat muhim ahamiyatga ega. Biroq boshqa turdagi sohalarda ham pedagogik faoliyatda haqiqiy muvaffaqiyat bо‘lishi pedagogik qobiliyatning rivojlanishiga bog‘liqdir. Mazkur faoliyat orqali individual psixik xususiyatlarni muvaffaqiyatni egallanishiga yordam beradi.

Pedagogik qobiliyatlarning qо‘llashda juda keng. U pedagogik faoliyatning barcha tuzilishini qamrab oladi. О‘qituvchining pedagogik professiogrammasini о‘rgangan psixolog va pedagoglar о‘qituvchining turli qobiliyatlarini ajratib berildi. N.V.Kuzminaning tadqiqotlarida pedagogik kuzatuvchilik, pedagogik tasavvur, pedagogik takt, diqqatning taqsimlanishi, tashkilotchilik qobiliyatlari ochib berilgan.

F.N.Gonobolin о‘qituvchida ushbu о‘quvchini tushunish, materialni tushunarli yetkazish, о‘quvchilarda qiziqishni о‘yg‘otish, tashkilotchilik qobiliyati, pedagogik takt, о‘z ishining natijasini oldindan kо‘ra bilish va boshqarishning bо‘lishini sanab hamda yoritib bergan.

Kо‘rib turganimizdek, barcha qobiliyatga tegishli xislatlar qaytarilmoqda. Bir joyda kо‘proq moslashsa, boshqa vaziyatda esa har xil nomlanadi, lekin bir xil psixologik ma’noni anglatadi (masalan, N.V.Kuzmina bо‘yicha pedagogik tasavvur bilan F.N.Gonobolinning о‘z ishining natijalarini oldindan kо‘ra bilish).

Pedagogik qobiliyatlar guruhining yaxlitligi birinchi navbatda quyidagilar kiradi: pedagogik kuzatuvchanlik, pedagogik tasavvur, talabchanlik, pedagogik takt, tashkilotchilik qobiliyati, oddiylik nutqning aniq va ishonchliligi.

Yuqorida sanab о‘tilgan pedagogik qobiliyatlar pedagogik faoliyatning har tomonlama muvaffaqiyatli amalga oshishiga xizmat qiladi.

Pedagogik tasavvur asosan konstruktiv faoliyatga tegishli bо‘lib, - u ta’lim oluvchilarning kelajak bilimlarining namunasi sifatida namoyon bо‘ladi, hamda oldindan mos keladigan metodlar va metodikalarni topishga asoslanadi. Aynan pedagogik tasavvur о‘qituvchiga rivojlanayotgan ta’lim-tarbiyani tashkil qilishga yordam beradi.

Pedagogik takt: pedagogik faoliyatning kommunikativ tomonida vujudga keladi. Bu о‘quvchilar, о‘qituvchilar, ota-onalar bilan tо‘g‘ri muomala qilishga о‘rgatish ziddiyatli vaziyatlarni aniqlashtirish va ogohlantirish, munosabatlarga nisbatan meyorni bilish (talabchanlik, mehribonlik) qobiliyatidir.

Tashkilotchilik qobiliyati о‘qituvchi faoliyati uchun muhim hisoblanadi, chunki butun pedagogik faoliyat tashkilotchilik xarakteriga egadir.

О‘qituvchi shaxsining individual qobiliyatlardan tashqari о‘qituvchi faoliyatida uning individual qobiliyatlari. U pedagogning uslubini belgilaydi. Ishning uslubiga oliy nerv faoliyati xususiyatlari, emotsional sohaning о‘ziga xosligi ta’sir qiladi. Dars о‘tish tempi emotsional darajaning tо‘yingan kо‘rinishida ularning ta’siri kо‘rinadi. Hozirgi vaqtda qanday psixologik qobiliyatlar bilan о‘qituvchi yangi ta’lim vazifalaridagi bog‘liqliklardan farq qilib, о‘quv jarayonini faollashtirish savoliga psixologlar javob izlashmoqda.

Bir guruh psixologlarning olib borgan tadqiqotlarida о‘qituvchiga mohir pedagogik ishda bir xil muvaffaqiyatning paydo bо‘lmasligiga yaxlit holda quyidagilar aniqlandi:

- bolalar intellektining katta imkoniyatiga ishonish va barcha о‘quv jarayonida bu vazifaga tobe bо‘lishi:

- о‘rganilayotgan dars materialini har tomonlama maksimal о‘qitishga intilish, ta’lim oluvchilarda vazifani bajarish uchun turli usullarni izlashni shakllantirish;

- pedagogik kuzatuvchanlik;

- haqqoniylik, asoslanganlik, qо‘yilgan talablarga nisbatan bevosita ishbilarmon xarakterda bо‘lish;

-bolalar jamoasi bilan muloqotning qondirilishi va aksincha, vijdonli о‘qituvchi bо‘lsa ham lekin ta’lim oluvchilar oldida avtoriteti bо‘lmasa, unda quyidagi qobiliyatlar farq qiladi:

-о‘quvchilar bilan doimiy qattiqqо‘l munosabatda bо‘lish zarurati;

-tо‘g‘ri talablarning ustunligi, qо‘rqitish yoki nasihatomus tonlarning kо‘pligi stereotiplik;

-о‘quvchilardan javob berishni qattiq talab qilishi;

- pedagogik shtamplarning о‘quv uslubida bо‘lishi.

Birinchi о‘qituvchi sifatida о‘quvchining barcha yosh va individual farqlarni maktabga kelganidan о‘qib olishi, uni yangi faoliyatga yengillik bilan о‘rgatish, boshlang‘ich sinf о‘qituvchilarida ziyraklik qobiliyati bо‘lishi kerak, u maktabgacha va kichik maktab о‘quvchisida psixologiya va pedagogika bilimlariga chuqur kirishi, keyingi ta’lim bosqichlarida о‘zining о‘quvchisining muvaffaqiyatlari javobgarlik hissining bо‘lishi. Albatta muloqotchanlik va mehribonlik bо‘lishi kerak. Boshlang‘ich sinf-о‘qituvchisida optimizmlik, hayotdan quvonchning bо‘lishi bolalarni doimo jalb qilib kelgan. Har bir о‘quvchining bahosiga nisbatan haqqoniylik bо‘lishi, u kontaktning muvaffaqiyatini belgilaydi, bu esa о‘quvchiga ta’sir qilib ma’noli barerga yо‘l qо‘ymaydi. Bilimga nisbatan har tomonlama qiziqishning bо‘lishi, kо‘p fanlarni bilishning muvaffaqiyati eruditsiyaning sharti bilan bog‘liq estetik xislar va madaniyatga emotsional munosabat bо‘lish muhimligi о‘quvchilarda qobiliyatlarni shakllantirish va rivojlantirishga imkon beradi.

Bu aloqada о‘qituvchilarning shaxsiy kasb tomonlariga hamda yuqori va boshlang‘ich sinf о‘qituvchilarining shaxsiy xislatlariga baho berishga bо‘lgan qiziqish munosabati namoyon bо‘ladi.

Tadqiqotlarda bu masala maxsus о‘rganildi. О‘tkazilgan eksperimentda 300 ga yaqin о‘qituvchilar ishtirok etib, ular orqali pedagog ishidagi о‘qituvchisining shaxsiy tomonlari tanlandi.

Natijada, boshlang‘ich sinf о‘qituvchilaridagi vatanparvarlik hissi, mehribonlik, pedagogik takt, haqqoniylik, bolalarga muhabbat, о‘quvchini tushunishi qobiliyati, tashkilotchilik qobiliyati, quvnoqlik kabi sifatlar yuqori darajada ekanligiga aniqlangan bо‘lsa, yuqori sinf о‘qituvchilarida esa vatanparvarlik xissi pedagogik takt, pedagogik tasavvur, tashkilotchilik qobiliyatlarining shakllanganligi о‘rtadan yuqori kо‘rsatkichni tashkil qiladi.

Pedagogik qobiliyatlarning shakllanishi. О‘qituvchining kasbiy qobiliyatlar kо‘lami pedagogik о‘quv yurtlarida ta’lim olayotgan vaqtidan, о‘zini tarbiyalash, jarayonida hamda kundalik pedagogik faoliyatda shakllanadi.

Albatta, har bir shaxs alohida individual va uning ba’zi qobiliyatlari ham, yuqorida keltirib о‘tilgan maxsus qobiliyatlar ba’zi bir о‘qituvchilarda ularni maqsadga yо‘naltirishsa ham tо‘liq daraja rivojlanmasligi mumkin.

Biroq amaliyot shuni kо‘rsatdiki, о‘qituvchining kasbiy mahoratini takomillashtirishdagi ba’zi bir qobiliyati bо‘lmasa u boshqasi bilan о‘rnini tо‘ldiradi va bunda о‘quv faoliyatiga hech qanday tо‘siq bо‘lmaydi. F.N.Gonobolin о‘z tadqiqotlarida boshlang‘ich sinf о‘qituvchilarida bolalarga nisbatan talabchanlikning bо‘lmasligi natijasida bolalar bilan ishlashda sabr va bajarishga tirishishi bilan kompensatsiyalanadi (о‘rnini tо‘ldiradi) deb aytib о‘tdi.

Pedagogik qobiliyatlarning kompensatorlik imkoniyatining sо‘nggi tadqiqotlarida qobiliyatlar olamini ochadi, unda qaysi biri bosh bо‘lib faoliyatning muvaffaqiyatini belgilashini aniqladi.

Tadqiqotlar bо‘yicha, birinchi tipdagi pedagoglarda pedagogik qobiliyatlarning yadrosi sifatida yuqori darajada nazariy bilimlarning rivojlanishi hisoblanadi va natijada ularda tо‘garak ishlarini boshqarish va proforiyentatsiya mahorati, konstruktiv va kommunikativlik mahorati kabi xislatlar vujudga keladi.

Ikkinchi tipdagilarning yadrosi sifatida yuqori darajada tashkilotchilik ishlari (kashshoflik, sport) hisoblanib, ularda amaliy mahorat (musiqa asboblarida о‘ynash, fotografiya), kommunikativlik va konstruktiv mahorat yuzaga chiqadi.

Uchinchi tipdagilarda kommunikativ mahorat yadro sifatida bо‘lib, ularda tashkilotchilik mahorati, konstruktiv va amaliy mahorat shakllanadi.

Tо‘rtinchi tipdagilarda konstruktiv mahorat yadrosi sifatida bо‘lib, ularda yuqori darajada nazariy bilimlar shaxsiy xislatlar (oddiylik, sabrlilik, vazminlik) shakllanadi.

Shu narsa aniqki pedagogik mahoratning doimiy mukammallashuvi о‘qituvchining о‘z maqsadlarini, anglash kerak hamda о‘z pedagogik faoliyatida nimani kutadi, pedagogik faoliyatda paydo bо‘ladigan shaxsiy imkoniyatlarini (xarakter xususiyatlari, og‘ishishlar) anglashni tо‘liq tushunishi lozim.

Qobiliyat - bu kishining biror faoliyatga yaroqliligi va shu faoliyatni muvaffaqiyatli amalga oshirishdir.

Pedagogik qobiliyat - bu qobiliyat turlaridan biri bо‘lib, kishining pedagogik faoliyatga yaroqliligini va shu faoliyat bilan muvaffaqiyatli shug‘ullana olishini aniqlab beradi.

Uzoqyillar olib borilgan tadqiqotlar, pedagogik qobiliyatlar murakkab va kо‘p qirrali psixologik bilimlardan iboratliligini kо‘rsatib berdi. Ana shu tadqiqot ma’lumotlaridan foydalanib, pedagogik qobiliyat tuzilishida muhim о‘rin egallaydigan qator komponentlarni ajratib kо‘rsatish mumkin.

Didaktik qobiliyatlar - bu bolalarga о‘quv materialini aniq va ravshan tushuntirib, oson qilib yetkazib berish, bolalarda fanga qiziqishuyg‘otib, ularda mustaqil faol fikrlashni uyg‘ota oladigan qobiliyatdir. Didaktik qobiliyatga ega bо‘lgan о‘qituvchi zarurat tug‘ilganda qiyin о‘quv materialini osonroq murakkabrog‘ini soddaroq tushunishi qiyin bо‘lganini tushunarliroq qilib о‘quvchilarga moslashtirib beraoladi.

Akademik qobiliyatlar - matematika, fizika, biologiya, ona tili, adabiyot, tarix va boshqa shu kabi fanlar sohasiga xos kobiliyatlardir. Qobiliyatli о‘qituvchi о‘z fanini faqat kurs xajmidagina emas, balki atroflicha keng, chuqur bilib bu sohada erishilgan yutuqlar va kashfiyotlarni doimiy ravishda kuzatib borib, о‘quv materialini mutlaqo erkin egallab unga katta qiziqish bilan qaraydi, hamda ozgina bо‘lsada tadqiqot ishlarini olib boradi.

Kо‘pchilik tajribali pedagoglarning aytishlaricha, о‘qituvchi о‘z fani bо‘yicha bunday yuksak bilim saviyasiga erishishi boshqalarini qoyil qilib hayratda qoldirishi, о‘quvchilarda katta qiziqish uyg‘ota olish uchun u yuksak madaniyatli har tomonlama keng bilimdon odam bо‘lishi lozim.

Perseptiv qobiliyatlar – bu о‘quvchining tarbiyalanuvchining ichki dunyosiga kira bilish, psixologik kuzatuvchanlik, о‘quvchi shaxsini vaqtinchalik, psixik holatlari bilan bog‘lik, nozik tomonlarini tushuna bilishdan iborat qobiliyatlardir.

Nutq qobiliyati - kishining о‘z tuyg‘u hislarini nutqyordamida shu bilan birga mimika va pantomimika yordamida aniq va ravshan qilib ifodalab berish qobiliyatidir.

Tashkilotchilik qobiliyati — bu birinchidan. о‘quvchilar jamoasini uyushtira bilish, unda jamoani jipslashtira olish va ikkinchidan, о‘zining shaxsiy ishini tug‘ri tashkil qila olish qobiliyatidir.

Avtoritar qobiliyat - о‘qituvchining rostgо‘ylik, irodaviy uddaburonligi, о‘zini tuta bilishi, farosatliligi, talabchanliligi kabi irodaviy hislatlari hamda qator shaxsiy hislatlarga shu bilan birga о‘quvchilarning tarbiyasida javobgarlikni his etish uning e’tiqodi, о‘quvchilarga ma’naviy va ma’rifiy e’tiqodni singdira olishga ishonch kabi hislatlarga ham bog‘liqdir.

Kommunikativlik qobiliyati - bu bolalar bilan muloqotda bо‘lishga о‘quvchilarga yondoshish uchun tо‘g‘ri yо‘l topa bilishga ular bilan pedagogik nuqtai nazardan maqsadga muvofiq о‘zaro aloqa bog‘lashga pedagogik taktning mavjudliligiga qaratilgan qobiliyatdir.

Pedagogik takt psixologiyasini о‘rganishida psixolog I.V.Straxov benihoya katta xissa qо‘shgan uning fikricha bunda muhimi - о‘quvchilarga ta’sir etishning eng qulay usullarini topa bilish tarbiyaviy ta’sirni qо‘llashda maqsadga muvofiq pedagogik choralarga z’tibor berish, aniq pedagogik vazifalarni hisobga olish, о‘quvchi shaxsining psixologik xususiyatlari va uning imkoniyatlari hamda mazkur pedagogik xolatlarini hisobga olish zarurdir.

Pedagogik xayol - bu kishining о‘quvchilar shaxsini tarbiyaviy tomondan loyixalashtirganda о‘z ish harakatlarining natijasini oldindan kо‘ra bilishda namoyon bо‘ladigan maxsus qobiliyatdir.

Diqqatni taqsimlay olish qobiliyati - bu qobiliyat bir vaqtning о‘zida diqqatni bir qancha faoliyatga qarata olishda namoyon bо‘lib, о‘qituvchi ishida g‘oyat muhim ahamiyatga egadir.

Yuqorida kо‘rsatib о‘tilgan qobiliyatlardan tashqari о‘qituvchi inson shaxsining maqsad sari intilishi uddaburonlik, mehnatsevarlik, kamtarlak kabi qator insoniy xislatlarga ega bо‘lishi lozimdir.

**О‘z-о‘zini tekshirish uchun savollar.**

1. О‘qituvchi kasbiga xos xislatlari
2. Pedagogik hayol..
3. Pedagogik qobiliyatlar.
4. Didaktik qobiliyatlar.
5. Akademik qobiliyatlar.
6. Perseptiv qobiliyatlar.
7. Nutq qobiliyati.
8. Tashkilotchilik qobiliyati.
9. Avtoretart qobiliyat.
10. Diqqatni taqsimlay olish qobiliyati.

1. Иванов Г.И. Основные мотивы творческой деятельности человека (тезисы). Ангарск, 1999. ivano@irmail.ru. [↑](#footnote-ref-1)
2. Айзенк Г. Проверьте свои способности. М. 1971. с.214. [↑](#footnote-ref-2)
3. Артемьев П. Психология самопознания или как найти формулу жизни. М. 2002. с.140. [↑](#footnote-ref-3)
4. Психология. Словарь. Москва. 1990. Под. Ред. Петровского А.В., Ярошевского М.Г. с. 476. [↑](#footnote-ref-4)
5. Старовойтов В.В. Психоанализ и художественное творчество. File//C:\Documents and Settin...\психоанализ творчества. ht [↑](#footnote-ref-5)
6. Фрейд З. Введение в психоанализ. Общая теория неврозов. Шестнадцатая лекция. Психоанализ и психиатрия. (Интернет материали). [↑](#footnote-ref-6)